އައިޔޫއެމް އިން ބޭއްވި ޢިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ނިންމާލައިފި އައިޔޫއެމް އިން ބޭއްވި ޢިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ނިންމާލައިފި\nއައިޔޫއެމް އިން ބޭއްވި ޢިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ނިންމާލައިފި\nދިވެހިރާއްޖޭގެ އިސްލާމީ ޔުނިވަރސިޓީން ކޮންމެ އަހަރަކު ބާއްވަމުން އަންނަ ޢިލްމީ ކުރިއެރުމާބެހޭ ބައިނަލްއަޤުވާމީ މަހާސިންތާ (އައި.ސީ.އައި.އޭ)ގެ މިއަހަރުގެ ބައްދަލުވުން ނިންމާލައިފިއެވެ.\nމި އަހަރުގެ މަހާސިންތާގެ މައިގަނޑު ތީމަކީ "ޢިލްމު ޙިއްޞާކޮށް ޢިލްމު އުނގެނުމަށް ލޯބިކުރާ މުޖުތަމަޢެއް ބިނާކުރުން" މިއެވެ.\nދެ ދުވަހުގެ މުއްދަތަކަށް އިސްލާމީ ޔުނިވަރސިޓީގައި ބޭއްވި މި މަހާސިންތާގައި 50 ދިރާސާ ކަރުދާހާއި5ޕޯސްޓަރު ވަނީ ހުށައަޅާފައެވެ. މީގެ ތެރޭގައި ސައުތު އޭޝިޔާގެ އެކި ޤައުމުތަކުގެ ޢިލްމީ ބޭފުޅުން ވަނީ 28 ކަރުދާސް ހުށައަޅާފައެވެ. އަދި ރާއްޖޭއިންވެސް ވަނީ ގިނަ ކަރުދާސްތަކެއް ހުށައަޅާފައެވެ.\nމި މަހާސިންތާގައި ކަރުދާސްތައް ހުށަހެޅި ދާއިރާތަކުގެތެރޭގައި ސައިކޮލޮޖީ، މެންޓަލް ހެލްތް، ކަރިކިއުލަމް، އިސްލާމިކް ސިވިލައިޒޭޝަން، ފައިނޭންސް، ޤްރުޢާނިކް ސައިންސް، ޝަރީޢާ އެންޑް ލޯ، ޕޮލިޓިކްސް އެންޑް ޑިޕްލޮމަސީ، ޑިޖިޓަލައިޒޭޝަން އަދި ލޭންގުއޭޖް އެންޑް ލިޓްރޭޗަރ ހިމެނެއެވެ.\nމި ކޮންފަރެންސާ ގުޅޭގޮތުން ޕީއެސްއެމް ނިއުސްއަށް މަޢުލޫމާތުދެއްވަމުން މިއަހަރުގެ ކޮންފަރެންސްގެ ޗެއަރ ޑރ.ދީބާ މޫސާ ވިދާޅުވީ ވޭތުވެދިޔަ އަހަރުތަކުގައި ބޭއްވި މަހާސިންތާއާ އަޅާބަލާއިރު މިއަހަރުގެ މަހާސިންތާ ކާމިޔާބުކަމަށެވެ. އެގޮތުން ކަރުދާސް ހުށައެޅި މީހުންގެ އަދަދު ގިނަކަމަށާއި އިންޓަރނޭޝަނަލް ބައިވެރިންވެސް ގިނަކަން ދީބާ ފާހަގަކުރެއްވިއެވެ. ދީބާ ވަނީ މިފަދަ މަހާސިންތާތަކުގައި މުދައްރިސުން ބައިވެރިވުން މުހިއްމުކަން ފާހަގަކުރައްވާފައެވެ.\nމި އަހަރުގެ މަހާސިންތާގައި ކަރުދާސް ހުށަހެޅި ފަރާތްތަކާއެކު 300 އަށްވުރެ ގިނަ ފަރާތްތަކުން ބައިވެރިވެފައިވާކަމަށް އިސްލާމީ ޔުނިވަރސިޓީން މަޢުލޫމާތުދެއެވެ. މީގެތެރޭގައި ދިވެހިރާއްޖޭގެ އިސްލާމީ ޔުނިވަރސިޓީގެ ޕޯސްޓްގްރެޖުއޭޓް ލެވެލަށް ކިޔަވާ ދަރިވަރުންނާއި އެހެނިހެން ޔުނިވަރސިޓީ، ކޮލެޖްތަކުގެ ދަރިވަރުންވެސް ހިމެނެއެވެ.\nމިއަހަރުގެ މަހާސިންތާގައި ވަނީ އެންމެ ރަނގަޅު ކަރުދާސް ޕްރެޒެންޓޭޝަންއާއި އެންމެ ރަނގަޅު ޕޯސްޓަރ ޕްރެޒެންޓަރސްވެސް ހޮވާފައެވެ.\nޢިލްމީ ކުރިއެރުމާބެހޭ ބައިނަލްއަޤުވާމީ މަހާސިންތާ (އައި.ސީ.އައި.އޭ)އަކީ ދިވެހިރާއްޖޭގެ އިސްލާމީ ޔުނިވަރސިޓީން 2016ވަނަ އަހަރުން ފެށިގެން ކޮންމެ އަހަރަކު ބާއްވަމުން އަންނަ މަހާސިންތާއެކެވެ.


3 Gaumakah Kurahvaa Dhathuru Fulhehgai Foreign Minister Furaa Vadaigannavaifi - Vaguthu\nތިން ޤައުމަކަށް ކުރައްވާ ދަތުރުފުޅެއްގައި ފޮރިން މިނިސްޓަރު ފުރާ ވަޑައިގެންފި\nފޮރިން މިނިސްޓަރ އަބްދުﷲ ޝާހިދު ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nތިން ޤައުމަކަށް ކުރައްވާ ދަތުރުފުޅެއްގައި ފޮރިން މިނިސްޓަރު ޢަބްދުﷲ ޝާހިދު ފުރާވަޑައިގެންފިއެވެ.\nމި ދަތުރުފުޅުގައި މިނިސްޓަރު ވަޑައިގަތުމަށް ހަމަޖެހިފައިވަނީ ޔޫއޭއީ، އެމެރިކާ އަދި އިނގިރޭސިވިލާތަށެވެ. މި ދަތުރުފުޅުގެ ބޭނުމަކީ ރާއްޖޭގެ ތަރައްޤީއަށް ރައީސް އިބްރާހިމް ޞާލިޙްގެ މެނިފެސްޓޯގައި ހިމަނުއްވާފައިވާ މަޝްރޫޢުތަކަށް އެހީތެރިކަމާއި އެއްބާރުލުން ހޯދުން ކަމަށް ދަތުރަށް ފުރާވަޑައިގަތުމުގެ ކުރިން މިނިސްޓަރު އަބްދުﷲ ޝާހިދު ވިދާޅުވެފައި ވެއެވެ. އަދި މި ދަތުރުފުޅުގައި ވަޑައިގަންނަވާނީ އެމަސައްކަތްތައް ކުރުމަށް ބޭނުންވާ ކަމާގުޅޭ ލިޔުންތައް ވެސް ހިފައިގެން ކަމަށްވެސް އެމަނިކުފާނު ވިދާޅުވެފައިވެއެވެ.\nމިނިސްޓަރު ޝާހިދު އެންމެ ފުރަތަމަ ވަޑައިގަންނަވާނީ ޔޫއޭއީ އަށެވެ. އެއަށްފަހު އެމްނިކުފާނު ދެން ވަޑައިގަންނަވާނީ ވޮޝިންގްޓަން އަށެވެ. މި ދަތުރުފުޅުގެ ބޭނުމަކީ އެމެރިކާ އާއި ރާއްޖެއާ އޮތް ގުޅުން އިތުރައް ބަދަހިކުރުން ކަމަށް މިނިސްޓަރު ވިދާޅުވެފައިވެއެވެ.\nމިނިސްޓަރުގެ މި ދަތުރުފުޅަކީ އދ ގެ ސަލާމަތީ މަޖިލީހުގެ ރައީސް ދެއްވި ދަޢުވަތަކަށޤ ކުރައްވާ ދަތުރުފުޅެއް ކަމަށާއި، އދ މަޖިލީހުގައި ތިމާވެއްޓާއި ބެހޭގޮތުން ބާއްވާ ބަހުސެއްގައި ބައިވެރިވުމަށް ހަމަޖެހިފައިވާ ކަމަށް ވެސް މިނިސްޓަރު ވިދާޅުވިއެވެ.\nމިނިސްތަރު ޝާހިދު އދ މަޖިލީހުގެ ބައްދަލުވުމަށްފަހު ދެން ވަޑައިގަތުމަށް ހަމަޖެހިފައިވަނީ އިނގިރޭސިވިލާތުގެ ލަންޑަނަށެވެ. މި ދަތުރުފުޅަކީ ލަންޑަނުގެ ފޮރިން އޮފީހުން ބާއްވާ ޑިމޮކްރަސީގެ ބައްދަލުވުމެއްގައި މިނިސްޓަރު ބައިވެރިވެވަޑަގައިންނަވާނެއެވެ. އަދި އިނގިރޭސިވިލާތަށް ކުރައްވާ ދަތުރުފުޅުގައި ކޮމަންވެލްތުގެ ސެކްރެޓަރީ ޖެނެރަލްއާ ބައްދަލުކުރައްވާނެ ކަމަށްވެސް މިނިސްޓަރު ޝާހިދު ވަނީ ވިދާޅުވިއެވެ.\nމިދަތުރުފުޅުގައި މިނިސްޓަރު ޝާހިދާއެކު ފިނޭންސް މިނިސްޓަރު އިބްރާހިމް އަމީރާއި އިކޮނޮމިކް މިނިސްޓަރު ފައްޔާޒު އިސްމާއީލާއި އަދި ޕްލޭނިންގް މިނިސްޓަރު މހައްމަދު އަސްލަމް ވެސް ބައިވެރިވެ ވަޑައިގަންނަވާ ކަމަށް ފޮރިން މިނިސްޓްރީން މަޢުލޫމާތު ދެއްވައެވެ.


5 aharas fena fenumah2aharu!\nފަސްއަހަރަސް ފެންނަ ފެނުމަށް ދެ އަހަރު!\nފަސް އަހަރުގެ ފަރްހީން --\nފަސް އަހަރުގެ މަރްޔަމް ފަރްހީން އަކީ، ލ ފޮނަދޫ، ބަސީރީ ހިޔާ، އާމިނަތު ނަސްވާ އާއި މުހައްމަދު ރަޝީދަށް ލިބުނު ހަތް ކުދިންގެ ތެރެއިން ހަމައެކަނި އަންހެންކުއްޖާ އެވެ. ވިސްނުމާއި އުޅުމާއި މިޒާޖުގެ ގޮތުން ފަރްހީން އެކޭ އެ އުމުރުގެ އެހެން ކުދިންނެކޭ މާބޮޑު ފަރަގެއް ނެތެވެ. އެންމެ ކަމެއް ފިޔަވަ އެވެ. އުމުރުން ފަސް އަހަރު ވީއިރު އަދިވެސް ފަރްހީން ހީވަނީ ދެ އަހަރުގެ ތުއްތު ކުއްޖެއް ހެންނެވެ. އިސްކޮޅުން އެންމެ ދެ ފޫޓުގެ ފަރްހީންގެ ބުރަދަނުގައި ވެސް ހުންނަނީ އެންމެ ނުވަ ކިލޯ އެވެ. ފަރްހީންގެ ބައްޔަކީ ޑްވާފިޒަމް ނުވަތަ އާދަޔާ ހިލާފަށް އިސްކޮޅުން ކުރުވުމުގެ ސަބަބުން ދިމާވާ ސިއްހީ ހާލަތެކެވެ. ދަރިފުޅުގެ ހެދިބޮޑުވުމަށް އެޅިފައިވާ މި ހުރަހާމެދު ހިތްދަތިވެފައި ހުރި ނަސްވާ އޭނާގެ ދަރިފުޅަށް ފަރުވާއެއް ހޯދުމަށް މިވީ ފަސް އަހަރުގެ ތެރޭގައި ގިނަ މަސައްކަތްތަކެއް ކޮށްފި އެވެ.\n"ފަރްހީނަށް ފަރުވާކުރަން ވަރަށް ބައިވަރު މަސައްކަތް ކުރެވިއްޖެ. އިންޑިއާއަށް ތިން ފަހަރުމަތިން ދެވިއްޖެ. ޓްރީޓޮޕް އަށް ދައްކާފަ ވަރަށް ފަހުން ރަށަށް މި އައީ. ފަރްހީންގެ އުމުރުން އަދި ވަރަށް ކުޑަވީމަ ޑޮކްޓަރުން ބުނަނީ އޭނަގެ އުމުރުން 12 އަހަރު ވަންދެން އެންމެ ދުވަހެއްވެސް ވައްޓާނުލައި ގްރޯތް ހޯމޯން ވެކްސިން ދީފިނަމަ ފުދޭ ވަރަކަށް ރަނގަޅުވާނެ ކަމަށް،" ނަސްވާ "އަވަސް" އަށް ކިޔައިދިނެވެ.\nއޭނާގެ ހުރި ހަމަ އެކަނި އަންހެންދަރިފުޅުގެ މުސްތަގްބަލާމެދު ނަސްވާ ފޮނި އުންމީދުތަކެއް ކުރެ އެވެ. އެހެން ނަމަވެސް އުފެދުމުގައި ހުރި އުނިކަމުގެ ސަބަބުން ޕްރީސްކޫލް އުމުރުގައި ހުރި ފަރްހީނަށް އެހެން ކުދިންގެ ދިމާކުރުންތަކާ ހުރެ ސްކޫލަށް ފޮނުވުން ވެސް ދަތިވެ އެންމެ ފަހުން ނަސްވާ އަށް ޖެހުނީ ފަރްހީން ސްކޫލަށް ފޮނުވުން ވެސް ހުއްޓާލާށެވެ.\nފަރްހީން އަކީ އޭނަގެ ބަލި ހާލަތާ ގުޅިގެން އެހެނިހެން ސިއްހީ މައްސަލަތައް ވެސް ތަހައްމަލުކުރަންޖެހިފައިވާ ކުއްޖެކެވެ. އަވަސް އަވަހަށް ވަރުބަލިވުމާއި، ރަނގަޅަށް ނުކެވި މާބޮޑަށް ހަށިގަނޑު ވަރުދެރަވުން ފަދަ ކަންކަން އަބަދު ދިމާވެ އެވެ. އޭގެ ސަބަބުން ފަރްހީން އަބަދު ގެންގުޅެންޖެހެނީ އުރާލައިގެންނެވެ.\nމި ހުރިހާ ކަމަކާ ވިސްނަން ނަސްވާއަށް ޖެހިފައިވަނީ އޭނާ އާއި ފިރިމީހާއަށް ލިބިފައި ތިބި އިތުރު ހަ ފިރިހެންކުދިން ބެލުމުގެ ބުރަވެސް އުފުލަމުން އެވެ. އެ ހުރިހާކުދިން ވެސް އަދި ކުޑަ އެވެ. އެންމެ ބޮޑު ކުއްޖާއަށް ވެސް 16 އަހަރެވެ. ފިރިމީހާ ރަޝީދު ކައްދޫ އެއާޕޯޓުގައި ވަޒީފާ އަދާކޮށްފައި އަތަށް ލިބޭ މަދު ފައިސާކޮޅުން އާއިލާގެ ހަރަދުތައް ހިފެހެއްޓެނީ ކިރިޔާ އެވެ. ފަރްހީން ޑޮކްޓަރަށް ދައްކަން އިންޑިއާއަށް ދާން ނެގި ލޯނުތައް އަދިވެސް ރަޝީދުގެ ބޮލުން ނުދެ އެވެ. ދަރިފުޅުގެ ފަރުވާއަށް ހެޔޮ އެދޭ މީހުންގެ އެހީއަށް ސަލާންޖަހަން ނަސްވާ އަށް މަޖުބޫރިވި ހިސާބަކީ މިއެވެ. ފަރުހީންއަށް ފަރުވާއެއް ލިބޭނެ ކަމުގެ ކުޑަވެސް އުންމީދެއް އޮތް ނަމަ އެ ދިމާލަކަށް ދާން ނަސްވާގެ ދެމަފިރިން ތިބީ ކަމަރު ބަދެގެން އެވެ.\n"އުންމީދެއް ކުރިމަތީގައި ފެންނަން އޮތީމަ އެއާ ހަމައަށް ނުގޮސް ތިބެން ހިތެއް ނޭދޭ. މިހާރުވެސް ފަރްހީން މި ބޭނުންކުރާ ބޭސް ފުޅިއެއް މިލިބެނީ 1000ރ އަށް. ދެން އޭނަގެ އުމުރުން 12 އަހަރުވަންދެން ކޮންމެ ދުވާލަކު ދޭން ޑޮކްޓަރުން މިހާރު ރެފާކޮށްފައިވާ ގްރޯތް ހޯމޯން އިންޖެކްޝަނެއްގެ އަގަކީ 840 ރ. މިއީ ރާއްޖެއިން ނުލިބޭ ފަރުވާއެއް ވީމަ 12 އަހަރު ވަންދެން ކޮންމެ ހަމަހަކުން ބޭރަށް ގޮސް ޓެސްޓު ހަދަންޖެހޭ،" ނަސްވާގެ ހާލަތު ބަޔާންކޮށްދިނެވެ. "އެންސްޕާއަށް ވެސް އެދެފިން. އަދި ޖަވާބެއް ނުދޭ. އެކަމަކު އެންސްޕާއިން މީގެ ކުރިން ވެސް އެހީ ދިން،"\nމި ހުރިހާ ހަރަދުތަކެއް ކުރިމަތީގައި ފެންނަން އޮތަސް ހަރަދުތަކަށްވުރެ ދަރިފުޅުގެ މުސްތަގްބަލް އޭނާއަށް ފެންނަލެއް މާސާފެވެ. ފަރްހީންގެ ދިރިއުޅުން އުޖާލާކުރުމަށް ނަސްވާ އާދޭހާ އެކު އެދެނީ ދީލަތި އެހީއަށެވެ. ފަރްހީންގެ ފަރުވާއަށް ފެށޭ ނޮވެމްބަރު މަހުގެ ފަހުކޮޅު އިންޑިއާ އަށް ފުރަން އެދެމަފިރިން އަންނަނީ މިހާރު ތައްޔާރުވަމުން އެވެ.


Iraq muzaaharaagai hingaadhiya kurimathilunthakugai 12 maru!\nމުޒާހަރާ ކުރެވެމުންދަނީ އެގައުމުގެ ސަރުކާރާއި ދެކޮޅަށް\nމުޒާހަރާތައް ފެށުނީ އޮކްޓޯބަރު މަހު\nކ. މާލެ | 27 ޖެނުއަރީ 2020 | ހޯމަ 23:20 | 2,346\nއިރާގުގައި ކުރެވެމުންދާ މުޒާހަރާ - ސީ.އެން.އެން\nއިރާޤުގައި ފުލުހުންނާއި މުޒާހަރާގެ ބައިވެރިންނާއި މެދު ހިނގާދިޔަ ކުރިމަތިލުންތަކުގައި 12 މީހަކު މަރުވެއްޖެއެވެ.\nއިރާޤުގައި ކުރަމުންދާ މި މުޒާހަރާގައި 12 މީހަކު މަރުވެފައިވާއިރު، ފާއިތުވި ތިން ދުވަހުގެ ތެރޭގައި 230 މީހުން ޒަޚަމްވެފައިވާ ކަމަށް އެޤައުމުގެ އިންޑިޕެންޑެންޓް ހައި ކޮމިޝަން ފޮރ ހިއުމަން ރައިޓްސްއާއި ޙަވާލާދީ އަލްޖަޒީރާއިން ރިޕޯޓުކޮށްފައިވެއެވެ.\nއިރާޤުގެ ވެރިރަށް ބަޣުދާދުގައި ކުރި މުޒާހަރާގައި ޖުމުލަ9މީހުން މަރުވިއިރު، ބަޣުދާދުގެ ދެކުނަށް އޮންނަ ޞަރަޙައްދެއް ކަމަށްވާ ނަޞީރިއްޔާގައި ތިން މީހަކު މަރުވެފައިވާ ކަމަށް އެ ކޮމިޝަނާއި ޙަލާދީ އަލްޖަޒީރާގައި ރިޕޯޓުކޮށްފައިވެއެވެ.\nއިރާޤު ސަރުކާރާއި ދެކޮޅަށް އެޤައުމުގައި މުޒާހަރާ ކުރަން ފެށީ މިދިޔަ އަހަރުގެ އޮކްޓޯބަރު މަހުގެތެރޭގައެވެ. އޮކްޓޯބަރު މަހުން ފެށިގެން މިހާތަނަށް މި މުޒާހަރާތަކުގައި 600 އަށް ވުރެ ގިނަ މީހުންގެ ފުރާނަ ގެއްލިފައިވެއެވެ.\nމުޒާހަރާ ރޫޅާލުމަށް އެޤައުމުގެ ސަލާމަތީ ބާރުތަކުން އެކި ގޮތްގޮތަށް މަސައްކަތް ކޮށްފައިވެއެވެ. އެގޮތުން ކަރުނަ ގޭސް ބޭނުންކޮށް، އެޤައުމުގެ ސަލާމަތީ ބާރުތަކުން ދަނީ ބާރުގެ ބޭނުން ކުރަމުންނެވެ.


Seezan ge aa film, "Finifenmaa" govvaali haadhisaa ah! | Mihaaru\nސީޒަން: "ފިނިފެންމާ" ލޯންޗު ހާދިސާގެ ފިލްމު އަހަރުގެ ފަހުކޮޅު ނިމޭނެ ކަމަށް ލަފާކުރޭ\nސީޒަންގެ އާ ފިލްމު، "ފިނިފެންމާ" ލޯންޗް ގޮއްވާލި ހާދިސާއަށް!\n24 ފެބުރުއަރީ 2018 - 16:15 14 comments\nސީޒަން ބުނީ "ފިނިފެންމާ: ގައްދާރުވީ ކާކު؟" ގެ ނަމުގައި ހަދާ ފިލްމުގެ ސްކްރިޕްޓް ލިއުމުގެ މަސައްކަތް މިހާރު ކުރިއަށް ދާ ކަމަށެވެ. ފިލްމު ޕްރޮޑިއުސްކުރަނީ ސީޒަންގެ އަމިއްލަ އެސް ޕްރޮޑަކްޝަނުންނެވެ.\n"ސްކްރިޕްޓް ލިޔަމުން މިހާރު މި އަންނަނީ. ފިނިފެންމާ ހާދިސާއާ އެކު ސިޔާސީ ގޮތުން އެ ދުވަސްވަރު ހިނގާފައި ހުރި ގިނަ ކަންތައްތަކެއް ފިލްމުން އެންޓަޓައިނިން ގޮތަކަށް ދައްކުވައި ދޭނަން،" ސްކްރީންރައިޓަރުގެ ނަން ސިއްރުކޮށް ސީޒަން ބުންޏެވެ.\n"ރިއަލް އިންސިޑެންޓަކަށް ހަދާ ފިލްމަކަށް ވިޔަސް، މި ޕްރޮޖެކްޓް ވަރަށް ސްމޫތުކޮށް ކުރިއަށް ދާނެ ކަމަށް އުންމީދު ކުރަނީ."\nއޭނާ ބުނީ ވަރަށް ގިނަ އަދަދަކަށް ސްޕެޝެލް އިފެކްޓްސް އާއި ސެޓް ވެސް ހަދައިގެން ޝޫޓް ކުރަން ޖެހޭ ފިލްމަކަށް ވާތީ، ބޮޑު ބަޖެޓެއް ބޭނުންވާނެ ކަމަށެވެ. މިހާރު އަންދާޒާކޮށްފައި ވަނީ 1.2 މިލިއަން ރުފިޔާ، އެ ފިލްމަށް ހޭދަވާނެ ކަމަށެވެ.\n"މީގެ ސްޕެޝަލް އިފެކްޓްސް މަސައްކަތް ކުރާނީ ލަންކާގެ ކުންފުންޏަކުން. ޕްރިޕްރޮޑަކްޝަނަށް ވަރަށް ބޮޑަށް ތައްޔާރުވެގެން ފިލްމް ޝޫޓް ކުރުމުގެ މަސައްކަތް ފަށާނީ،" ސީޒަން ބުންޏެވެ.\nއޭނާ ބުނި ގޮތުގައި ރޯދައިގެ ކުރިން "ފިނިފެންމާ" ރަސްމީކޮށް ލޯންޗް ކުރާނެ އެވެ. އަދި ފިލްމުގެ ޝޫޓިން ފަށާނީ އަހަރުގެ މެދު ތެރޭގައި ކަމަށް ވެސް ބުންޏެވެ.\n"މި އަހަރުގެ ފަހުކޮޅު ސިނަމާ އަށް ގެނެވޭތޯ ވަރަށް މަސައްކަތް ކުރާނަން،" ފިލްމުން ބޮޑަށް ފެންނާނީ އާ ތަރިންތަކެއްކަން ފާހަގަކޮށް އޭނާ ބުންޏެވެ.\n"ފަހަރުގައި ފިލްމުގެ ކުޑަ ރޯލަކުން އަހަރެން ވެސް ފެނިދާނެ. އެކަމަކު މި ފަހަރު ބޮޑަށް ބޭނުން ވަނީ ކެމެރާގެ ފަހަތަށް އެއްކޮށް ހުސްވާން."\nކާމިޔާބު ގިނަ ފިލްމުތަކެއް ކުޅެފައިވާ ސީޒަން ބުނީ "ފިނިފެންމާ" ހާދިސާ އަށް ބިނާކޮށް ފިލްމެއް ހަދަނީ ތަފާތު ވައްތަރެއްގެ ފިލްމެއް ބެލުންތެރިންނަށް ގެނެސް ދިނުމުގެ ބޭނުމުގައި ކަމަށެވެ.\n"އަހަރެން އަބަދުވެސް ބަލަން ސީދާ ލޯބީގެ ފިލްމެއް ހެދުމުގެ ބަދަލުގައި ތަފާތު ކޮންސެޕްޓަކަށް ފިލްމް ހެދޭތޯ،" އޭނާ ބުންޏެވެ.\n"ވަރަށް ބޮޑަށް އުންމީދުކުރަން މި ފަހަރު މި ހަދާ ފިލްމު ވެސް ބެލުންތެރިންނަށް ވަރަށް ކަމުދާނެ ކަމަށް."\nއޭނާ ބުނި ގޮތުގައި "ފިނިފެންމާ" އަކީ ހަމައެކަނި ދިވެހި އޯޑިއަންސަށް ހަދާ ފިލްމެއް ނޫނެވެ. "ފިނިފެންމާ" ލޯންޗް ގޮއްވައިލި ހާދިސާ ބޭރުގެ މީޑިއާތަކަށް ވެސް އަރާފައި ވާތީ، އިންޓަނޭޝަނަލް މާކެޓަށް ވެސް ފިލްމު ވިއްކޭނެ ކަމަށް އޭނާ ބުންޏެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ ރައީސްގެ ލޯންޗުގެ ގޮވުން


މަޤާމް :އެސިސްޓެންޓް އޮފިސަރ (ލެވެލް 1) މީރާ ކުޅުދުއްފުށި ބްރާންޗް\nމި އޮތޯރިޓީއަށް ތިރީގައިމިވާ މަޤާމަށް މުވައްޒަފުން ހޯދަން ބޭނުންވެއެވެ.\nއެސިސްޓެންޓް އޮފިސަރ (ލެވެލް 1)\nމީރާ ކުޅުދުއްފުށި ބްރާންޗް / ހދ. ކުޅުދުއްފުށި\nލިވިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް -/50 ރުފިޔާގެ ރޭޓުން\nނޮން-ޕްރެކްޓިސިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް -/75 ރުފިޔާގެ ރޭޓުން\nސަރވިސް އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް -/100 ރުފިޔާގެ ރޭޓުން\nމަޤާމުގައި އަދާކުރަންޖެހޭ މައިގަނޑު މަސްއޫލިއްޔަތު:\n- ޓެކްސް ބަޔާންތައް ބަލައިގަނެ ޕްރޮސެސްކުރުން\n- އާންމުންނަށާއި ވިޔަފާރިކުރާ ފަރާތްތަކަށް ޓެކުހާބެހޭ މަޢުލޫމާތު ދިނުމުގެ ސެމިނަރތަކާއި ތަމްރީނު ޕްރޮގްރާމުތަކާއި އަދި ހޭލުންތެރިކުރުމުގެ ޕްރޮގްރާމުތައް ހިންގުމަށް އެހީތެރިވެދިނުން\n- ޓެކްސް ދައްކަންޖެހޭ ފަރާތްތައް ރަޖިސްޓަރީކުރުން\n- ޓެކްސް ދައްކަންޖެހޭ އެންމެހައި ފަރާތްތަކުން ޓެކްސް ދައްކަންޖެހޭވަރު ހިސާބުކުރަނީ ޤާނޫނާއި ގަވާއިދާ އެއްގޮތަށްތޯ ބެލުން\n- ފީލްޑް އޮޑިޓް އަދި ޑެސްކް އޮޑިޓް ކުރުން\n- އޭލެވެލް2މާއްދާއިން 'ސީ' ފާސް އަދި އޯލެވެލް 'އިނގިރޭސި' އަދި އެސް.އެސް.ސީ އިމްތިޙާނުގެ 'ދިވެހި' މި ދެ މާއްދާއާއެކު5މާއްދާއިން 'ސީ' ފާސް ލިބިފައިވުން (މިފާސްތަކަކީ އެކައުންޓިންގ ހިމެނޭގޮތަށް ބިޒްނަސް ސްޓްރީމްގެ މާއްދާތަކުން ލިބިފައިވާ ފާސްތަކެއް ކަމުގައިވުން)\nމި އޮތޯރިޓީގައި އަދާކުރާ ވަޒީފާ ފިޔަވައި އިތުރު އެހެން އެއްވެސް ވަޒީފާއެއް އަދާނުކުރުމާއި އަދި މި އޮތޯރިޓީގައި އަދާކުރާ ވަޒީފާއާއި މަޞްލަޙަތު ފުށުއަރާފަދަ އެއްވެސް އަމިއްލަ މަސައްކަތެއް ނުކުރުން.\nސަރުކާރުގެ ނުވަތަ އަމިއްލަ އެއްވެސް ކުންފުންޏެއްގައި އިސްކޮށް ޙަރަކާތްތެރިނުވުން އަދި އެފަދަ ކުންފުންޏެއްގެ ބޯޑެއްގެ ޑިރެކްޓަރެއް ކަމުގައި ނުވުން.\nސަރުކާރު ހިއްސާވާ ނުވަތަ އަމިއްލަ އެއްވެސް ކުންފުންޏެއްގެ މެޖޯރިޓީ ޝެއަރހޯލްޑަރެއް ކަމުގައި ނުވުން.\nއަމިއްލަ ނަމުގައި އެއްވެސް ވިޔަފާރިއެއްކުރާ މީހަކު ކަމުގައި ނުވުން.\nވަޒީފާއަށް ކުރިމަތިލާ މީހާއާ މި އޮތޯރިޓީގެ އެއްވެސް މުވައްޒަފަކާ ޢާއިލީގޮތުން ގާތްގުޅުމެއް ހުރި ފަރާތެއް ކަމުގައި ނުވުން.\nވަޒީފާގައި މަދުވެގެން2އަހަރުދުވަހު ދެމިހުންނާނެކަމަށް އިޤުރާރުވުން.\nމިމަޤާމުތަކަށް ޝައުޤުވެރިވެވަޑައިގަންނަވާ ފަރާތްތަކުން އެޕްލިކޭޝަން ފޯމާއެކު ތިރީގައި މިވާ މަޢުލޫމާތު ހުށަހަޅުއްވަންވާނެއެވެ.\nމޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ތަޢުލީމީ ސެޓުފިކެޓުތަކުގެ ކޮޕީ ޓްރާންސްކްރިޕްޓާއެކު\nސާނަވީ އަދި މަތީ ސާނަވީ ތަޢުލީމް ނިންމި ކަމުގެ ލިޔުންތަކުގެ (ސްކޫލް ލީވިންގ ސެޓުފިކެޓު) ކޮޕީ\nވަޒީފާއެއްގައި އުޅޭ ނުވަތަ އުޅެފައިވާ މީހެއްނަމަ އަދާކުރާ ނުވަތަ އަދާކުރި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް\nކަރިކިއުލަމް ވިޓާ (ސީވީ)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓެވި އިސްމުވައްޒަފަކު ނުވަތަ ސުޕަވައިޒަރަކު، އެ ފަރާތެއްގެ މަސައްކަތާމެދު ދެކޭގޮތުގެ ލިޔުމެއް (ރެކަމެންޑޭޝަން ލެޓަރ (އޮޕްޝަނަލް))\n- މަތީގައިވާ މަޤާމުތަކުގެ އިންޓަރވިއުއަށް ދަޢުވަތު ދެވޭނީ ޝަރުޠު ހަމަވާ އަދި ތަޢުލީމީ ގޮތުން އެންމެ މަތިން މާކްސް ލިބިފައިވާ ފަރާތްތަކުގެ ތެރެއިން ހަމައެކަނި ޝޯޓްލިސްޓް ކުރެވޭ ފަރާތްތަކަށެވެ.\n- މި މަޤާމުތަކަށް މީހުން ހޮވޭނީ ތަޢުލީމީ ފެންވަރަށާއި މަސައްކަތާގުޅޭ ތަޖުރިބާއަށާއި އަދި އިންޓަރވިއުއަށް ބަލައި އެންމެމަތިން މާކްސް ލިބޭ ފަރާތެއްގެ މައްސަލަ ބަލާ ފޯމު ފުރުމަށްފަހު ވޭތުވެދިޔަ5އަހަރުދުވަހު އެއްވެސް ކުށުގެ ރިކޯޑެއް ނުވާނަމައެވެ.\nމި މަޤާމުތަކަށް ޝައުޤުވެރިވެވަޑައިގަންނަވާ ފަރާތްތަކުން 14 އެޕްރީލް 2016 ގެ ކުރިން މޯލްޑިވްސް އިންލަންޑް ރެވެނިއު އޮތޯރިޓީގެ ވަޒީފާއަށް އެދޭ ފޯމާއެކު ތިރީގައިވާ އެޑްރެހަށް އެޕްލިކޭޝަން ހުށަހެޅުއްވުން އެދެމެވެ. ފޯމު މި އޮތޯރިޓީގެ ކައުންޓަރުންނާއި ވެބްސައިޓުން ލިބިވަޑައިގަންނަވާނެއެވެ.\nކުޅުދުއްފުށީގައި ނަމަ: މީރާ ކުޅުދުއްފުށީ ބްރާންޗް އޮފިސް – 14:00 ގެ ކުރިން\nމާލޭގައި ނަމަ: މޯލްޑިވްސް އިންލަންޑް ރެވެނިއު އޮތޯރިޓީ (މީރާ)، އަމީނީ މަގު، މާލެ، ދިވެހިރާއްޖެ – 16:00 ގެ ކުރިން\nފޯން: 1415، ފެކްސް: 3316577\nއީމެއިލް: [email protected] ވެބްސައިޓް: www.mira.gov.mv\nސުންގަޑި: 14 އޭޕްރިލް 2016 1600\n- IULAAN 47


Au boduvazeereh ge dhashun Sri Lanka gai vaguthee sarukaareh ekulavaalan mashvaraa dheefi - vNews.mv\nސްރީލަންކާގެ ރައީސް ގޮޓަބާޔަ ރާޖަޕަކްސަ:\nއައު ބޮޑުވަޒީރެއްގެ ދަށުން ސްރީލަންކާގައި ވަގުތީ ސަރުކާރެއް އެކުލަވާލަން ލަފާދީފި\nސައިފް އަޒްހަރު 11 April 2022, 01:07\nސްރީލަންކާ ސަރުކާރަށް ޕާލަމެންޓްގައި ދެމުން އައި ތާއީދު އަނބުރޭ ގެންދިޔަ 41 ޕާލަމެންޓް މެމްބަރުން ސްރީލަންކާގެ ރައީސް ގޮޓަބާޔަ ރާޖަޕަކްސައާ ބައްދަލު ކުރައްވައިފިއެވެ.\nމި ބައްދަލުވުމުގައި މަޝްވަރާ ކުރެވުނު ކަންކަމާ ގުޅޭގޮތުން ރައީސް ގޮޓަބާޔަ އަދި ސްރީލަންކާ ސަރުކާރުންވެސް އަދި ވަކި އެއްޗެއް ހާމައެއް ނުކުރެއެވެ.\nރައީސް ގޮޓަބާޔަ ބައްދަލުކުރެއްވި މެމްބަރުންގެ ތެރޭގައި ހިމެނިވަޑައިގަންނަވާ ވަސޫދޭވާ ނަނަޔައްކަރާ ވިދާޅުވެފައިވަނީ، ރައީސާއެކު ބޭއްވި ބައްދަލުވުމުގައި "މާމުހިންމު ވާހަކައެއް ނުދެކެވޭ" ކަމަށެވެ.\nއެކަމަކު، ބައްދަލުވުމަށް ވަޑައިގެންނެވި ސްރީލަންކާގެ ކުރީގެ ރައީސް މައިތިރިޕާލަ ސިރިސޭނާ، ބައްދަލުވުމުގެ ކުރިން ވިދާޅުވެފައިވަނީ، ބައްދަލުވުމުގެ މައިގަނޑު ބޭނުމަކީ މިހާރުގެ ބޮޑުވަޒީރު މަހިންދަ ރާޖަޕަކްސަ މަގާމުން ވަކިކުރައްވައި އައު ބޮޑުވަޒީރެއްގެ ދަށުން ވަގުތީ ސަރުކާރެއް އެކުލަވާލަން ރައީސަށް މަޝްވަރާ އެރުވުން ކަމަށެވެ.\nހުރިހާ ސިޔާސީ ޕާޓީއެއް ބައިވެރިވާ ވަގުތީ ސަރުކާރެއް އެކުލަވާލަން ރައީސް ގޮޓަބާޔަ ރާޖަޕަކްސަ އެއްބަސްވެވަޑައި ނުގަތުމުންނާއި، ސަރުކާރުގެ މުޅި ކެބިނެޓް އިސްތިއުފާ ދިނުމުންވެސް4މެމްބަރުން ހިމެނޭ ވަގުތީ ކެބިނެޓެއް އެކުލަވާލުމުން، އެކަމާ ހިތްހަމަނުޖެހިގެން ބޮޑުވަޒީރު މަހިންދާ ރާޖަޕަކްސަގެ ޕާޓީއަށް ނިސްބަތްވާ ބައެއް މެމްބަރުންނާއި، ސްރީލަންކާ ފްރީޑަމް ޕާޓީ، ސިލޯން ވޯރކަރސް ކޮންގްރެސް، އޯލް ސިލޯން މައްކަލް ކޮންގްރެސް، އަދި ސަރުކާރަށް ނިސްބަތްވާ 11 ކުދި ޕާޓީއަކުންވަނީ ސަރުކާރަށް ދެމުން އައި ތާއީދު އޭޕްރީލް5ވަނަ ދުވަހު އަނބުރާ ގެންގޮސްފައެވެ.\nއެގޮތުން، ބޮޑުވަޒީރު މަހިންދަ ރާޖަޕަކްސަގެ ޕާޓީގެ9މެމްބަރުން، ސަރުކާރަށް ނިސްބަތްވާ ކުދި ޕާޓީތަކުގެ 16 މެމްބަރުން، ސްރީލަންކާ ފްރީޑަމް ޕާޓީގެ 14 މެމްބަރުން، ސިލޯން ވޯރކަރސް ކޮންގްރެސްގެ2މެމްބަރުން އަދި އޯލް ސިލޯން މައްކަލް ކޮންގްރެސްގެ 1 މެމްބަރަކު ސަރުކާރާ ވަކިވެ، މިހާރު މަސައްކަތް ކުރަމުން ގެންދަނީ މިނިވަން ކެންޑިޑޭޓުންގެ ގޮތުގައެވެ.\nމިކަމާހެދި، ކުރިން ޕާލަމެންޓުގައި އޮތް ރައީސް ގޮޓަބާޔަ ރާޖަޕަކްސަގެ ބާރުގަދަ ކޯލިޝަން ވަނީ ރޫޅިގެންގޮސްފައެވެ.\n225 މެމްބަރުން ހިމެނޭ ޕާލަމެންޓުގެ އަޣުލަބިއްޔަތަކީ 113 ގޮނޑިއެވެ. ސަރުކާރު މިހާރުއޮތީ އަޣުލަބިއްޔަތަށްވުރެ5މެމްބަރުން މަދުކޮށެވެ.\nސްރީލަންކާގެ ރައީސްގެ އިސްތިއުފާއަށް ގޮވައި އާންމުން ކުރަމުންދާ މުޒާހަރާ:\nއަނެއްކޮޅުން، ސްރީލަންކާގެ ވެރިރަށް ކޮޅނބުގެ ގޯލް ފޭސްގައި ރައީސް ގޮޓަބާޔަ ރާޖަޕަކްސަގެ އިސްތިއުފާއަށް ގޮވާލައި އާންމުން ކުރަމުންދާ މުޒާހަރާ މިރޭވެސް ކުރިއަށް އެބަދެއެވެ. މި މުޒާހަރާގައި އެތައްހާސް ބަޔަކު ގެންދަނީ ބައިވެރިވަމުންނެވެ. އަދި މުޅި ސަރަހައްދުގައިވަނީ ކޭމްޕް ޖަހާފައެވެ.\nއެހެން ނަމަވެސް، އެއްވެސް ހަމަނުޖެހުމެއް ނުހިނގާ ކަމަށް ވެއެވެ.\nއާންމުން ގޮވަމުން ގެންދަނީ، ގައުމުގެ ވެރިކަމުގައި ތިއްބެވި ކޮރަޕްޓް ލީޑަރުންގެ ކިބައިން ސަލާމަތް ވަންދެން މުޒާހަރާ ހުއްޓާނުލާ ކުރިއަށް ގެންދާނޭ ކަމަށެވެ.\nމުޒާހަރާގައި ބައިވެރިވާ މީހުންގެ އަދަދު ހައްތަހާ އިތުރުވަމުންދާއިރު، ސްރީލަންކާގެ އެކި ދާއިރާތަކުގެ މަސައްކަތްތެރިންވެސް މުޒާހަރާއާ ގުޅެމުންދާ ކަމަށް ސްރީލަންކާގެ މީޑިއާއިން ބުނެއެވެ.


Short Story: Kaiveni\nކުރު ވާހަކަ: ކައިވެނި\nމަގުމަތީގައި އެންމެ ކާރޫބާރު ބޮޑު ހަވީރުގެ ވަގުތެވެ. އެއް އަތުން ލަގެޖް ދަމަމުން އަނެއް އަތުން، ހަ މަސްނުވާ ތުއްތު ދަރިފުޅު އުރާލައިގެން ހުރެ އަހަރެން ކުރިއަށް ހިނގަމުން ދިޔައީމެވެ. އަހަރެންގެ ހެދުމުގެ އެއްއަރިމަތީގައި ހިފަހައްޓާލައިގެންހުރެ އަހަރެންގެ ހަ އަހަރުގެ ދޮށީ އަންހެން ދަރިފުޅުވެސް އަހަންނާ އެއްވަރަކަށް ހިނގަމުންދިޔައެވެ. ސުވާލުގެ ނަޒަރުތަކުން އެވަގުތުވެސް އަހަންނަކަށް ރެކިއެއް ނުގަނެވުނެވެ. އަހަރެންގެ ދެލޮލުގައި އުތުރެމުން ދިޔައީ ކަރުނައިގެ ކޯރެކެވެ. ނަމަވެސް އެކަރުނުން މަލާމާތް ފިޔަވައި، އަހަންނަށް ލިބިދޭނެ އެއްވެސް އެހީތެރިކަމެއްނެތީތީ، ގަދަކަމުން އެކަރުނައިގެ މައްޗަށް ގަދަވެވޭތޯ އަހަރެން ބެލީމެވެ.\n"މަންމާ ކައިވެނި ކުރަނީ ކިހިނެތްތަ؟ އެއީ ކީއްކުރަން ކުރާ އެއްޗެއްތަ؟" އެވަގުތު އަހަރެންގެ ސިކުނޑީގައި ގުގުމަމުން ދިޔައީ އަހަރެންގެ ޢުމުރުން އަށެއްކަ އަހަރުގައި މަންމައާ ކުރެވުނު ސުވާލެކެވެ.\n"ދަރިފުޅާ. ކައިވެންޏަކީ އެކަމަށް ކެރިކުޅަދާނަވެ ބޭނުންޖެހިގެންވެގެންވާ ކޮންމެ މީހަކުވެސް ކުރަންޖެހޭ ކަމެއް. މާތްﷲ އަހަރެމެން ދުނިޔެއަށް ފޮނުއްވި މަޤުޞަދުގެ ތެރޭގައި ބިންމަތި އާރާސްތުކޮށް ހެޔޮގޮތުގައި ދަރިފަސްކޮޅު އާލާކުރުންވެސް ހިމެނޭ. އަހަރެމެން ކޮންމެ އަންހެނަކީވެސް، އެމީހަކު ކައިވެނީގެ ގުޅުމުންގުޅޭ ފިރިހެނާއަށް ހެޔޮކޮށްހިތުން ވާޖިބު ބައެއް..." އެދުވަހު އަހަރެންގެ އެ މައުސޫމް ސުވާލާއެކު ހިތުގައި އުތުރިގަތް ލޯތްބާއެކު، އަހަރެންގެ ތުއްތު ހަށިގަނޑުގައި ލޯބިން ބައްދާލަމުން އަހަރެންކުރި ސުވާލަށް މަންމަ ޖަވާބު ދިނީ އެހެންނެވެ. މަންމަގެ އެބަސްކޮޅު އަހަރެންގެ ހިނދުރީގައި ވަކި ހިއްޕާލީ ދުވަހަކުވެސް އެއަޑު ނުކެނޑޭނެހާ ވަރުގަދަޔަށެވެ.\nމަތީ ޘާނަވީއަށް ކިޔަވާ ނިންމާލި އިރުވެސް އަހަންނަކީ ލޯބިވެރިން ހޯދުމުގެ ޝައުޤެއްނެތް އަންހެންކުއްޖަކީމެވެ. އަހަރެންގެ ހިތުގައިވަނީ ކައިވެނިކުރުމުގެ ޢަޒުމެވެ. ރާއްޖެއިން ބޭރުން ފުރަތަމަ ޑިގްރީ ނިންމުމަށްފަހު އަހަރެން ކައިވެންޏަކާ ހަމައަށް ދިޔައީމެވެ.\nޚުޖޫލް އާއި އަހަރެން ބައްދަލުވީ އަހަރެމެންގެ ގޭގައިއޮތް ހުކުރު ދުވަހުގެ ކެއުމެއްގެ ތެރެއިންނެވެ. ޚުޖޫލްއަކީ އަހަރެންގެ ބޭބެގެ ރައްޓެއްސެކެވެ. ރާއްޖެއިން މަދުން ނޫނީ ނުފެންނަހާ ރީތި ޒުވާނެކެވެ. އޭނާގެ ނަމުގެ މާނައިންވެސް ދޭހަވަފަދަ ލަދުރަކި ޒުވާނެކެވެ. ޚުޖޫލް ކިތައްމެ ރީއްޗަސް ފުރަތަމަ ފެނިލުމާއެކު އަހަރެންގެ ހިތް ޚުޖޫލަށް ހަދިޔާއެއް ނުކުރަމެވެ.\nއަހަރެންގެ މައުޖޫދުގައި، ފިރިމީހައާއި، ފިރިމީހާގެ ޢާއިލާގެ ދިރިއުޅުން އުފާވެރިކަމުގެ ސުވަރުގެ އެއްފަދަ ތަނަކަށް ހަދައިދިނުމުގެ އުންމީދެވެ. އަހަރެން އުޅެމުންދިޔަ އަރާމު ތަނަވަސް ދިރިއުޅުމުން ނުކުމެ، ޚުޖޫލުގެ ތޮއްޖެހިފައިވާ ގެއަށް ދިރިއުޅުން ބަދަލުކުރީ އެއްވެސް ޝަކުވާއެއްނެތިއެވެ. ޚުޖޫލުގެ އާއިލާގައި ބޮޑަށް ތިބެނީ ފަސް އަންހެންކުދިންނެވެ. ޚުޖޫލްއަކީ އެއާއިލާގައި ހުރި ހަމަ އެކަނި ފިރިހެން ދަރިއެވެ. ފަސް ދައްތައިން އިނދެގެން އުޅޭ މީހުންނާއި އެމީހުންގެ ދަރިން ދިރިއުޅޭނީ އެގޭގައެވެ.\nކައިވެނީގެ ފުރަތަމަރޭ، އަހަރެމެން ދެމީހުންވެސް ތިބީ ބުނަންވީ އެއްޗެއް ނޭނގިފައެވެ. އެއީ އަހަރެން ފިރިހެނަކާއެކު އެފަދަގޮތަކަށް އެކަހެރިވި ފުރަތަމަ ފަހަރެވެ. އެރޭ އަހަރެމެން ދެމީހުންގެ މެދުގައި ލެވުނު ބިއްލޫރީގެ ފާރު ވައްޓާލައި، ދިރިއުޅުމަށް ފަށައިގަންނަން ދުވަސްނެގިއެވެ. ދެމީހުންގެ ހިތުގައި އެކަކު އަނެކަކަށްޓަކައި ލޯބި އުފެދުނީ އެކު އެކީގައެވެ. ލޯތްބަކީ ކިހާ ހިތްގައިމު އިހުސާސެއްކަން އަހަރެން ދެނެގަތީ ޙަލާލު ގުޅުމެއްގެ ތެރެއިންނެވެ.\nކައިވެންޏަށްފަހު އަހަރެންގެ ދިރިއުޅުން ބަދަލުވެގެންދިޔައީ ހީވެސް ނުކުރާކަހަލަ ގޮތަކަށެވެ. ޚުޖޫލްއަކީ އޯގާތެރި ފިރިއެކެވެ. އޭނާގެ މަންމައާއި، އެއްބަނޑު ތިމާގެ މީހުންގެ ބަސްއަހާ މީހެކެވެ. ވަޒީފާގެ ގޮތުން ޚުޖޫލު ގިނަ ވަގުތު ހޭދަކުރަންޖެހެނީ އޮފީހުގައެވެ. ކަންދިމާކުރިގޮތުން އަހަރެން ކިޔެވި ކިޔެވުމުގެ ބޭނުން ހިފައި ކުޑަމިނުން ވަޒީފާ އަކަށްދާނެ ފުރުސަތުވެސް އަހަންނަކަށް ނުލިބުނެވެ. އަހަރެން ވަޒީފާ އަދާކުރުމަކީ ޚުޖޫލު ބޭނުންކަމަކަށް ނުވީތީއެވެ.\nމައިދައިތަ އާއި ފަހަރިންގެ ތެރޭގައި އަހަންނަށް އުޅެންޖެހުނީ ނޯކަރެއް ފަދައިންނެވެ.\nއިހުތިރާމްކުރުމާއި، އަޅާލުމަކީ އެމީހުން ނުވެސް ދަންނަ ކަމެއްކަހަލައެވެ. އަހަރެން ކައްކާ އެއްޗެހި ނުބައިކަމުން ކާންނުކެރޭ ވާހަކައާއި، އަހަރެންނަކީ މީހުންނާ ނުގުޅޭ މީހެއްކަމުގެ އިހުސާސް އެމީހުން ތާއަބަދު އަހަންނަށްކޮށްދެއެވެ. މައިންބަފައިންގެ ހިޔާވަހިކަމުން ފިރިމީހާގެ ހިޔާވައްސަށް ވަންނަ އަހަރެންފަދަ ކޮންމެ އަންހެން ކުއްޖަކީވެސް މިފަދަ ދަތިކަމެއްގެ ތެރެއަށް ވަންނާނެ ކުއްޖެއްބާވައޭ އަހަރެންގެ ހިތަށް އަރައެވެ. ނަމަވެސް އެކޮންމެ ފަހަރަކު އަހަރެން ގެ ލޮލު ކުރިމަތިން ސިފަވަނީ އަހަރެންގެ މަންމައާއި، ބައްޕަފަރާތު މާމައާއި އާއިލާއާ ދެމެދު އޮންނަ ގުޅުމެވެ. ބައްޕަ އާއިލާގެ ކޮންމެ މެންބަރަކުވެސް މަންމައާމެދު ދެކެނީ އަމިއްލަ ޢާއިލީ މެންބަރެއް ފަދައިންނެވެ.\nކެތްތެރިކަމަކީ އިންސާނާގެ ގަދަފަދަ ކަމުގެ ރަމްޒެކެވެ. ނަމަވެސް ހިތާމަޔާ ހިތްދަތިކަމުގެ ތެރެއިން ކެތްތެރިކަމުގެ ދާއިރާގައި ފައިތިލަ ސާބިތުކުރެވިދާނެހެއްޔެވެ؟ ޚުޖޫލުގެ އާއިލާގެ މީހުން އަހަރެންދެކެ އެހާބޮޑަށް ފޫހިވަނީ ކީއްވެކަން އަހަންނަކަށް ނޭނގެއެވެ. ޚުޖޫލު އަހަންނާ އިނުމުގެ ކުރިން ރައްޓެހިވި އަންހެން ކުއްޖާގެ ރަނގަޅު ކަމުގެ ވާހަކަ ދެއްކުމުގެ މާނައެއްވެސް އަހަންނަކަށް ނޭނގެއެވެ. އަހަރެން ގަބޫލުކުރީ، އަހަންނަކީ އެމީހުންގެ ލޯބިވާ ޚުޖޫލުގެ ދިރިއުޅުމަށް ކުއްލިއަކަށް ވަދެގެންއައި މީހަކަށްވީތީ، އެމީހުންގެ ހިތުގައި ޚުޖޫލުއަށްޓަކައި އޮތް ލޯތްބެއްގެ ބޮޑުކަމުން، ޚުޖޫލުގެ ދިރިއުޅުމުގެ އެއްބަޔަށް، އަހަރެން ވެގެން ދިޔަ ދިއުން އެމީހުނަށް ބަރުދާސްތު ނުކުރެވުނީ ކަމުގައެވެ. އެއީ އިންސާނީ ފިޠުރަތު ކަމުގައިވާތީއެވެ. ތިމާގެ އަތުގައިއޮތް އަގުބޮޑު އެއްޗެއް އެހެންމީހަކަށް އަގަކާނުލައި ދޭން އެދޭނީ ވަކި ކާކުހެއްޔެވެ؟ އިވޭ ކަންފަތަށް ނީވޭ ކަމަށް ހެދިގެން ދިރިއުޅުމައިގެން ކުރިއަށް ދެވޭތޯ އަހަރެން މަސައްކަތްކުރީމެވެ. ބުނާ ބަސްތަކާއި، ކުރާ ކަންކަމުން އަހަރެންގެ ހިތުގައިވެސް ޖެހެއެވެ. އެހެން ބުނެލާ ބައެއް ބަސްބަހުގެ ހަނދާން އުމުރުދުވަހަށް ދެމިހުންނާނެ ގޮތަށް އަހަރެންގެ ހިތުގައިވެސް ކަނޑާ ނެގެމުން ދިޔައެވެ. އެހެން ނުވާންވީ ކީއްވެހެއްޔެވެ؟ އަހަންނަކީވެސް އިންސާނަކީމެވެ. މާތްﷲ އަހަރެންވެސް ހައްދަވާފައިވަނީ އިންސާނުންގެ ކިބައިގައި ލައްވާފައިވާ އުނި ހުރިހާ ސިފައަކާއެކުގައެވެ.\nއަހަރެންގެ ކެތްތެރިކަން ކޮޅުންލީ، ހުރިހާ އެއްޗެއް އަހަރެންގެ އަތުން ބީވެގެންދާން ތައްޔާރުވެލި ދަނޑިވަޅެއްގައެވެ. އޭރު އަހަންނަކީ ދެކުދިންގެ މަންމައަކީމެވެ. އެންމެ ތުއްތު ދަރިފުޅަށް އޭރު އެއް މަސްވެސް ނުވެއެވެ. ޚުޖޫލުގެ އެންމެ ދޮށީ ދައްތަގެ އެންމެ ހަގުދަރިފުޅަކީ އަހަރެންގެ ދޮށީ ދަރިފުޅާ އެއް އުމުރެއްގެ ކުއްޖެކެވެ. އެދުވަހު އަހަރެން އުޅުނީ ގޭގައި ދިރިއުޅޭ ސާދަ ވަރަކަށް މީހުންނަށް މެނދުރުގެ ކެއުން ތައްޔާރުކުރުމުގައެވެ. އަތްގާތްކޮއްލަދީ، ކުރާ މަސައްކަތުގެ އެއްބައިގައި ހިފާލަދޭނެ އެއްވެސް އެހީތެރިއަކުނެތިއެވެ. ގެއަކީ ދެމީހަކަށް އެކައްޗެއް ކާހިތްވާ ބަޔަކު އުޅޭ ގެއެއްނޫނެވެ.\nކެއްކުމުގެ ކުރިން އެންމެންނަށް ކަމުދާނެ ކާއެއްޗެއް އެމީހުން ކައިރިން އަހައި އޮޅުން ފިލުވަންޖެހެއެވެ. އަހަރެން ކައްކަނީ އެއަށްފަހުގައެވެ.\nދޮށީ ދަރިފުޅު ގޭގައި އުޅޭ އެ ޢުމުރުގެ އެހެންކުދިން ކައިރީ ކުޅެން ބެހެއްޓުމަށްފަހު، އެކުދިން އުޅޭނޫޅޭގޮތް ބަލާލަ ދިނުން ޚުޖޫލުގެ އެންމެ ހަގު ދައްތައާ ހަވާލުކޮށް، ތުއްތު ދަރިފުޅު ނިންދެވުމަށްފަހު އާދައިގެމަތިން އެދުވަހުވެސް އަހަރެން އުޅުނީ ބަދިގޭގައެވެ. ބަތްތެލިން އަރަމުންދިޔަ ހޫނު އާވިއާއެކުވެ ދިރިއުޅުންވެސް އާތްވަށް ބަދަލުވެގެންދިޔައީ، ސަކަރާތުގެ ތެރެއިން އަހަރެންގެ ދަރިފުޅު ދުއްވަން އިން ރިމޯޓް ކޮންޓްރޯލް ކާރުގެ މައްޗަށް އެރުމަށް ޚުޖޫލުގެ ދޮށީ ދައްތަގެ ހަގު ދަރިފުޅު ކުރި މަސައްކަތުގެ ތެރެއިން އެކުއްޖާ ބެލްކަނިން ވެއްޓުނު ހިސާބުންނެވެ. އެއީ އަހަރެންގެ ދަރިފުޅު ގަސްތުގައި ކުރިކަމަކަށް ނުވިޔަސް އެތުއްތު ދަރިފުޅަށް އެދުވަހު އާއިލާ ތެރެއިން ކުރިމަތިވި އަނިޔާވެރިކަން ފެނި އަހަރެންގެ ކެތްތެރިކަން ކޮޅުންލީއެވެ. ހިތުގައި ފުނިޖެހިފައިވާ ޝަކުވާގެ ރާޅުބާނިތައް އިޚުތިޔާރެއްނެތި އަހަރެންގެ އަނގައިން ބޭރުވެ، ހިތުގައި އުތުރެމުންދިޔަ ކެކުޅުންތައް އެމީހުންގެ ކަންފަތާހަމައަށް ފޯރުކޮށްދެވުނީއެވެ. އެދުވަހުވެސް ކުށްވެރިވީ އަހަންނެވެ. ދަރިފުޅަށް އަހަރެންދިން ތަރުބިއްޔަތެވެ. ހުރިހާކަމެއް ހިނގާދިޔަ ތަނުގެ ކުރިމަތީގައި ކަމާ ހަވާލުވެގެން އިނދެ ޓީވީން ދައްކަމުންދިޔަ ހިންދީ ޑްރާމާއަށް ގެއްލިފައިއިން ޚުޖޫލުގެ ހަގު ދައްތަ ކުށްވެރިކޮށް އެކަކުވެސް އެއްޗެއް ނުބުންޏެވެ. އަހަރެން އެންމެ ދެރަވީ އެދުވަހު ޚުޖޫލުގެ އަނގައިން އަހަންނާމެދު ބުނި ރުޅިވެރިބަސްތަކުންނެވެ. ދަރިން ނުބެލެހެއްޓޭ ކަމުގެ ތުހުމަތު އެޅުވީތީއެވެ.\nހިތަށް އެރިއެވެ. މައިންބަފައިންގެ ލޯބީގެ ހިޔަލުން ނުކުމެ އަހަރެމެން އަންހެން ދަރިން ކޮންމެވެސް ނުދައްނަ ފިރިހެނެއްގެ ހިމާޔަތުގެ ތެރެއަށް ދަނީ ކީއްކުރަން ހެއްޔެވެ؟ އަހަރެމެން އަންހެން ކުދިންނަކީ ހަމައެކަނި ފަސޭހައަކަށްޓަކައި ފިރިހެނެއްގެ ދިރިއުޅުމުގެ ތެރެއަށް ގެންނަ ބައެއް ކަމުގައި ހަދަނީ ކީއްވެހެއްޔެވެ؟ ތިމާގެ ރައްޓެހިންގެ ކުރިމަތީ އެއްވެސް އަގެއްނެތް ބައެއްގެ ގޮތުގައި ތިމާގެ ހަލާލު އަނބިމީހާ ހަދަންޖެހެނީ ކާކު ދެކެ ލަދުގަންނާތީ ހެއްޔެވެ؟\nއަހަރެންގެ ރިހޭފައި މައްޗަށް ފޮއިވެއްޓުނީ ވަރަށް ކުއްލި ގޮތަކަށް، އެކުސިޑެންޓެއްގައި ޚުޖޫލު ކޯމައަކަށް ދިއުމުންނެވެ. ފިރިމީހާގެ އާއިލާތެރެއިންލިބޭ ނުރުހުމާއި ނަފުރަތު ދެގުނަ ވެފައިވާ ދަނޑިވަޅެއްގައި ހިތާމައިގެ މައްޗަށް ލިބުނު މިހިތާމައިން އަހަރެން މޮޔަނުވީ ކިރިޔާއެވެ. ހުރިހާ ކަމެއް ވަމުން ދިޔައިރުވެސް ފިރިމީހާގެ އާއިލާ އާ އަހަންނާ ދެމެދުއޮތް ހިތްނުތަނަވަސްކަމުގެ ވާހަކައެއް އަހަރެން މައިންބަފައިންނަކަށް ނާންގަމެވެ. އަހަރެންގެ އަޑިގުޑަން ބޮޑު ދިރިއުޅުމުގެ ވާހަކަތަކުން މައިންބަފައިންނަށް އިތުރު ތަކުލީފެއް ނުޖެއްސުމަށެވެ. ޚުޖޫލު ކޯމައަށްދިޔަ ހިސާބުން އޭނާ ދުނިޔޭގައި ހުންނާނެ ކަމުގެ އުއްމީދު ޑޮކްޓަރުން ކަނޑާލިޔަސް އަހަރެންގެ އުއްމީދު މަރެއްނުވެއެވެ. ފިރިމީހާއަށް ދެރައެއްލިބުމުން އޭނާ ދޫކޮށްލުމަކީ ދުވަހަކުވެސް އަހަރެން ވިސްނިކަމެއްނޫނެވެ. ފިރިމީހާއަކީ އަހަރެންގެ އިހުތިރާމާ ލޯބި އެމީހަކަށްޓަކައި އެންމެ ހައްޤު މީހާކަމުގައި އަހަރެން ދުށީމެވެ. އަހަރެންގެ ނިންމުމަށް މަރުހަބާކީ އަހަރެންގެ މައިންބަފައިންނެވެ. އަހަރެންގެ އަޚުލާޤުގެ ހަރުދަނާކަމުގެ މައްޗަށް ތަޢުރީފުގެ ބަސްތައް އޮއްސައި ހިތްވަރުދިނީ އަހަރެންގެ މައިންބަފައިންނެވެ.\nހައެއްކަ މަސްދުވަހުގެ "ދިރުމެއްނެތް" ނިންޖެއްގެ ތެރެއިން ޚުޖޫލުގެ އެންމެ ފަހުނޭވާ މިދުނިޔެއަށް ބޭރުކޮށްލީ މިއަދުއެވެ. ފިރިމީހާގެއިން އަހަންނަށް ލިބިފައިވާ ޖާގަވެސް ނެތިގެން ދިޔައީއެވެ. ދެދަރިން ގޮވައިގެން އަހަރެންގޮސް ގޭތެރެއަށް ވަތްތަނުން އަހަރެންފެނި މަންމަ ގެ ދެއަށް ފުޅާކޮށްލަމުން އަހަރެމެން ތިންމައިންގެ ގައިގައި ބާރަށް ބައްދާލިއެވެ. (ނިމުނީ)


ޕީޖީ ޝަމީމް ވަކި ނޫހަކަށް ކޮލަމް ލިޔުއްވާތީ އެމްއެމްސީގެ ރައީސް ކަންބޮޑުވުން ފާޅުކުރައްވައިފި - DhiDaily\nޕީޖީ ޝަމީމް ވަކި ނޫހަކަށް ކޮލަމް ލިޔުއްވާތީ އެމްއެމްސީގެ ރައީސް ކަންބޮޑުވުން ފާޅުކުރައްވައިފި\nދައުލަތުގެ އިސް މަޤާމެއްގައި ހުންނަވައި, ޕްރޮސެކިއުޓަރ ޖެނެރަލް ޙުސައިން ޝަމީމް ވަކި ނޫހަކަށް ކޮލަމް ލިޔުއްވާތީ މޯލްޑިވްސް މީޑިއާ ކައުންސިލް(އެމްއެމްސީ) ރައީސް ޝަހުބާން ފަހުމީ ކަންބޮޑުވުން ފާޅުކުރައްވައިފިއެވެ.\nދާދިފަހުން ވުޖޫދުކުރި ”ޢަދަދު“ ނޫހަށް ޕީޖީ ޝަމީމް ވަނީ، ”ޖިނާއީ މައްސަލަތަކުގައި ދަޢުވާކުރުމުގައި ގޮތް ނިންމަންޖެހޭ ދެ ސުވާލު“ ގެ ނަމުގައި މަޒުމޫނެއް ލިޔުއްވައިފައެވެ.\nމި ގޮތުން ޕީޖީ އޮފީހަށާއި، ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށާއި، އައްޑޫ މީދޫ ދާއިރާގެ މެންބަރު ރޮޒެއިނާ އާދަމްއަށް ޓެގްކުރައްވައި މިއަދު ކުރެެއްވި ޓްވީޓެއްގައި، މީޑިއާ ކައުންސިލްގެ ރައީސް ޝަހުބާން ފަހުމީ ވަނީ، ޕީޖީގެ މަޤާމުގައިހުރެ ވަކި ނޫހަކަށް ކޮލަމް ލިޔުއްވުމަކީ ވަކި ބަޔަކަށް ނާޖާއިޒު ފައިދާ ހޯދައިދިނުންކަމަށް ބެލެވިދާނެތޯ ސުވާލު ކުރައްވައިފައެވެ.\nޝަހުބާންގެ ޓްވީޓް ރީޓްކުރައްވައި ކްރިމިނަލް ކޯޓުގެ ކުރީގެ ފަނޑިޔާރު އަޙްމަދު ހައިލަމް ވަނީ، މީޑިއާތައް ހިންގެނީ ލިބޭ ސްޕޮންސަރުތަކެއްގެ މައްޗަށް ބަރޯސާވެގެންކަން ފާހަގަކުރައްވައިފައެވެ. އެހެންކަމަށްވާއިރު، ދައުލަތުގެ އިސް މަޤާމުތަކުގައި ތިއްބަވާ ބޭފުޅުން ވަކި ނޫހެއްގައި ކޮލަމް ލިޔުއްވުމަކީ މީޑިއާގެ ނުފޫޒާއި، ވާދަވެރިކަމާއި، ސްޕޮންސަރުން ހޯދުމަށް ކުދި މީޑިޔާތަކުން ކުރާ މަސައްކަތްތަކަށް ހުރަސް އެޅިގެންދާނޭ ކަމެއްކަމަށް ހައިލަމް ވަނީ ސިފަކުރައްވައިފައެވެ.


އަލްޤާޟީ ޙަސަން ތާޖުއްދީން - ވިކިޕީޑިއާ\nއަލްޤާޟީ ޙަސަން ތާޖުއްދީން\nހަސަންތާޖުއްދީނަކީ ތެދު ބަޔާން ކުރެއްވުމުގައި ފަސްޖެހި ވަޑައިނުގަންނަވާ، ޙަޤީޤަތަށް ލޯބި ކުރެއްވި ބޭފުޅެކެވެ. ޢިލްމަށް ލޯބިކުރައްވާ މުޖުތަމަޢު އިޞްލާހުކުރެއް ވުމަށް އެތައްމަސައްކަތްތަކެއް ކުރެއްވި ފަނޑިޔާރެކެވެ. އިސްލާމްދިނުގެ އުޞޫލުތައް ޤާއިމު ކުރެއްވުމަށް ގަދައަޅާ މަސައްކަތް ކުރެއްވި ބޭފުޅޭކެވެ.ދިވެހި ތާރީޚަށް މިހާތަނަށް ދިވެއްސަކު ކުރައްވާފައިވާ ނުވާފަދަ އަގުބޮޑުޚިދުމަތެއް ކުރައްވާފައިވާ ބޭފުޅޭކެވެ. ފުރަތަމަ ފަހަރަށް މުންނާރުން ބަންގި ގޮވުން ފަދަ ކަންކަން ކުރައްވާފައިވާ މުރުޝިދެކެވެ.\n2 ޢިލްމު އުގެނުން\n3 މުޝީރުކަން ލިބިވަޑައިގަތުން\n4 ފަނޑިޔާރުކަން ލިބިވަޑައިގަތުން\n5 ކުރެއްވި ޚިދުމަތްތައް\nނަން: އަލްޤާޟީ ޙަސަން ތާޖުއްދީން\nބައްޕަ: ހައްދުއްމަތީ ގަމު މަޙްމޫދު\nމަންމަ: ( މަންމަގެ ނަމެއް މިހާތަނަށް ހޯދިފައެއް ނުވެއެވެ. މުޙައްމަދު އިބްރާހިމް ލުޠުފީ-1998 – ފަތްތޫރ-235 ޞަފްހާ:11ން16)\nއުފަންއަހަރު: ހިޖުރައިން 1072\nބޭފުޅުން: އަލްޤާޟީ މުޙައްމަދު ޝަމުސުއްދީން، އަލްޚަޠީބު އަޙްމަދު މުޙްޔުއްދީން\nއެންމެ އަގުހުރި ޚިދުމަތް: ދިވެހިތާރީޚް ޢަރަބިބަހުން ލިޔުއްވުން\nއަވަހާރަވުން: 06 ރަޖަބު 1139 ވީ ހުކުރު ދުވަހު\nއަވަހާރަވީއިރު ޢުމުރުފުޅު: 67 އަހަރު\nފަސްދާނުލެވިފައިވަނީ: ފުރަމާލޭ ހުކުރު މިސްކިތުގައި\nޢިލްމު އުގެނުން[އުނިއިތުރު ގެންނަވާ]\nއަލްޤާޒީހަސަން ތާޖުއްދީނުގެ ޢުމުރުގެ ކުރީކޮޅުގެ ދުވަސްތައް ވަނީ ނޭނގުމުގެ ތެރޭގައެވެ. ޙަސަން ތާޖުއްދީނުގެ އެދުރުންގެ ތެރޭގައި މުޙައްމަދު ޝިރާޖުއްދީން، ފޮނަދޫ ޙަޠީބު ތަކުރުފާނާއި ސައްޔިދު ރަސްގެފާނު ހިމެނެއެވެ. ޢަރަބި ބަސް ދެނެވަޑައިގަންނަވާ އިސްލާމީދީނުގެ ޢިލްމު ލިބި ވަޑައިގެން ހުންނެވި ކުޅަދާނަ ފަނޑިޔާރެކެވެ.\nމުޝީރުކަން ލިބިވަޑައިގަތުން[އުނިއިތުރު ގެންނަވާ]\nއައްސުލްޠާން ކުޑަމުޙައްމަދު ސިރީ މަނިރަން ލޯކަ މަހާރަދުންގެ ރަސްކަން ނިމި އައްސުލްޠަން މުޙައްމަދު މުޙްޔުއްދީން އާދިލް ސިރީ ނާކަރައި ސުންދުރަ މަހާރަދުންގެ ރަސްކަމުގައި(1102ން1103ށް) ހަސަންތާޖުއްދީން ހައްދުއްމަތީ ގަމުގައި އަރުވާލައްވާފައި ހުންނަވަނިކޮށް މާލެގެންނަވާ މަހަކު ފަންސާސް ލާރިދެއްވާފައި ރަސްގެފާނުގެ މުޝީރެއްގެ ގޮތުގައި މާލޭގައި ބެހެއްޓެވިއެވެ. މި ރަސްގެފާނު، ރަސްކަމުގެ އެންމެހާ ކަންތައްތައް ހިންގަވަނީ މުޙައްމަދު ޝިރާޖުއްދީން، ފޮނަދޫ ޙަޠީބު ތަކުރުފާނާއި ޙަސަންތާޖުއްދީންގެ މަޝްވަރާގެ މަތިންނެވެ. ( ދިވެހި ތާރީޚް- ޞަފްޙާ: 65 )\nފަނޑިޔާރުކަން ލިބިވަޑައިގަތުން[އުނިއިތުރު ގެންނަވާ]\nސައްޔިދު ރަސްގެ ފާނު އަވަހާރަވީ 25 ޝައްވާލު 1103 ގައެވެ. މިރަދުން ރަސްކަން ކުރެއްވީ4މަހާއި 25 ދުވަހުއެވެ. ސައްޔިދު ރަސްގެފާނު އަވަހާރަ ވުމަށްފަހު އެދުވަސްވަރު ފަނޑިޔާރުކަމުގައި ހުންނެވި ދެއްވަދޫ ފަނޑިޔާރު ތަކުރުފާނު ރަސްކަމަށް އިސްކުރެވުނެވެ. އަދިހަސަންތާޖުއްދީން ދުރުވެ ޢަދުލަށް ރަސްކަން ކުރެއްވުމަށް އެތައް އަހްދެއް ހިއްޕަވާ ރަސްކަމަށް ބައެއަތު ހިއްޕެވިއެވެ. ( ދިވެހި ތާރީޚް- ޞަފްޙާ: 74 ) މިރަދުންގެ ރަސްކަމުގައި ހަސަން ތާޖުއްދީނަށް ފަނޑިޔާރުކަމަށް ކޮލި ލެއްވިއެވެ. އެއީ 02 ރަބީޢުލް އައްވަލް 1104ވީ ބުދަ ދުވަހުއެވެ. އޭރު ޙަސަން ތާޖުއްދީނުގެ ޢުމުރުން ބައްތިރީސް އަހަރެވެ. ފަނޑިޔާރުކަން ޤަބޫލު ކުރެއްވުމުގެ ކުރިން ޙަސަންތާޖުއްދީން ކުރައްވާ ޙުކުމަށް ރަސްގެފާނު ޤަބޫލުވެ ވަޑައިގެންނެވުމަށް އަހްދު ހިއްޕެވިއެވެ. ( ދިވެހި ތާރީޚް- ޞަފްޙާ: 77 )\nކުރެއްވި ޚިދުމަތްތައް[އުނިއިތުރު ގެންނަވާ]\nއައްސުލްޠާން ސައްޔިދު މުޙައްމަދު ޝަމްސުއްދީނު (ސައްޔިދު ރަސްގެފާނު) ސިރީ ހިކާޅަ މިލާދީއްތަ މަހާރަދުން ( 1103 ހ) ގެ އަރިހުން ޢިލް ހޯއްދެވި ބޭފުޅުންގެ ތެރޭގައި ހަސަން ތާޖުއްދީން ހިމެނި ވަޑައިގެންނެވިއެވެ. މިރަދުންގެ ރަސްކަމުގައި ރަޖަބު މަހަށް ހަނދުބެލީންސުރެ ރަމަޟާން މަސް ނިމޭންދެން ކޮންމެ ރެއަކު މަޣުރިބް ނަމާދާއި ޢިޝާނަމާދާއި ދެމެދު ހުކުރު މިސްކިތުގައި މީސްތަކުންނަށް ޙަދީޘް ކިޔަވައި ދިނުމަށް ހަސަންތާޖުއްދީން އިސްކުރެއްވިއެވެ. އަދި މި ކަމުގެ އުޖޫރައަކަށް މަހަކު ސަތޭކަ ލާރި ދެއްވިއެވެ. އަދި ކޮންމެ ހުކުރު ދުވަހަކު ޢަޞުރު ނަމާދަށް ފަހު ދޭވާނީންނާއި މަޖިލީހަށް އަރާ ބޭކަމުން ގޮވައިގެން ޙަސަން ތާޖުއްދީން ނިކުންނަވާ އަމުރު މަޢުރޫފު ކުރައްވާ މުންކަރާތްތައް މަނާ ކުރައްވައެވެ. އަދި މުންކަރާތެއް ފެނިއްޖެނަމަ އެކަން މަނާކުރައްވާ އެމީހަކު ތައުޒީރު ކުރައްވައެވެ. އަދި އަމުދުން ފަރުޟުނަމާދު އަޅައިފި މީހަކު ޝަރީޢަތުގެ ކަނޑިން ޤަތުލު ކުރެއްވުމަށް ރަސްގެފާނުގެ އަރިހަށް ގެނައުމަށް އަމުރު ކުރައްވައެވެ. މިގޮތަށް ތިން ހުކުރު ހިންގަވާއިރަށް ރަށުތެރެއިން ނަމާދު އަޅާ މީހަކު ނުފެންނަ ކަމުގައި ވިއެވެ. ( ދިވެހި ތާރީޚް- ޞަފްޙާ: 69 -70 ) ޙަސްނަތާޖުއްދީނުގެ ފަނޑިޔާރުކަމުގައި އެދުވަސްވަރު ބޮޑުންގެ ތެރޭގައި އޮތް، އަޅުންފަދައިން މިނިވަން އަނހެނުން ލައްވާ އުޖޫރަޔަކާއި ނުލައި މަސައްކަތްކުރުވުމާއި އެކަކުއަނެކަކަށް ވިއްކުން މަނާކުރެއްވިއެވެ. މި އަމުރުނެރުއްވުމުން އެގޮތަށް ގެންގުޅެމުން ދިޔަ މީހުން ޙަސަންތާޖުއްދީން އަރިހަށް އައުމުން އެމީހުންނަށް މިޘްލިއްޔަ އުޖޫރައެއް އަތުލައި ދެއްވާ މިނިވަން ކުރެއްވެވިއެވެ. އަދި ދަރަންޏަށްޓަކައި ހައްޔަރު ވެފައިތިބި މީހުން، ހިސާބުބައްލަވާ އުޖޫރައިގެ ތެރެއިން ދަރަނި ކަނޑާލައްވާ ހަމަނުވާބައި ބޭތެލްމާލުން ހަމަކޮށްދެއްވިއެވެ. މިނިވަނުން އަޅުންގެ ގޮތުގައި ގެންގުޅުން ޙަރާމް ވާނޭކަމަށް ރާއްޖޭގައި ފުރަތަމަ ފަހަރަށް ނިޔާ ކުރެއްވީވެސް ހަސަންތާޖުއްދީނެވެ. އަދި ތަރިކައިން ޛަވިލްއަރުޙާމުންނަށް ވާރުތަ ވާނޭކަމަށްވެސް ފުރަތަމަ އަމުރުކުރެއްވީ ހަސަން ތާޖުއްދީނެވެ. އަދި އަމިއްލަޔަށް ސިލްވާން ކުޅައުންވެސް މަނާކުރެއްވިއެވެ. ދެން ފަނޑިޔާރުގެއިން ހައްދުޖަހާ ހުވާކުރައްވާން ފެއްޓެވުމުން އެކަން ހުއްޓިއްޖެއެވެ. އަދި ބޮލުއިސްތަށިގަނޑުކަނޑައި ލިބާސްވީދާ މިގޮތަށް އަންހެނުން އަންހެނުންނާއި ސިލްވާން ކުޅައުންވެސް މަނާކުރެއްވި އެވެ. ރައްޔިތުން މާލޫދު ކިޔުމަށް ވެދުން ކުރާއިރު ބާރަ ލާރިއަށްވުރެ އިތުރު ނުކުރާން އަމުރު ކުރެއްވިއެވެ. ( ދިވެހި ތާރީޚް- ޞަފްޙާ: 78 - 79 )\nދެއްވަދޫ ރަސްގެފާނު އަވަހާރަވީ 1112 ވަނަ އަހަރުގެ ޝަޢުބާން މަހު ހައެއްވީ ހޯމަ ދުވަހުއެވެ. މިރަދުން އަވަހާރަވުމުން އެރަދުން އަވަހާރަވީ ތާރީޚް ލައްވައިގެން ޅެންބައެއް ހައްދަވާފައި އެރަދުން ފަސްދާނުލެއްވި ގުއްބުގެ ފާރުގައި ލިޔުއްވެވިއެވެ. ރަސްގެފާނު އަވަހާރަވީތާ ފަސްވަނަޔަށް ވީދުވަހު ހަސަންތާޖުއްދީން ފަނޑިޔާރުކަން ދޫކުރައްވާ 11 ޝަޢުބާން 1112ގައި ޢާއިލާއާއެކު މައްކާއަށް ވަޑައިގަތެވެ. ނަމަވެސް މާގިނަދުވަސްތަކެއްނުވެ އައްސުލްޠާން އިބުރާހިމް މުޡުހިރުއްދީންގެ ފަތްކޮޅެއް ލިބިވަޑައިގަތުމުން މާލެވަޑައިގެންނެވިއެވެ.ހަސަން ތާޖުއްދީން މާލެ ވަޑައިގެންނެވުމުން ރަސްގެފާނު ވަރަށް ހެޔޮކޮށް ހިއްތެވިއެވެ. އަދި 1115 ރަމަޟާން 10ވީ ހުކުރު ދުވަހު ރަސްގެފާނު ޙައްޖަށް ފުރާވަޑައިގަންނަވަމުން އަރިހުގައި ގެންދެވިއެވެ. ޙައްޖުން އެނބުރި ވަޑައިގެންނެވިއިރު ރަސްކަންވަނީ ބަދަލުވެފައެވެ. ރަސްކަމުގައި އިންނެވީ އައްސުލްޠަން މުޡައްފަރު މުޙައްމަދު ޢިމާދުއްދީ ( 1116ހ) ސިރީކުލަ ސުންދުރަ ސިޔާކަ ސާސްތުރަ މަހާރަދުންނެވެ. ރަސްކަމަށް މިއައިބަދަލާއެކު މާލެ ވަޑައިގަތުމުން ހައްދުއްމަތީ ގަމަށް އަރުވާލެއްވިއެވެ. ނަމަވެސް ދާދި އަވަހަށް މާލެގެންނަވައި ފަނޑިޔާރުކަން ދެއްވިއެވެ. އެއީ 22 ޝައްވާލު 1116 ގައެވެ. ( ދިވެހި ތާރީޚް- ޞަފްޙާ: 99 – 100)\nހަސަންތާޖުއްދީނުގެ ފަނޑިޔާރުކަމުގައި ޢިޝާނަމާދު ވަޤުތު އިރުއޮއްސި އެއްގަޑި ވިހިމިނިޓަށް ފަސްކުރުމަށް އަމުރު ކުރެއްވިއެވެ. އެކަންކުރެއްވީ ހަސަންތާޖުއްދީން، ފިނިމޫސުމާއި ހޫނު މޫސުމުގައި އަތިރިމައްޗަށް ދަރަޖަ ފުޅި ހިއްޕަވައިގެން ނިކުންނަވާ އެކަން މުޖައްރިބު ކުރެއްވުމަށް ފަހުގައެވެ. އަދި ދަރަޖަ ފުޅިހައްދަވާ ގަނޑުވަރުތެރޭގައި ކިޔެވެނި ބޭކަލުންގެ އަށީ ކުރިމަތީގައި ހުރި ފޯކުއަށީގައި ފުޅިބަހައްޓަވައި އިރުއޮއްސުމުން ފުޅި އަނބުރުއްވާން އަމުރު ކުރެއްވީވެސް ހަސަން ތާޖުއްދީނެވެ. އެއީ ހިޖުރައިން 1118 ވަނަ އަހަރުއެވެ. އޭގެ ކުރިން ޢިޝާނަމާދު ކުރަނީ އިރުއޮއްސި އެއްގަޑި އިރު ވީމައެވެ. އަދި ހަމަ ހަސަންތާޖުއްދީން އެންގެވި އެންގެވުމަކަށް ހުކުރު ދުވަހު މެންދުރު މުންނާރުން ޞަލާވާތް ގޮވާން ފެއްޓެވިއެވެ. އެއީ 1123 ވަނައަހަރުގެ ރަބީޢުލް އައްވަލް މަހުގެ 25 ވީ ހުކުރު ދުވަހުއެވެ. އަދި މުންނާރުން ބަންގި ގޮވާން ފެއްޓެވީވެސް ހަސަން ތާޖުއްދީނު ދެންނެވި ދެންނެވުމަކަށެވެ. އަދި ފަޖުރުއްޞާދިޤުގެ އަލިކަން ފާޅުވުމުގެ ކުރީން ދިހަ ދަރަޖައިގައި ފަތިސް ނަމާދުގެ ފުރަތަމަ ބަންގި ދިނުމަށާއި ފަޖުރުއް ޞާދިޤުގެ އަލިކަން ފާޅުވުމަށް ފަހު ދެވަނަ ބަންގި ދިނުމަށް އަމުރުކުރެއްވި އެވެ. މި ދެމެދުގައިވާނީ އެކާވީސް ދަރަޖަ ކަމުގައިވެސް ކަނޑައެޅުއްވިއެވެ. އަދި ހަސަން ތާޖުއްދީން ދަންނަވައިގެން މާލޫދު ހަރުގޭގެ މެދަށް ކަށިމަލާއި އުނިމަލާއި ފާޑުފާޑުގެ މާމެލާމެއްޔާއި ކޮށާފައި ހުންނަ ކުންނާރާއި އުއްދަނޑިއާއި ދޮންކޭލާއި ތަފާތު މޭވާއާއި ތަތް ބޮނޑިބަތާއި އެއްކޮށް ފުންޏަކަށް ޖަހައިގެން ހޭލާތިބުން މަނާކުރެއްވިއެވެ.އެއީ ހިޖުރައިން 1117 ވަނަ އަހަރުއެވެ. އަދި އާސޫރާދުވަހު ކައްކައިގެން އެއްޗެތި ގޭގެއަށް ބެހުންވެސް މަނާކުރެއްވިއެވެ. މިކަންތައް މަނާކުރެއްވީ ހިޖުރައިން 1120 ވަނަ އަހަރުއެވެ. ( ދިވެހި ތާރީޚް- ޞަފްޙާ: 134 - 137 ) އައްސުލްޠާން މުޡައްފަރު މުޙައްމަދު ޢިމާދުއްދީ ( 1116ހ) ސިރީކުލަ ސުންދުރަ ސިޔާކަ ސާސްތުރަ މަހާރަދުންގެ ރަސްކަމުގައި އެރަސްގެ ފާނުގެ އަމުރުފުޅަށް ހަސަންތާޖުއްދީން ދިވެހިތާރީޚް ލިޔުއްވަން ފެއްޓެވިއެވެ. (ދިވެހި ތާރީޚް- ޞަފްޙާ- ލ) އޭގެ ކުރީގެ އެކިއެކި ލިޔުންތަކާއި ދޫދޫމަތިން ދެކެވެމުން އަންނަ ވާހަކަތައް ބައްލަވާ ތަޙްޤީޤު ކުރައްވާ ފަހަށް ބޭނުންކުރެއްވޭ އެއްޗަކަށް ވާނޭގޮތަށް އަޅުގަނޑުމެންނާއި ހަމައަށް ދޫކުރައްވާފައިމިވާ މުޢުތަބަރު ތާރީޚަކީ އަގުނުކުރެވޭ ފަދަ ތަރިކައެކެވެ. ހަސަންތާޖުއްދީން އޭނަގެ ތާރީޚުގައި އެންމެ ފަހުން ލިޔުއްވި ޖުމުލައަކީ [ ޖުމާދުލްއައްވަލް މަހު (1136 ހ) އަށްޑުވަހު މިރަސްގެފާނު އަބި (ކަމަނާ) ޢާއިޝާކަބާފާނު ދަރިކަބަލަކާއި ރައްކާވިއެވެ. މި ދަރިކަބަލުންނަށް އާމިނާރަނި ކިލެގެފާނޭ ކިޔައި ނަން ދެއްވިއެވެ. ] މިއެވެ. (ދިވެހި ތާރީޚް- ޞަފްޙާ- ލ)\nރަސްކަމުގައި ހުންނެވީ އިސްކަންދަރު ރަސްގެފާނުގެ ދަރިކަލުން އައްސުލްޠާން ކުޑަ މުޙައްމަދު (1098ހ - 1102ހ) ސިރީ މަނިރަން ލޯކަ މަހާރަދުންނެވެ. އޭރު އެރަދުންގެ ޢުމުރުފުޅަކީ 6އަހަރާއި8 މަހެވެ. ރަސްކަމުގެ ކަންތައް ވަރަށް ވަފާތެރިކަމާއެކު، އިސްކަންދަރު ރަސްގެފާނުންގެ ވަޒީރުން ބަލަހައްޓަމުން ގެންދިޔައެވެ. އެކަމަކު މާގިނަ ދުވަސްތަކެއް ނުވަނީސް އެތުއްޕުޅު ރަދުންގެ މަންމާގެ ވަރުގަދަ ނުފޫޒު ރަދުންގެ މައްޗަށް ފޯރުވާ، ރަސްކަމުގެ މައްޗަށް ވެރިވެ، ރަސްކަމުގެ އެންމެހާ ކަންކަން ހިންގަވަނީ ކުޑަމުޙައްމަދު ރަސްގެފާނުގެ މަންމާފުޅު ކަނބާ މަރިޔަމްއެވެ. މިއީ ދިވެހިތާރީޚުގައި މަޝްހޫރު އެނދިމަރިޔަމެވެ. އެދުވަސްވަރު ރާއްޖޭގެ ސިޔާސީ އޮއިވަރާއި ގަނޑުވަރު ތެރޭގެ ކަންތައްތައް ހިންގަމުން ދިޔަ ގޮތާއި މެދު ހިތްޕުޅު ހަމަޖެހިވަޑައިނުގެން އަމިއްލަ ފުޅަށް ރާއްޖެ ދޫކުރައްވާ މަލަބާރީ ކަރަޔަށް ދުރުވިއެވެ. ދެން އެތަނުން ނަވަކަށް އަރުއްވައިގެން މައްކާއަށް ވަޑައިގެންނެވިއެވެ.( ދިވެހި ތާރީޚް- ޞަފްޙާ:57 ) އެއަށްފަހު ރާއްޖެއަށް ވަޑައިގެންނެވީ 15 ރަބީޢުލް އާޚިރު 1102 ގައެވެ. ރާއްޖެ ވަޑައިގަތުމުން ރަސްގެފާނުގެ މަންމާފުޅު މަރިޔަމް، ތާޖުއްދީން މާލެއަށް ބޭލުމަށް އުޅުއްވިއެވެ. އެކަމަކު ފުޅަދޫ ބޮޑުބަނޑޭރި ކަލޭފާނު މިކަންތައް މަނާކުރެއްވިއެވެ. އަދި ތާޖުއްދީނަށް އަދަބެއް ނުދެއްވިއްޔާ ބަޔަކާއެކުލަވައިގެން އޭނާ ނިކުމެދާނެކަމަށް ބުނުއްވިއެވެ. ދެން ހަސަންތަޖުއްދީން ބޮޑުކޯއްޓޭއާއި ދިމާލު ފަޅުތެރޭގައި ދޯންޏަކަށް ލައިފާ ދެދުވަސް ވަންދެއް އަވީގައި ބޭންދެވިއެވެ. އަދި އެއްވެސް މީހަކަށް ހަސަންތާޖުއްދީނާއި ބައްދަލްވުންވެސް މަނާކުރެއްވި އެވެ. އެއަށް ފަހު ހައްދުންމަތީ ގަމަށް އަރުވާލެވުނެވެ. ( ދިވެހި ތާރީޚް- ޞަފްޙާ:59 - 60 )\nހަސަންތާޖުއްދީން މި ފަނާވަނިވި ދުނިޔެ ދޫކުރެއްވީ 06 ރަޖަބު 1139ވީ ހުކުރު ދުވަހުގެ ފަތިސްވުމާއިކައިރިވެފައި ވަނިކޮށެވެ. އެއިރު ޢުމުރުފުޅަކީ 67 އަހަރު ފުޅެވެ. ފަނޑިޔާރުކަން ކުރެއްވީ 37 އަހަރުއެވެ. ފަސްދާނުލެވިފައިވަނީ ފުރަމާލޭ ހުރުމިސްކިތުގައެވެ.\nހަސަން ތާޖުއްދީނުގެ ޚިދުމަތްތަކުގެ އަގު ވަޒަން ކުރެއްވުމުގެ ގޮތުން ތާޖުއްދީން ސުކޫލްގެ ނަމުގައި ވަނީ ޕްރައިމަރީ ސުކޫލެއް ބިނާކޮށް ފައެވެ. އެއީ މާލޭގައި 3ވަނަ އަށް ހުޅުވި ޕްރައިމަރީ ސުކޫލް އެވެ. ތާޖުއްދީން ސުކޫލް ހުޅުވައިދެއްވީ 07 ފެބުރުއަރީ 1989 ގައި ކުރީގެ ރައީސުލް ޖުމްހޫރިއްޔާ އަލް އުސްތާޛު މައުމޫން ޢަބުދުލް ގައްޔޫމް އެވެ. ތާޖުއްދީން ސުކޫލްގެ ކުރީގެ އިމާރާތް ތަޅާލުމަށްފަހު އަލުން ތާޖުއްދީން ސުކޫލް ޖަޕާން ސަރުކާރުގެ އެހީގައި ބިނާކުރެވި ރަސްމީގޮތުން ހުޅުވުނީ7ޖޫން 2004 ގައެވެ. 2010 ވަނަ އަހަރުން ފެށިގެން ތާޖުއްދީނު ސުކޫލުވަނީ އެއްދަންފަޅިއަށް ކިޔަވައިދޭ ސްކޫލަކަށް ބަދަލުކުރައްވާފައެވެ.\nގަން (ލ. އަތޮޅު)


Eid bandhah dhathuru thah full koh, aguves bodu!\nޢީދު ބަންދަށް ދަތުރުތައް ފުލްކޮށް، ދަތުރުތަކުގެ އަގުވެސް އާއްމު އަގުތަކަށްވުރެ ބޮޑުކޮށްފި!\nކުރިއަށް އޮތް ޢީދު ބަންދާއިދިމާކޮށް މީދޫއަށް ދަތުރުކުރުމަށް ހަމަޖެހިފައިވާ ގިނަ އުޅަނދުތަކުގެ ޖާގަތައް ފުލްވެއްޖެއެވެ.\nއެގޮތުން އާއްމުކޮށް ދަތުރުކުރާ އަދަދަށްވުރެ ގިނަ އަދަދެއްގެ ލޯންޗު ފެރީވެސް އީދާއި ދިމާކޮށް މީދޫއަށް ދަތުރުތައް ހަމަޖައްސާފައިވާކަން ފާހަގަކޮށްލެވެއެވެ. ހަމައެއާއިއެކު ގިނަ ބަޔަކު މީދޫއަށް ދާން ބޭނުންވެ ލޯންޗު ފަހަރުތަކުގެ ޑިމާންޑު އުފުލިގެން ދިއުމާއިއެކު ލޯންޗުފަހަރުތަކުގެ އަގުތައްވެސް އިންތިހާއަށް ބޮޑުކޮށްފައިވާކަން ފާހަގަކޮށްލެވެއެވެ.\nމީގެ ކުރިން 550 އާއި 585 ރުފިޔާއަށް ކުރަމުން އައި ލޯންޗު ދަތުރުތައް 650 އާއި 900 އާއި ދެމެދަށް ބަދަލުވެފައިވާކަންވެސް ފާހަގަކޮށްލެވެއެވެ. ބުރާސްފަތި ދުވަހުން ފެށިގެން އީދާއި ޖެހެންދެން އެކި ލޯންޗު ފަހަރުތަކުގެ ދަތުރުތައް މީދޫއަށާއި ރ. އަތޮޅަށް ހަމަޖެހިފައިވެއެވެ.\nމީގެ އިތުރުން ދަރަވަންދޫ އެއާޕޯޓުގެ ފްލައިޓްތައްވެސް ހޯމަ ދުވަހާއި ހަމައަށް ފުލްވެފައިވާކަމަށްވެސް މަޢުލޫމާތުލިބެއެވެ.\nމިދުވަސްކޮޅަކީ ވިއްސާރަ ދުވަސްކޮޅެއް ނަމަވެސް ގިނަ ބަޔަކު އަންނަނީ ޢީދު ބަންދާއި ދިމާކޮށް ރަށްރަށް ދިއުމަށް ތައްޔާރުވަމުންނެވެ. މި ދެތިން ދުވަސްތެރޭގައި މުޅި ރާއްޖެއަށް ވިއްސާރަކުރި ނަމަވެސް ޢީދު ހަފްތާގައި މޫސުން ރަނގަޅުވާނެކަމަށް މެޓު އޮފީހުން މަޢުލޫމާތުދެއެވެ.\nފެން އީދު އަންނަނީ...


Ras Online - 2024 ވަނަ އަހަރު ޖައްވުގައި ހުޅުވާ ހޮޓަލާއެކު ފަތުރުވެރިން ޖައްވަށް\n2024 ވަނަ އަހަރު ޖައްވުގައި ހުޅުވާ ހޮޓަލާއެކު ފަތުރުވެރިން ޖައްވަށް\nއެކްޒިއޮމް ސްޕޭސް ކުންފުނިން ޖައްވުގައި ކޮމާޝަލް ސްޕޭސް ސްޓޭޝަނެއް އުފައްދައި ފުރަތަމަ ފަހަރަށް ޖައްވުގައި ހޮޓަލެއް ހުޅުވުމަށް ނިންމައިފިއެވެ.\nމިގޮތުން ޖައްވުގައި ހަދާ ހޮޓާ، 2024 ވަނަ އަހަރު ހުޅުވޭނެކަމަށް އެކްޒިއޮމް ސްޕޭސް ކުންފުނިން ވަނީ ލަފާކޮށްފައެވެ.\nއެކްޒިއޮމް ސްޕޭސް ކުންފުނިން ހާމަކޮށްފައިވާގޮތުން ޖައްވުގައި ހޮޓަލެއް ހެދުމަށް ތައްޔާރުކުރެވިފައިވާ ކޮމާޝަލް ސްޕޭސް ސްޓޭޝަން، މިހާރުގެ އިންޓަރނޭޝަނަލް ސްޕޭސް ސްޓޭޝަނާ ގުޅުވައިލެވޭނެއެވެ. އަދި މި ކޮމާޝަލް ސްޓޭޝަން ތައްޔާރު ކުރެވިފައިވަނީ ކްރޫ އިން ލައިގެން ހިންގާ ގޮތަށެވެ.\nޖައްވުގައި ހޮޓަލެއް ހެދުމަށް ތައްޔާރުކޮށްފައިވާ ފުރަތަމަ ކޮމާޝަލް ސްޕޭސް ސްޓޭޝަން 2024 ވަނަ އަހަރު ހުޅުވައިލުމާއެކު، ޖެހިގެން އަންނަ އަހަރު ހަމަމިފަދަ އިތުރު ދެ ކޮމާޝަލް ސްޕޭސް ސްޓޭޝަން ވުޖޫދަށް ގެނައުމަށް އެކްޒިއޮމް ސްޕޭސް ކުންފުނިން ވަނީ ނިންމާފައެވެ.\nޖައްވުގައި ތައްޔާރުކުރެވޭ މިހޮޓަލުގައި ޗުއްޓީ ހޭދަކޮށްލުމަށް މީހެއްގެ މައްޗަށް 55 މިލިއަން ޑޮލަރު އަރާފާނެކަމަށް ގިނަބަޔަކު ވަނީ ލަފާ ކޮށްފައެވެ. ނަމަވެސް މިހޮޓަލުގައި ޗުއްޓީހޭދަކޮށްލުމަަށް ހޭދަވާނެ ހަރަދާ ބެހޭގޮތުން އެއްވެސް މައުލޫމާތެއް އަދި އެކްޒިއޮމް ސްޕޭސް ކުންފުނިން ހާމަކޮށްފައެއްނުވެއެވެ.\nއެކްސް ސްޓޭޝަންގެ ނަމުން ނަންދެވިފައިވާ މިކޮމާޝަލް ސްޕޭސް ސްޓޭޝަން މެދުވެރިކޮށް ޖައްވުގައި ހުޅުވާލެވޭ ހޮޓަލަކީ ލަގްޒަރީ ފެންވަރަށް ތައްޔާރު ކުރެވިފައިވާނެ ހޮޓަލަކަށް ވާނެކަމަށް އެކްޒިއޮމް ސްޕޭސް ކުންފުނިން ވަނީ ހާމަކޮށްފައެވެ. އަދި މި ޖައްވީ ހޮޓާ ޓެސްޓު ކުރުމަށް މިއަހަރު ވަނީ ކަނޑައަޅާފައެވެ. މިގޮތުން ނާސާގެ ދެ އެސްޓްރޮނައުޓުންނާއިއެކު ދެ ފަތުރުވެރިއަކު ޖައްވީ ހޮޓާ ތަޖުރިބާ ކޮށްލުމަށް މިއަހަރު ފަހުކޮޅު ދާނެކަމަށް އެކްޒިއޮމް ސްޕޭސް ކުންފުނިން ވަނީ ހާމަކޮށްފައެވެ.


May6hamalaage shareeaiy maadhamaa fashanee | Jazeera\tމޭ6ހަމަލާގެ ޝަރީއަތް މާދަމާ ފަށަނީ - Jazeera\nރައީސް ނަޝީދަށް އަމާޒުކޮށްދިން މޭ6ހަމަލާގެ ޝަރީއަތް މާދަމާ ފަށަނީ\nޝުރުފާ މުޙައްމަދު June 11, 2022 84 views0\n6 މެއި 2021 - ރައީސް މުހައްމަދު ނަޝީދުއަށް ދެވުނު ހަމަލާއާއި ގުޅިގެން މާލޭގެ ސަލާމަތީ ކަންކަން ވަރުގަދަކޮށް ސިފައިންނާއި ފުލުހުން މަގުތަކުގައި ހަރަކާތްތެރިވަނީ -- ފޮޓޯ: ސީސީޓީވީ އޭޝިއާ\nމިދިޔަ އަހަރުގެ މޭ6ވަނަ ދުވަހު ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާގެ ޝަރީއަތް ފެށުން މާދަމާ އަށް ތާވަލްކޮށްފިއެވެ.\nޝަރީަތުގެ ފުރަތަމަ އަޑު އެހުން ތާވަލްކޮށްފައި ވަނީ މާދަމާ މެނދުރު 13:00 އަށެވެ. މި މައްސަލާގައި ޝަރީއަތް ކުރީގެ ހުށަހެޅުންތައް ހުށަހެޅުމަށް ބޭއްވި އަޑުއެހުންތައް ނިންމާލީ މި މަހުގެ9ވަނަ ދުވަހުއެވެ.\nމި ޝަރީއަތުގައި ދައުލަތުން ވަނީ ސިއްރު ހެކިން ނޭނގޭ ގޮތަށް ހެކިބަސް ނެގުމަށާއި، ދިފާއުގެ ބައެއް ހެކިތައް ބަލައިނުގަތުމަށް އެދިފައެވެ. އަދި ހެކި ރައްކާކޮށްދިނުމުގެ ދާއިމީ އަމުރަކަށް ވެސް އެދިފައިވާއިރު، ދައުލަތުން ވަނީ މި އަމުރު ނެރެދިނުމާއި، ސިއްރުހެކިން ނޭނގޭ ގޮތަށް ހެކި ބަސް ނެގުމަށް ހުށަހެޅި ހުށަހެޅުން ބަލައިގެންފައެވެ،\nމި މައްސަލާގައި9މީހެއްގެ މައްޗަށް ދައުވާ އުފުލާފައިވާއިރު، އޭގެ ތެރެއިން ބޮން ގޮއްވާލި އަދުހަމް އޭނާގެ ކުށަށް އިއުތިރާފުވުމުން އޭނާގެ މައްޗަށް ވަނީ ހުކުމް އިއްވާފައެވެ. މިހާރު ކުރިއަށް ދަނީ ބާކީ 8 މީހުންގެ މައްސަލައެވެ. އެއީ ތަހުމީން އަހުމަދު، އަލީ ހައިޝަމް، މުޖާޒް އަހުމަދު، އަދުހަމް އަހުމަދު ރަޝީދު، އަދި ފަހުމީ އަލީ އާއި، މުހައްމަދު ނާޒިމްގެ އިތުރުން އިސްހާގު އެވެ.\nރައީސް ނަޝީދަށް އަމާޒުކޮށް، އެމަނިކުފާނުގެ ގެކޮޅު ކައިރީގައި އެއްޗެއް ގޮއްވާލާފައިވަނީ މޭ މަހުގެ ހަވަނަ ދުވަހުގެ ރޭ 8:20 ހާއިރު އެވެ. އެ ހަމަލާ ދީފައިވަނީ އެމަނިކުފާނުގެ ގެކޮޅު ކައިރީގައި ހުރި ސައިކަލެއްގައި އައިޑީއެއް ހަރުކޮށްގެންނެވެ.\nމޭ6ހަމަލާގެ ޝަރީއަތް މާދަމާ ފަށަނީ


Guest House viyafaareege rahthakah website eh hadhanee\nގެސްޓް ހައުސް ވިޔަފާރީގެ ރަށްތަކަށް ވެބްސައިޓެއް ހަދަނީ\nވ. ތިނަދޫގައި ހުންނަ ޕުލްމޭރިޔާ ގެސްޓް ހައުސް--\nސަރުކާރުގެ ފުރަތަމަ 100 ދުވަހުގެ ތެރޭގައި ކުރަން ނިންމާފައިވާ ކަންކަމުގެ ތެރޭގައި ހިމެނޭ ގެސްޓް ހައުސް ވިޔަފާރި ހިންގާ ހުރިހާ ރަށަކަށް ވެބްސައިޓް ތައްޔާރު ކުރުމުގެ މަސައްކަތް ފަށައިގެން ކުރިއަށްދާ ކަމަށް ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވިދާޅުވެއްޖެ އެވެ.\n"އަވަސް" އަށް ދެއްވި އިންޓަވިއުއެއްގައި މިނިސްޓަރު ވިދާޅުވީ، ސައިންސް މިނިސްޓްރީއަށް 100 ދުވަހުގެ ތެރޭގައި ފުރިހަމަ ކުރަން ހާއްސަ ވައުދުތަކެއް ނެތް ކަމަށެވެ. ނަމަވެސް ވައުދުތަކުގެ ތެރެއިން ހިމެނޭ ގެސްޓްހައުސްތަކުގެ ވައުދާއި ގުޅޭ ގޮތުން ރައީސް އޮފީހުން ސިޓީއެއް ފޮނުވާފައިވާ ކަމަށެވެ.\n"ގެސްޓް ހައުސް ވައުދުތަކުގެ ތެރެއިން އޮންނާނެ ރާއްޖޭގެ ކޮންމެ ރަށަކަށް، އެރަށަކާ ގުޅޭ ވެބްސައިޓެއް ތައްޔާރު ކުރުމަށް، 19 ޑިސެމްބަރުގައި އަޅުގަނޑުމެންނަށް ލިބިފައި އެބައޮތް ހުރިހާ ވެބްސައިޓްތަކެއް ހެދުމުގެ މަސައްކަތް، ތައްޔާރު ކޮށްފައި އޭގައިވެސް އެއަށް ބޭނުންވާ ކޮންޓެންޓް އަޕްލޯޑް ކުރުމާއި އެކަންކަން ނިންމާނީ ކޮން ގޮތަކަށްތޯ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ވެބްސައިޓްތައް ހެދުމަށްފަހު ހަވާލު ކުރާނީ ކޮން ފަރާތަކާތޯ ނިންމާފައިނުވާ ކަމަށާއި ވެބްސައިޓް ބެލެހެއްޓުން ކައުންސިލް ނުވަތަ ޓޫރިޒަމް މިނިސްޓްރީއަށް ހަވާލު ކުރެވޭނެ ކަމަށެވެ.\nއެމަސައްކަތް ފަށައިގެން ކުރިއަށް މިގެންދަނީ، ހުރިހާ ރަށަކަށް ބޭނުންވާ ވެބްސައިޓްތައް ހެދުން، ވެބްސައިޓްތައް ހެދުމުގައި އަޅުގަނޑުމެން ބަލާނީ އެ ޔުނިފޯމެޓީ ހުރިހާ ރަށަކަށް އެއްގޮތް، ސަރުކާރުގެ ހުރިހާ މިނިސްޓްރީތަކެއްގައި ހުރީ ވަރަށް ތަފާތުކޮށް، އަދި ހޯސްޓް ކުރުން ވެސް އެކި އެކި ދިމަދިމާލުގައި،" މިނިސްޓަރު ވިދާޅުވި އެވެ.\nވެބްސައިޓް ހެދުމުގައި ވަރަށް ގިނަ މައުލޫމާތުތަކެއް ބޭނުންވޭ، ކޮންމެ ރަށެއްގައި ހިމެނޭ އާސާރީތަންތަނާއި ޓޫރިސްޓް ޑެސްޓިނޭޝަންތަކާއި ގެސްޓްހައުސްތަކާއި ކައުންސިލާބެހޭ މައުލޫމާތާއި ރަށުގެ އާބާދީއާ، ރަށަށް ހާއްސަވާ ކަންތައްތަކާއި ބަންދަރާ މިހެން ގޮސް ހުރިހާ ކަމެއް ހުންނާނެ ވެބްސައިޓެއްގެ ގޮތުގައި،" މިނިސްޓަރު ވިދާޅުވި އެވެ.\nމަލީހު އިތުރަށް ވިދާޅުވީ، ވެބްސައިޓްގެ ޑޮމެއިން ނަމާއި ހުރިހާ ކަމެއްވެސް ކަނޑައަޅާނީ އެމިނިސްޓްރީން ކަމަށެވެ.\nގެސްޓްހައުސްތައް ގަވާއިދާ އެއްގޮތަށް މޮނިޓާއެއް ނުކުރޭ


Adh. atholhuge furathama ice plant Mahibadhoo gai | Mihaaru\nއދ. މަހިބަދޫގައި ބެހެއްޓި އައިސް ޕްލާންޓް\nއދ. އަތޮޅުގެ ފުރަތަމަ އައިސް ޕްލާންޓް މަހިބަދޫގައި\n07 ޖެނުއަރީ 2019 - 15:073comments\nއދ. އަތޮޅުގެ ފުރަތަމަ އައިސް ޕްލާންޓް އަމިއްލަ ކުންފުންޏަކުން މަހިބަދޫގައި ބަހައްޓައިފި އެވެ.\nފައިވް ލައިން ފިޝަރީޒުން ތަރައްގީކޮށްފައިވާ މި އައިސް ޕްލާންޓްގެ ހިދުމަތް ދޭން ފެށީ މިދިޔަ ހަފުތާގަ އެވެ. މި އައިސް ޕްލާންޓުން ދުވާލަކު 30 ޓަނުގެ އައިސް އުފެއްދެ އެވެ.\nފައިވް ލައިން ފިޝަރީޒްގެ ޑިރެކްޓަރު މުހައްމަދު މުއްތަލިބު ވިދާޅުވީ، މި އައިސް ޕްލާންޓް ތަރައްގީކޮށްފައިވަނީ 10 ޓަނުގެ މަސް ވެސް ރައްކާކުރެވޭ ގޮތަށް ކަމަށެވެ. މަހިބަދޫ ރައްޔިތުން ބާނާ ފަރުމަސް ވެސް އައިސް ޕްލާންޓުގައި ރައްކާކުރެވޭނެ ގޮތް ކައުންސިލްގެ އެދުމުގެ މަތިން ހަމަޖައްސާފައިވާ ކަމަށް އޭނާ ވިދާޅުވި އެވެ.\nކުރިއަށް އޮތް މަސް ދުވަހުގެ ތެރޭގައި އައިސް ޕްލާންޓުން މަސް ގަންނަން ފަށާނެ ކަމަށް އޭނާ ވިދާޅުވި އެވެ.\nމީގެ އިތުރުން، އައިސް ޕްލާންޓުން ތެލާއި ފެން ލިބޭނެ އިންތިޒާމް ވެސް ހަމަޖައްސަން ނިންމާފައިވާ ކަމަށާއި ބޭނުންވަނީ މަހިބަދޫގެ ބަނދަރުން މަސްވެރިންނަށް ހުރިހާ ޚިދުމަތްތަކެއް ލިބޭނެ ގޮތް ހެދުން ކަމަށް އޭނާ ވިދާޅުވި އެވެ.\n"މި ރާއްޖޭގައި ގިނައިން ގާއިމުކުރެވެނީ ފްލޭކް އައިސް. ނިސްބަތުން އެންމެ ކޮލިޓީ އައިސް މި ޕްލާންޓުން ލިބޭނެ،" އޭނާ ވިދާޅުވި އެވެ.\nރާއްޖޭގެ އެކި ސަރަހައްދުތަކުގައި އައިސް ފްލާންޓުތައް ހަދާފައި ވާއިރު އަމިއްލަ ކުންފުނިތަކުން ތަރައްގީކޮށްފައިވާ އައިސް ޕްލާންޓްތައް ވަރަށް މަދެވެ. އެންމެ ގިނަ އައިސް ޕްލާންޓް ހަދާފައިވާނީ މިފްކޯ އިންނެވެ. އެ ކުންފުނިން ރާއްޖޭގެ އެކި ސަރަހައްދުތަކުގައި 16 އައިސް ޕްލާންޓް ވަނީ ބަހައްޓައިފަ އެވެ.\nއިތުރު ލިޔުންތައް މަސް މާރުކޭޓް މަސްވެރިކަން މިފްކޯ އައިސް ޕްލާންޓް\nފަރެސްމާތޮޑާ އިން އަންނަ މަހު އައިސް ލިބޭނެ: މިފްކޯ\nފަރެސްމާތޮޑާ އިން މަސްވެރިންނަށް އައިސްނުލިބޭތާ3މަސް\nތިނަދޫން މަސްވެރިންނަށް އައިސް ނުލިބުނު


ރާސްތާ2 ބާރަވަނަބައި – Esfiya\nއައިރާގެ އެދުރުކަމުގެ ފަހަތުގައި ޝާރިމްގެ އަތެއް ވާކަން ޔާޒްއަށް ރޭކާލީ އެގެއަަށް ދިޔަ ދުވަހު އައިރާ ކަންތައް ކުރިގޮތުންނެވެ. ޝާރިމްއަށް ވުރެ ޔާޒް ރުޅިއައީ އައިރާދެކެއެވެ.\nވިއްސާރަ ވިލާ ނަގާފައި ވުމާއެކު ދުނިޔެމަތި ވަނީ އެއްކޮށް އަނދިރިވެފައެވެ. މެންދުރުގެ އެވަގުތުގައިވެސް އެއްވެސް އަލިކަމެއް ނެތެވެ. މަގުތަކާ އިމާރާތްތަކުގެ އަލި ވަނީ ދިއްލާފައެވެ. ވާރޭ ނުވެހުނު ނަމަވެސް ވައިގަދައެވެ. ދޭތެރެއަކުން ވިދާލައިފައި ގުގުރި ޖަހައެވެ. ރަސްރަނި ބަގީޗާތެރޭގައި ހުރި ބެންޗެއްގައި އިށީންދެލައިގެން އައިރާ ހުރީ ޝާރިމްގެ އިންތިޒާރުގައެެވެ. އިސްރާއަށް ދޮގުހަދާފައި މި އޮށް ބަނަދުވަހުވެސް އޭނާ ބޭރަށް ނިކުތީ ޝާރިމް ބައްދަލު ކުރަން އެދުމުންނެވެ. އަންނަން ގަޑި ކިޔާފައި ފަނަރަ މިނެޓުވީ އިރުވެސް ޝާރިމްއެއް ނާދެއެވެ. އައިރާ އަތުގައި އަޅައިފައި އޮތް އަތުކުރީ ގަޑިއަށް ބަލާމުމަށްފަހު ފޯނުނަގާ ޝާރިމްގެ ނަންބަރަށް ގުޅާލިއެވެ. ދެތިން ފަހަރު ގުޅައިގެންވެސް ޝާރިމް ފޯނެއް ނުނަގައެވެ.\nއައިރާ ޝާރިމްއަށް މެސެޖެއް ފޮނުވާފައި ފޯނާ ކުޅެން ހުއްޓެވެ. ވާރޭކަނި ޖަހަމުން ދިޔަ ނަމަވެސް ޝާރިމް ނާންނަނީސް ގެއަށް ދާކަށް އައިރާ ޚިޔާލެއް ނުކުރެއެވެ. އައިރާ ފޯނަށް ގެއްލިފައި ހުއްޓާ ފަހަތުން އޭނާގެ ލޮލުގައި މީހަކު އަތްއެޅިއެވެ.\nއައިރާ ކުޑަކޮށް ހިނިތުންވެފައި ޝާރިމްއަށް ގޮވާލިއެވެ. ޝާރިމް ބަހެއް ބުނުމެއް ނެތި ލޮލުގައި އަތް އަޅައިގެން ހުރެ އައިރާގެ ކޮލުގައި ޝާރިމްގެ ތުންފަތް ޖައްސާލިއެވެ. އައިރާއަށް ތެޅިގަނެވުނީ އެއީ ޝާރިމް ނޫންކަން އޭނާއަށް އެނގުމުންނެވެ. އައިރާ އޭނާ ލޯ މަތީގައި އަޅާފައި ހުރި ދެއަތުގައި ހިފައި ބާރުކޮށްފައި ދުރު ކުރަން އުޅެނެވެ. އެހެނަސް އެމީހެއްގެ ބާރުގަދަ ކަމުން އައިރާއަށް ކާމިޔާބުވާ ގޮތެއް ނުވިއެވެ. ގޮތް ނޭންގޭ މީހަކު އޭނާގެ ހުއްދަ ނެތި ގައިގައި އަތްލުމާއެކު އައިރާއަށް ރޮވެން ފެށުނެވެ. ބިރުންގޮސް ތުރުތުރު އަޅަން ފެށިއެވެ. އައިރާގެ ކަރުނަތައް އެމީހެއްގެ އަތުގައި ޖެހުމާއެކު ވަގުތުން ލޯމަތިން އަތް ނެގިއެވެ. ބިރުން ގޮސް ފަހަތަށް އެނބުރި އެއީ ކާކުތޯވެސް ބަލާލާނެ ހިތްވަރެއް އައިރާ ގަޔަކު ނެތެވެ. އިންތަނުން ތެދުވެ އައިރާ ދުއްވައިގަންނަން އުޅުނެވެ. އޭނާއަށް ދުއްވައި ނުގަނެވެނީސް އެމީހަކު އޭނާ އަތުގައި ހިފެހެއްޓިއެވެ. ބިރުން ތުރުތުރު އަޅަމުން ދިޔައިރު އޭނާއަށް ދެލޯ މަރާ ބާރުކޮށްލެވުމެވެ. އެވަގުތު ތުނިކޮށް ވެހެމުން ދިޔަ ވާރޭ ބޯކޮށްލިއެވެ. އައިރާއަށް ހިރިލަންވެސް ނޭންގިފައި ހުރެވުނެވެ. އޭނާ އަތުގައި ބާރަށް ހިފަހައްޓައިގެން އެމީހަކު އޭނާއާ ދިމާއަށް އަންނަމުން ދިޔައެވެ. އައިރާ އިތުރަށް އޭނާގެ ދެލޮލަށް ބާރުކޮށްލިއެވެ. އެމީހެއްގެ އަތުން ވީއްލިގެން ދުއްވައިގަންނަން ބޭނުންވި ނަމަވެސް ހިފަހައްޓައިގެން ހުރިލެއް ބާރުކަމުން އައިރާއަށް ގުޑިވެސް ނުލެވުނެވެ. އައިރާ އެއިން ގޮތަށް ހުއްޓާ އެމީހަކު އައިރާގެ އަތުގައި ލުތްކެއް ޖެހިއެވެ. އައިރާ ދިޔަ ގޮތަށް ގޮސް ހުއްޓުނީ އެމީހާގެ ތަނަވަސް މޭމަތީގައި ޖެހިފައެވެ. އެވަރުންވެސް ލޯ ނުހުޅުވަން ދެލޯ މަރާ ބާރުކޮށްގެން އިނެވެ. އައިރާ ދެލޯ ހުޅުވާލީ އެމީހާ ބާރަށް ހޭންފެށުމުންނެވެ. އޭނާ އަތުން ދޫކޮށްލައިފައި ގަދަޔަށް ހެމުން ދިޔައެވެ. އައިރާ ލޮލު ކޮޅުން ކިރިޔާ ފެންނަ ވަރަށް އެއީ ކާކުތޯ ބަލާލިއެވެ. ބަނޑުގައި އަތް އަޅައިގެން ގުދަށް އޮވެ ހެމުން ދިޔަ ޔާޒް ފެނިފައި އައިރާގެ ދެބުމަ ގޮށް ޖެހުނެވެ. “ޔާޒް!’ ދެދަތްޕިލަ ޖައްސާ ބާރުކުރަމުން އައިރާ ގޮވާލިއެވެ. ޔާޒްއާ ހެދި އޭނާ ބިރުން ހަލާކު ނުވި ކިރިޔާއެވެ. އެގޮތަށް އޭނާ ބިރުގެންނެވުމުގެ ހައްގެއް ޔާޒްއަކަށް ނޯންނާނެއެވެ. “އޯ ގޯޑް. އައިރާ ޔުއާރ ފޭސްހަހަ” ޔާޒް ގުދަށް އޮވެ އަދިވެސް ހެމުން ދިޔައެވެ. ހަގީގަތުގައި އައިރާއަށް އޭނާ ނޭންގުމުން ޔާޒްގެ ހިތްދެރަވިއެވެ. ކުޑައިރުންސުރެ އެކީ އުޅެބޮޑުވި އެކުވެރިޔާއަށް ނޭންގުމުން ހިތުގައި ޖެހުނެވެ. އޭނާ ހީކުރީ އައިރާގެ ލޮލުގައި އަތް އެޅުމުން އެއީ އޭނާކަން އައިރާއަށް އެނގޭނެކަމަށެވެ. އެހެނަސް އައިރާ ލޯބިން ޝާރިމްއަށް ގޮވާލިގޮތުން ހިތުގައި ރުޅިވެރިކަމުގެ އޮއެވަރެއް ދަތުރުކުރިއެވެ. އޭނާ އައިރާ ކޯތާފަތުގައި ބޮސްދިނުމުން ޝާރިމް ނޫންކަން އެނގުނު އިރުވެސް އެއީ އޭނާ ކަމެއް އައިރާއަށް ނޭންގުމުން ޔާޒް އިތުރަށް ދެރަވިއެވެ. އޭނާ ދެރަވިކަން ނުދެއްކުމަށްޓަކައި ހޭންފެށީއެވެ. “މަޖަލެއް ނޫން އިނގޭ. ޔާޒް އަކަސް ތިހެން ހަދާކަށް ނުޖެހޭ ދޯ!” ނުރުހުންވެފައި އައިރާ ބުނެލިއެވެ. ޔާޒް ހުނުން ކޮންޓްރޯލް ކުރުމަށްފަހު އައިރާއާ ދިމާއަށް ފިޔަވަޅެއް އަޅާލިއެވެ. އައިރާ ސިހިފައި ފަހަތަށް ޖެހުނު ގޮތުން ޔާޒްއަށް ހީލެވުނެވެ. “ޔާޒް. މިގަޑީ އެންމެ ރަނގަޅުވާނީ މިތަނުން ދިޔައިއްޔާ! ޝާރިމްއަށް ފެނިއްޖެޔާ ރުޅި އަންނާނެ!” އައިރާ ޔާޒްއާ ވީފަރާތް ނޫން އަނެއް ފަރާތަށް އެނބުރުނެވެ. ޝާރިމްގެ ނަން ބުނުމާއެކު ޔާޒްއަށް ދެއަަތް މުށްކަވާލެވުނެވެ. އޭނާދެކެ ރުޅި އަންނަން ޝާރިމްއެއީ ކާކު ހެއްޔެވެ؟ އައިރާ އޭނާއާ ދުރުން އުޅެނީ ޝާރިމްގެ ސަބަބުންކަން ޔާޒްއަށް ޔަގީންވިއެވެ. “އައި ޑޯންޓް ކެއާރ އެބައުޓް ޝާރިމް. އައިރާއަށް ކީއްވެތަ ޝާރިމްއާ ދުރުނުވެވިގެން ތިއުޅެނީ؟ މަށަށްވުރެއްވެސް އައިރާއަށް މުހިންމީ އެޝާރިމްތަ؟ ޝާރިމްއަކީ އަނިޔާވެރިއެއްކަން އެނގޭ ހާލުގައި ވެސް ޝާރިމްއާ ވަކިނުވެވިގެން ތިއުޅެނީ ކީއްވެތަ؟” އައިރާ އަތުގައި ހިފައި އޭނާއަށް ދިމާއަށް އަނބުރާފައި ޔާޒް ހިތުގައިވި ހުރިހާ ސުވާލެއް އައިރާއާ ކުރިއެވެ. ޔާޒްގެ މޫނު މަތިން ފެންނަމުން ދިޔަ އަސަރުތަކުން އޭނާގެ ހިތުގައި ޖެހިފައިވި މިންވަރު އައިރާއަށް އެނގުނެވެ. އައިރާ ވަކި ޖަވާބެއް ނުދީ އިސްޖަހާލިއެވެ. ހަގީގަތުގައި އޭނާ މިހާރު ޝާރިމްއާ އެކީ އުޅެނީ ވާލޮތްބަކަށް ވުރެ ބޮޑަށް ޝާރިމްދެކެ ބިރުންނެވެ. އޭނާ ޝާރިމްއާ ވަކިވެއްޖެނަމަ އެކުވެރިންނަށާ އާއިލާއަށް ގެއްލުން ދޭން ޝާރިމް ފަސްނުޖެހޭނެކަން އައިރާއަށް އެނގެއެވެ.\nޔާޒްގެ ފަހަތުން ޝާރިމް ނުރުހުންވެފައި ހުރި އަޑަކުން އައިރާއަށް ގޮވާލިއެވެ. އައިރާ ތެޅިގަނެފައި ޔާޒްގެ އަތުތެރެއިން ދެމިގަންނަން އުޅުނެވެ. ޔާޒްވެސް ބާރު ނުދައްކާ އައިރާ އަތުން ދޫކޮށްލިއެވެ.\nއައިރާ ތުންފަތް މައްޗަށް ގަދަކަމުން ހިނިތުންވުމެއް ވެރިކުރަމުން ޝާރިމް ގާތަށް ދިޔައެވެ. އޭރުވެސް ނުރުހުންވެފައި ޝާރިމް ބަލަމުން ދިޔައީ ޔާޒްއާ ދިމާއަށެވެ. އައިރާ ގޮސް ޝާރިމް ގާތު އެހެން ދިމާއަކަށް ދާން ބުނުމުން ނުރައްކާތެރި ނަޒަރަކުން ޔާޒްއަށް ބަލާލުމަށްފަހު އައިރާ އަތުގައި ހިފައިގެން ޝާރިމް ހިނގައިގަތެވެ.\nއައިރާއާ ޝާރިމް ލޮލުކޮޅަށް ގެއްލުމާއެކު ޔާޒް ފައިން ބިންމަތީގައި ބާރަށް ޖަހާލިއެވެ. އަނގައިން އަޑެއް ލައްްވާލަމުން އިސްތަށިގަނޑުތެރެއަށް އަތް މަހާލިއެވެ.\n“ރިމް އައި ކޭން އެކްސްޕްލެއިން!” ޝާރިމް ނުރުހިފައި ހުރިކަން އެނގުމުން އައިރާ ބޭނުންވީ ޝާރިމް ހަމައަކަށް އަޅުވާށެއެވެ. ރުޅިގަދަވެގެން ކޮންމެ ފަދަ ކަމެއްވެސް ޝާރިމް ކޮށްފާނެއެވެ. “އަހަރެން ބުނާގޮތެއް އައިރާއަކަށް ނުހެދޭދޯ! އަހަރެން ބޭނުމެއް ނޫން އައިރާ ދައްކާ އެއްވެސް ވާހަކައެެއް އަޑު އަހާކަށް. މޫޑު ޚަރާބުވެއްޖެ!” ވާރޭގަނޑު ތެރޭ އައިރާ އެކަނި ބަހައްޓާފައި ޝާރިމް ދިޔައެވެ. ނުރޯން މަސައްކަތް ކުރި ނަމަވެސް އައިރާގެ ލޮލުން ކަރުނަ ފޭބިއެވެ. ވާރޭއާއެކު ވެގެން ކަރުނަ ފައިބައިގަތެވެ.\nސްކޫލް ބަންދުވުމާއެކު ދީނާގެ އާއިލާ އެމީހުންގެ އަމިއްލަ ރަށަށް ދިއުމުން އެދުވަސްކޮޅަށް ނަވާރް އަލައިކާ ގާތަށް ބަދަލުވިއެވެ. އަލްޔަސް މަތިން ހަނދާން ނުކޮށް ވަގުތު ދުއްވާލަން އެންމެ ފަސޭހަ ގޮތަކަށް ފެނުނީ ނަވާރްއާއެކި ގިނަ ވަގުތު ހޭދަކޮށްގެންނެވެ. އޮފީސް މަސައްކަތް ކޮށްފައިި ލިބޭ ހުސްވަގުތު އޭނާ ނަވާރްއަށް އެހީވެދެއެވެ. މާނީމެންގެ އެހީތެރިކަމާއެކު އަދިވެސް އިވާން ހޯދުމުގެ މަސައްކަތް ކުރަމުން ދެއެވެ. އެމީހުންގެ ހޯދުމަށް އަދިވެސް ކުރިއެރުމަށް ނުލިބެއެވެ. ނަވާރް އުއްމީދު ކަނޑާލުމެއް ނެތި އިވާން ހޯދޭތޯ މަސައްކަތް ކުރަމުން ދިޔައެވެ. ކޮންމެ ނަމާދަކަށްފަހު އެނާގެ މަންމައާ ބައްޕަ ސަލާމަތުން ލެއްވުމަށް އެދި ދުޢާ ކުރެއެވެ.\nއިޝްމާއާ އެކްމަލް ގޭގައި ނޫޅޭ ވަގުތެއް ކަމުން އަލައިކާއާ ނަވާރް ތިބީ އެކަންޏެވެ. އިޝަލްވެސް ވީ އަހާންއާ އެއްކޮށް ކުޅެން އެގެއަށް ގޮހެވެ. އަލައިކާއާ ނަވާރް އެކަނި ވުމުން ދެކުދިން ޕިއްޒާއަށް އޯޑަރުކޮށްގެން ފިލްމެއް ބަލަން ތައްޔާރުވިއެވެ. ފިލްމު އަޅުވަން ސިޓިން ރޫމް ތައްޔާރުކޮށްފައި ދެކުދިން އިންތިޒާރުކޮށްގެން ތިބީ ޕިއްޒާ އަންނާނެ އިރަކަށެވެ. ގޭގެ ބެލް ޖެހުމާއެކު އަލައިކާ ދުވެލާފައި ގޮސް ދޮރު ހުޅުވީ ޕިއްޒާކަމަށް ހީކޮށެވެ. އަލައިކާއަށް ކުއްލި ސިހުމެއް ލިބުނީ ދޮރުމަތީގައި ހުރި އަލްޔަސް ފެނުމުންނެވެ. އަލްޔަސް ހުރީ ފެހިކުލައިގެ ޓީޝާޓަކާ ނޫކުލައިގެ ޖިންސެއް ލައިގެން ގަމީސް މަތިން ކަޅުކުލައިގެ ލެދާރ ޖެކެޓެއް ލައިގެންނެވެ. ކުރިއަށްވުރެ ދިގުވެފައި ހުރި އިސްތަށިގަނޑު ހާވާލާފަ ހުރިއިރު ތުނބުޅިވެސް ހުރީ ރީތިވަރަކަށް ދިގުވެފައެވެ.\nއަލްޔަސް ކުރިމަތިން ފެނުމުން އަލައިކާ ހީކުރީ އެއީ އޭނާއަށް ހީވި ގޮތްކަމަށެވެ. އެހެންވެ ދެތިން ފަހަރު އެސްފިޔަ ޖަހާލާފައި ލޯ ހުޅުވާލިއެވެ. ދެންވެސް ހަމަ އޭނާ ކުރިމަތީގައި ހުރީ އަލްޔަސްއެވެ.\nއަލައިކާ ފެނިދާނެކަމަށް އުއްމީދު ނުކޮށް ހުއްޓާ އަލައިކާ ފެނުމުން އަލްޔަސް ވެސް ހުރީ ހައިރާންވެފައެވެ. އާންމުކޮށް އަލައިކާ ލާ ވަރަށް ވުރެ ކުރު ރަތް ކުލައިގެ ކުރުތާއަކާ ކަޅު ކުލައިގެ ޓައިޓެއް ލައިގެން ހުރިއިރު އަލައިކާއާ ނުހަނު ގުޅެއެވެ. ކަޅު ކުލައިގެ ކުޑަ ވަށް ބުރުގާގެ ތެރެއިން އަލައިކާގެ ދޮން މޫނު ފެންނަމުން ދިޔައީ ހިތްގައިމު ކޮށެވެ. “އަލް؟” ސުވާލެއް ކުރާ ފަދައިން އަލްޔަސް އެހުމުން އަލައިކާ ބުމަ ހިއްލާލިއެވެ. “މިއީ އަނޭ. އަކްމަލް ކޯޗް؟” އަލްޔަސް ކުރަން ބޭނުންވި ސުވާލު ދުލުން ނިކުތީ އޭނާ ބޭނުންވި ގޮތަކަށް ނޫނެވެ. ނަމަވެސް އަލްޔަސް އެބުނީ ކީކޭކަން އަލައިކާއަށް އެނގުނެވެ. “އޯ. ވަދޭ އެތެރެއަށް” އަލައިކާ އެތެެރެއަށް ވަންނަން އެދުމުން އަލްޔަސް އިތުރަށް ހައިރާންވިއެވެ. އަލްޔަސް ހީކުރީ އޭނާއަށް އަކްމަލް ހޯދަން ނުބައި އެޕާޓްމަންޓަކަށް ވަދެވުނީ ކަމަށެވެ. ހިތުގައިވި ސުވާލުތައް ރައްކާކުރަމުން ކުޑަކޮށް ހިނިތުންވެލާފައި އަލްޔަސް އެތެރެއަށް ވަނެވެ.\nއަލްޔަސް ވަނުމާއެކު ނަވާރް ސޯފާއިން ތެދުވިއެވެ. އަލައިކާ ނުބުނި ކަމުގައި ވިއަސް އަލްޔަސް އަކީ ކާކުކަން ނަވާރްއަށް އެނގެއެވެ. އަލްޔަސް ޓީވީން ދައްކާ ކޮންމެ ފަހަރަކު އަލައިކާއަށް ވާގޮތާ ޔޫސުފްއާ ޔާޒް އަލައިކާއަށް ދޭ ނަޒަރުތަކުން އޭނާއަށް އަލްޔަސްއަކީ އަލައިކާގެ ކާކުކަން ވަރަށް ރަނގަޅަށް އެނގެއެވެ. އެވަގުތު އަލްޔަސް އެގެއިން ފެނުމުން ނަވާރްވެސް ހައިރާންވިއެވެ. އަލައިކާއާ ދިމާއަށް ބަލާލެވުނީ ސުވާލުގެ ނަޒަަރަކުންނެވެ.\n“މި ވަގުތު ގޭގައެއް ނޫޅޭ. ގުޅާލަން އެބަ” އަލްޔަސް ގާތު ސޯފާގައި އިށީންނަން ބުނެފައި އަލައިކާ ބެލްކަނި ކައިރިއަށް ގޮސް އަކްމަލްއަށް ގުޅިއެވެ. އަލްޔަސް އައިސް ހުރި ވާހަކަ ބުނުމުން ގެއަށް އެބަދަމޭ ބުނެފައި ފޯނު ކަނޑާލިއެވެ.\n“އެބައާދޭ. ކުޑައިރުކޮޅެއް ވާނެ!” ސިޓިންރޫމް އަނދިރިކޮށްފައި ހުރުމުން އަލައިކާ ހުރިހާ ބޮކިތައް ދިއްލިއެވެ. އެރޭ ދެން އިތުރަށް ފިލްމު ނުބެލޭނެކަން އެނގޭތީވެ ޕްރޮޖެކްޓާރ ނިއްވާލާފައި ލެޕްޓޮޕް ގެންގޮސް ކޮޓަރިއަށް ލިއެވެ.\nއަލްޔަސްގެ ހިތުގައި ސުވާލުތައް ފުނި ފުނި ޖެހެމުން ދިޔަ ނަމަވެސް މަޑުން ހުރީ އަލައިކާ މާދުރުން އުޅޭހެން ހީވާތި އާއީ ނުދަންނަ ކުއްޖަކު ހުރުމުންނެވެ. އެކުއްޖާއަކީ ކާކުކަން ބުނެދޭކަށް އަލައިކާ ނޫޅެއެވެ. އަލައިކާ އަނގައިން ބުނުމެއް ނެތި ތެދުވެގެން ދިޔައެވެ. އަލައިކާ ދިޔަތާ އިރުކޮޅެއް ފަހުން ގޭގެ ބެލް ޖެހިއެވެ. “ނަވާ މޭޒު މަތީގަ ރުފިޔާ ހުންނާނެ ދޭބަ އެހިފައިގެން ދޮރު ހުޅުވަން” ބަދިގެ ތެރޭގައި ހުރެފައި އަލައިކާ ނަވާރްއަށް ގޮވާފައި ބުންޏެވެ.\nރުފިޔާ ހިފައިގެން ގޮސް ނަވާރް ދޮރު ހުޅުވާފައި އެންމެ ފުރަތަމަވެސް ދިއްކޮށްލީ ރުފިޔާއެވެ. “ތިއީ ގެއަށް ނުވައްދާ އަހަރެން ފޮނުވާލަން ދޭ އެއްޗެއްތަ؟” ނަވާރް ދިއްކުރި ރުފިޔާއަށް ބަލާލާފައި ލާނެއް ގޮތަކަށް ޔޫސުފް އެހިއެވެ. “އޯހް ސައިކޯ!” ޔޫސުފްކަން އެނގުމުން ނަވާރް އަނގަޔަށް ވައްތަރެއް ޖައްސާލާފަ ޔޫސުފް ވަންނަން ތަން ދެއްކިއެވެ. “އަލޫކާ ފަރާޓާ ކޮބާ ….” ސޯފާގައި އިށީންދެގެން އިން އަލްޔަސް ފެނުމާއެ ޔޫސުފް ހުއްޓުން އެރިއެވެ. އަނގަޔަށް ގޮތެއް ހަދާލާފައި އަލައިކާ ކޮބާތޯ ބަލާލިއެވެ. އަލްޔަސް އެތަނުގައި ހުންނަންޖެހޭ އެއްވެސް ސަބަބެއް އޭނާއަކަށް ނޭންގުނެވެ.\nއަލްޔަސްއަށް ސޯފާއިން ތެދުވެވުނީ ޔޫސުފް ފެނުމުންނެވެ. ޔޫސުފް އަލޫކާ ފަރާޓާއޭ ކިޔާ މުޚާތަބު ކުރީ އަލައިކާއާކަން އަލްޔަސްއަށް އެނގުމުން އޭނާގެ ހިތުގައި އުފެދެމުން ދިޔަ ސުވާލުތައް އިތުރަށް ފުނިޖެހުނެވެ. ޔޫސުފް ހަމަޖެހިލާފައި އެތެރެއަށް ވަން ގޮތުން އެއީ އަލައިކާއާ ވަރަށް ގާތް މީހެއްކަން އަލްޔަަސްއަށް އެނގުނެވެ. އެއާއެކު އޭނާއަށް ލޯ މަރާލެވުނީ އެތައް ފަހަރެއްގެ މަތިން އޭނަ އަލައިކާ ގާތު ޔޫސުފްގެ ނުރަނގަޅު ވާހަކަ ދައްކައިފައި ހުރިކަން އެނގުމުންނެވެ.\n“ވަޓް ދަ ހެލް އާ ޔޫ ޑުއިން ހިއާރ؟” ޔޫސުފްއަށް އަނގަ މަޑުން ލައިގެން ނީންދެވިގެން އެހިއެވެ. ޔޫސުފް ސުވާލު ކުރި ގޮތުން އަލްޔަސް ރުޅި އައިނަމަވެސް ރުޅި މައިތިރި ކުރެވޭތޯ އަލްޔަސް ބެލިއެވެ. “އަކްމަލް ކޯޗް ބުނެގެން މީޓް ކުރަން އައިއްސަ!” އަލްޔަސް މަޑު މައިތިރ ކަމާއެކު ބުނުމުން ޔޫސުފް އޯ އޭ ބުނެފައި ސަލާމަށް އަތް ދިއްކޮށްލިއެވެ. ކުރަން ނުކުރަން ހުރެފައި އަލްޔަސް ޔޫސުފްއާ ސާލާން ކުރިއެވެ. ތަބަކަކަށް ދެޖޯޑު އައިސް ކޮފީ ލައިގެން އަލައިކާ އައިސް ސޯފާ ކުރިމަތީގައި ހުރި ކުޑަ މޭޒުމަތީ ބެހެއްޓިއެވެ. “އަދި ކުޑަ އިރުކޮޅެއް ވާނޭ ބުނީ. ޓްރެފިކްގަ ޖެހިގެން އުޅޭތީ!” ކޮފީ ޖޯޑު ނަގައި އަލްޔަސް އަތަށް ދެމުން އަލައިކާ ބުންޏެވެ. އެވަގުތު އަލައިކާ އޯޑަރު ކުރި ޕިއްޒާވެސް ގެނައެވެ. ދެފޮށީ ޕިއްޒާ މޭޒު މަތި ބަހައްްޓާފައި އަލައިކާއާ ނަވާރް ގޮސް ވަކިން އިން ދެމީހުންނަށް އިނދެވޭ ސޯފާގައި އިށީނެވެ.\n“އަލްޔަސް ދޯ! ވީ ޝުޑް ބީ ފްރެންޑްސް އިނގޭ. ކިހިނެއް އިނގެނީ ފިއުޗާގަ ދެމީހުން ފެމިލީވެސް ނުވާނެ ކަމެއް!” ޕިއްޒާ ފޮށްޗެއް އަނގަޔަށް ލަމުން ޔޫސުފް ލާނެއް ގޮތަކަށް ބުނެލިއެވެ. ޔޫސުފް ބުނީ ކީކޭކަން ސާފު ނުވުމުން އަލްޔަސް ވަރަށް ނޫން ގޮތަކަށް ޔޫސުފްއަށް ބަލާލިއެވެ. “މި ބުނީ އަހަރުމެން ދެމީހުންވެސް ކޮންމެސް ދުވަހަކުން ހަމަ އެއް ކްލަބަކަށް ގޮސްދާނެއްނު. އޭރަށް ހަމަ އެއް ފެމެލީއަކަށްނު ވާނީ!” އަލްޔަސް މޫނަށް ވީ ގޮތް ފެނުމުން އަވަހަށް ޔޫސުފް ބުންޏެވެ. އަލްޔަސް އެހެންދޯއޭ ބުނެފައި ހިނިތުންވެލިއެވެ.\nޔޫސުފްގެ އަނގަ ގަދަ ކަމުން އަލައިކާ ހުރީ ބޯގޮވާވަރުވެފައެވެ. ޔޫސުފް ބުނެލާ އެއްޗަކުން އަލައިކާ ބޭޒާރު ވެދާނެތީ އޭނާ ހުރީ ބިރުންނެވެ.\n“ސޯ ޔޫ އެންޑް ތާނިޔާ ދޯ؟” ޔޫސުފް ދެންވެސް އަނގަ ހިމޭނުން ލައިގެން އިންނާކަށް ގަސްތެއް ނުކުރެއެެވެ.\nކީއްވެ ކަމެއް ނޭންގެއެވެ. ޔޫސުފް އެ ސުވާލު ކުރުމުން އަލްޔަސްއަށް ބަލާލެވުނީ އަލައިކާއަށެވެ. އިސްޖަހައިގެން އަލައިކާ އިން ގޮތުން އަލްޔަސްގެ ހިތަށް ގޮތެއް ވެލިއެވެ. ޔޫސުފްގެ ސުވާލުގެ ޖަވާބުގައި ނޫނެކޭ ބުނަން ބޭނުންވިއެވެ. ތާނިޔާގެ ބަދަލުގައި އަލައިކާއޭ ބުނަން ބޭނުންވިއެވެ. ޔޫސުފް ސުވާލުގެ ޖަވާބު އަލްޔަސް ދިނީ ބޮލުންނެވެ.\n“އަކްމަލް ކޯޗު ބުނެގެންތަ އައިސް ތީނީ؟” ޔޫސުފް އިތުރަށް ސުވާލު ކުރުމުގެ ކުރިން އަލްޔަސް އަހާލިއެވެ. “ޔެއާ. އަސްލު އެހެންވެގެން މިއައީ. ބުނީ ކުޑަ ވާހަކައެއް ދައްކާލަން ވެގެން އައިސް ދޭށޯ. މަށަށް ހީވަނީ މަށާ ޔޫއާ ކައިރީގަހެން ބުނީ!” ޔޫސުފް ކުޑަކޮށް ވިސްނާލާފައި ބުންޏެވެ. “ތިމީހުން ކައިރީ އަންނާށޭ ކިޔާފަތަ ބޭރަށް އެދިޔައީ. މަންމައާ ދެމީހުން އިޝަލް އަހޫބެމެން ގެއަށް ލާފަ ދިޔައީވެސް” އަކްމަލް ޔޫސުފްއާ އަލްޔަސް ގާތު އެގެއަށް އަންނަން ބުނެފައި ބޭރަށް ދިއުމުން އަލައިކާއަށް ގޮތެއް ހަދާލެވުނެވެ. އޭނާއަށް އެނގިފައި އޮތް ގޮތުގައި އެރޭ ބޭރަށް ދިޔައީ އަކްމަލްމެން ގުރޫޕް އެއްކޮށެވެ. “ވެއިޓް. މިއީ އަކްމަލް ކޯޗުމެންގެ. އަލް ކީއްވެ މިތާ ތިހުރީ؟” އަލްޔަސް އޭނާ ހިތުގައި އޮތް ސުވާލު ކޮށްލިއެވެ. އަލައިކާއަށް ވުރެ ކުރިން ޔޫސުފް ހިނިގަނޑެއް ޖަހާލާފައި ޖަވާބު ދިނެވެ. “މި އަލޫ ފަރާޓާވެސް ހާދަ މޮޅޭ ދޯ. އަލްޔަސްއާ ފްރެންޑް އިރުގަވެސް ނުބުނޭ ދޯ. އަލައިކާ އަކީ މުހައްމަދު އަކްމަލްއާ އިޝްމާ އަރްޝާދްގެ ދޮށީ ދަރިފުޅު. އަލައިކާ މުހައްމަދު” އަލައިކާއަކީ އަކްމަލްގެ ދަރިފުޅުކަން އެނގުމާއެކު އަލްޔަސްއަށް ދެލޯ ބޮޑުކޮށްލެވުނެވެ. އެހާ ދުވަސް ވީއިރުވެސް އޭނާ ގާތު އަލައިކާ ނުބުނެއެވެ. އަލައިކާ އުޅޭ ގޮތުންވެސް އެއީ އަކްމަލްގެ ދަރިފުޅުހެނެެއް ހިއެއް ނުވެއެވެ. އަނގަ ތަންމިނަށް ހުޅުވައިގެން ހުރެ އަލްޔަސް އަލައިކާއަށް ބަލާލިއެވެ. “އޯ މައި ގޯޑް. އަލް. ނުވެސް ބުނޭ. އޭގެ މާނައަކީ އަލްއަކީ އާރާޝްގެ ނީސްއޭ. ތިދެމީހުން ތީ ކަޒިންސްއޭ!” އަލްޔަސް ހުރީ ބުނާނެ އެއްޗެއް ނޭންގިފައެވެ. އޭނާ ވަނީ އަލައިކާ ގާތު އާރާޝްއާ ބެހޭ ގޮތުން ނުރަނގަޅު އެތައް ވާހަކައެއް ދައްކާފައެވެ. ޔޫސުފްއަކީ އާރާޝްގެ ދަރިފިޅު ކަމުން މީހުން މާ ޔޫސުފް ވެގެން އުޅޭތީ އެކަމާވެސް ޝަކުވާކޮށްފައެވެ. އެއޮށް ހުރިހާ ދުވަހު އަލައިކާ ގާތު އޭނާއަށް ދެއްކުނީ އަލައިކާގެ ބޮޑުބޭބެގެ ވާހަކަކަން އެނގުމާއެކު އަލްޔަސް ރަކިވީ އެޔެއް މިއެއް ބަލާލާފައެއް ނޫނެވެ. ރަކިވީ ވަރުން އޭނާއަށް އިސްތަށިގަނޑު ތެރެއަށް އަތް މަހާލެވުނެވެ. ހިތާ ހިތުން އަމިއްލަ ނަފްސަށް އަޑުލެވުނެވެ.\nއަލައިކާ އަލްޔަސްއަށް ބަލާލިއިރު އަލްޔަސް އިން ގޮތުން އަލައިކާއަށް ހެވުނެވެ. އާރާޝްއަކީ އޭނާގެ ބޮޑުބޭބެކަން އެނގުމުން އަލްޔަސް ރަކިވާނެ ވަރު އަލައިކާއަށް އެނގެއެވެ.\nއަކްމަލް އައިސް ގެއަށް ވަނީ އާރާޝްއާ އެކީއެވެ. އަކްމަލް އައުމުން ނަވާރް ގޮވައިގެން އަލައިކާ ވަނީ އޭނާގެ ކޮޓަރިއަށެވެ.\nއަކްމަލް އެންމެ ފުރަތަމަވެސް އަލްޔަސް ގާތުން މާފަށް އެދުނެވެ. އަލްޔަސް ގާތު އަންނަން ބުނެވުނުކަން އޭނާގެ ހަނދާނުން ކަައްސާލީތީއެވެ. “އަސްލު ދެކުދިން މިގެނައީ ތި ދެކުދިންނަކީވެސް މި ވަގުތު ރާއްޖޭގަ ތިބި އެންމެ ޒުވާން ހުނަރުވެރި ދެކުދިން. މި ޓްރާންސްފާރގަ އަހަރެން ބޭނުން ތިދެކުދިންވެސް ޓީމަށް ގެންނަން. ކީކޭ ބުނާނީ؟” އަކްމަލް އޭނާގެ އަސްލު ބޭނުން ބުނެލިއެވެ. އަލްޔަސް ޓީމާއެކު ހަދާފައި އޮތް ކޮންޓްރެކްޓްގައި ބާކީ އޮތީ އެންމެ އަހަރެކެވެ. އަލްޔަސް ބޭނުމިއްޔާ އެ ޓީމު ދޫކޮށްލުމުގެ ފުރުސަތުވެސް އެބައޮތެވެ. ޓީމާ މަޝްވަރާ ކުރުމުގެ ކުރިން އަކްމަލް ބޭނުންވީ އަލްޔަސްއާ ޔޫސުފްއާ ވަކިން މަޝްވަރާ ކުރާށެވެ. އެދެކުދިން ބޭނުން ނޫނިއްޔާ ގަދަކަމުން ގެންދާކަށް އޭނާ ބޭނުމެއް ނޫނެވެ. އޭނާގެ ކްލަބުން އެކުދިންނަށް ހުށަހަޅާ ކޮންޓްރެކްޓް އަކްމަލް ކުރު ގޮތަކަށް ދެކުދިންނަށްވެސް ކިޔައިދިނެވެ. އޭނާގެ ޓީމު ޕްިމީއާރ ލީގްގެ ދެވަނަ ހޯދުމާއެކު އަންނަ ސީޒަންގައި އޭޝިއާ ޗެމްޕިއަންސް ލީގްގައިވެސް ކުޅޭނެއެވެ. އެހެން ކަމުން އަލްޔަސް އަދި ޔޫސުފްއަށް އެ ފުރުސަތުވެސް އެބައޮތެވެ. އަކްމަލް އޭނާގެ ހުށަހެޅުން ހުށަހެޅުމާއެކު ޔޫސުފް ބަލާލީ އާރާޝްއަށެވެ.\n“ބައްޕ ނުބުނާނަން އެއްޗެކޭ ދަރިފުޅު ނިންމާ ކޮންމެ ނިންމުމަކަށް ބައްޕަ ތާއިދު ކުރާނަން. އަދި އެއްބާރުލުން ދޭނަން” އާރާޝްގެ ފަރާތުން ޔޫސުފްއަށް އިއްވާލީ ހިތްވަރުގަދަ ބަސްތަކުން އަލްޔަސްއަށް އާރާޝްއަށް ތައުރީފު ކޮށްލެވުނެވެ. އާރާޝް ފަދައިން އޭނާގެ ބައްޕަވެސް އެފަދަ ހިތްވަރުގެ ބަސްތައް ބުނާނަމައޭ ހިތަށް އެރިއެވެ. “ހަމަ އޯކޭ. ވަރަށް އުފާވާނެ ދޮންތަބެގެ ދަށުން ކުޅެން ލިބުނީމަ” ދެވަނަ ވިސްނުމަކަށް ނުގޮސް ޔޫސުފް އެއްބަސްވިއެވެ. “އޯކޭ. ދެން ޖެހޭނީ ނިއުއާއެކީ ޑީލްއެއް ހަދަން. ހިއެއް ނުވޭ އެމީހުން އެހާ ފަސޭހައިން ޔޫސުފް ވިއްކާލާނެހެންނެއް” އަކްމަލް ފުން ނޭވާއެއް ދޫކޮށްލަމުން ބުންޏެވެ. ސީޒަންގެ ފަހު ކޮޅުގައި ޔޫސުފް ދެއްކި މޮޅު ކުޅުމުގެ ސަބަބުން ނިއުރޭޑިއަންޓުން ޔޫސުފް ދޫކޮށްލުން ވާނީ އުނދަގޫ ކަމަކަށެވެ. ޔޫސުފް ގަންނަންނާމުން ބޮޑު ޚަރަދުތަކެއް ކުރަން ޖެހޭނެއެވެ. ޔޫސުފްއެކޭ އެއް ފަދައިން އަލްޔަސް ގަތުމަށްވެސް ބޮޑު ޚަރަދެއް ކުރަން ޖެހޭނެއެވެ. ރާއްޖެއިން ބޭރުގެ ކުލަބްތަކުންވެސް އަލްޔަސް ބޭނުން ވެގެން އުޅޭކަން އަކަމަލްއަށް އޮތީ އެނގިފައެވެ. ބޭރުގެ ރަނގަޅު ކުލަބަކުން އަލްޔަސް ބޭނުންވެއްޖެނަމަ އެކަމަށް އޭނާ ހުރަހެއް ނާޅާނެއެވެ. އެކަމު އިންޑިއާ ނުވަތަ ބަންގްލަދޭޝް ކުލަބެއް ނަމަ އަލްޔަސް ގަތުމަށް ކުރެވެން އޮތް ހުރިހާ ހަރަދެއް އަކްމަލް ކުރާނެއެވެ.\nއަލްޔަސްގެ ޖަވާބެއް ނައިސް ގިނައިރު ވުމުން އަކްމަލް ގޮވާލިއެވެ. އަލްޔަސް މޫނުގެ ކުލަވަރު ހުރި ގޮތުން އޭނާގެ ޓީމާ ގުޅެން އަލްޔަސް ބޭނުން ނުވާހެން އަކްމަލްއަށް ހީވިއެވެ. “އައި އޭމް އޯކޭ ޓޫ. ޔޫސުފް ކަހަލަ ޕްލެޔަރަކާ އެއްކޮށް ކުޅެން ލިބުމަކީ ވަރަށް ބޮޑު ޝަރަފަކަށް ވާނީ. އެންްް އަބަދުވެސް އަކްމަލް ކޯޗްގެ ދަށުން ކުޅެލާ ހިތްވޭ. ޔޫ ވާރ މައި އިންސްޕިރޭޝަން ކުޑައިރުގަ” އަލްޔަސްގެ ޖަވާބު އިނގުމުން އަކްމަލްއަށް ހިނިތުންވެވުނެވެ. އޭނާ ހީކުރި ގޮތާ ޚިލާފަށް އަލްޔަސް އޭނާގެ ހުށަހެޅުން ގަބޫލު ކުރުމުން ހަމަޖެހުން ލިބުނެވެ. “މީތި ރަސްމީ ނުވަނީސް އަލްކޮ އަދި އެހެން އެއްވެސް މީހެއް ގާތު މިވާހަކަ ނުދެއްކުން އެދެން” އަކްމަލްގެ އެދުމާ އެއްބަސް ވުމުގެ ގޮތުން ޔޫސުފް އަދި އަލްޔަސް ބޯޖަހާލިއެވެ. އަކްމަލް އެދެކުދިންނަށް ޝުކުރު އަދާކުރިއެވެ. އާރާޝްގެ ފަރާތުން އެރޭ އަލްޔަސް ގިނަ ތައުރީފު ލިބުނެވެ. އަލްޔަސް އާރާޝް އަދި ޔޫަސުފްއާ މެދު ދެކެމުން އައި ގޮތްވެސް ކޮންމެސް ވަރަކަށް ބަދަލުވިއެވެ.\nSalam all. Here’s the 12 part of bunaashey loabinuvanyhe. Hurihaa kudhinna ves kamudhaane kamah ummedhu kuran. Varah dhigukoh genesdheyn vegen aslu lasvyves. Ekam ves kiyara ah maa dhigu kosheh nuliyevunu. Lasvaathyve avahah mi up kohlly. Dhen oii bai Next week ge Saturday ga In Sha Allah.\nkiyaa u beynun kurantha hangout…pls reply….and varah reethi ingey mi part…\nmasha allah…may god bless u♥♥♥♥♥♥😗\nThanks dear♥. Yesss hangouts use kuran😄\nmasha allah..mi part ves hama vvvv furihama… waiting for next part\nV rythi mi bai vx❤❤❤❤… Alhugandah faahaga vi kusheh bunela dhentha?. Enme Matheega in sis ge comment ga inee raasthaa innan vaa thaakah bunaashe loabi nuvanee hey. Sis ehcheh hee nukurahchey. Mistake fenuneema hama bunely.☺. Waiting for next part\nThanksss dear♥ ywwah darls varah ufaavehjje faahaga kohlla dhinyma reyga avahah liyanvegen olhigen ehen jehifa eyny😄\nekam thankolheh lahee up vaaleh\nvaahaka kiyaahihvefa hunna varun dhuvas dhaalehves lahee\nThanksss dear♥ kiyara mi balany vyhaaves avahakah up kohla dheveytho ekamndhuvasthah huri gothun avahah up nukureveny. Ekam eba try kuram 14vana dhuvahuge kurin special episode eh genedheyn.\nVarah varah reethi😍😍😍maa sha allah😘😘curiously waiting for the next part😙😙😙LYSM sis\nThanksss dear♥ ly2\nVarah Reethi ingyy ❤😘 curiously waiting for the next part 😉😉😉😉 LYSM siss ❤❤❤😘😘😘😘😘\nThankssss dear♥ mihaaru ihanne next part up kohllafa ly2\nAlheyy.. Hama mi stry kiyaalaahitun ulheny koh hamaefenuny ves.. n Varah rythi mi part ves hama keep it up.. Ingey. Whn next part ❤❤\nThankssss dear♥ hehehe. Mihaaru ihnnane up kohllafa\nV reethi storye… love it dear ❤\nހިތާމަ ކުރުވާހަކަ ލޯބި July 10, 2019\nއަހަރެންގެ ވާހަކަ (ތެއްތިރީސްވަނަ ބައި)\nއެހެނިހެން ލޯބި 1 week ago


vnews - Raees Nasheed kokko Nazim dhookohlaifi\nރައީސް ނަޝީދުގެ ކޮއްކޮ ނާޒިމް ދޫކޮށްލައިފި\nކުރީގެ ރައީސް މުހައްމަދު ނަޝީދުގެ ކޮއްކޮ ނާޒިމް އަބްދުއްސައްތާރު\nކުރީގެ ރައީސް މުހައްމަދު ނަޝީދުގެ ކޮއްކޮ ނާޒިމް އަބްދުއްސައްތާރު ދޫކޮށްލައިފި އެވެ.\nގާނޫނީ ވަކީލު ނާޒިމު ރޭގެ ވަގުތެއްގައި ހައްޔަރުކުރީ މަޖީދީ މަގުގައި މަންދު ކޮލެޖު ހިންގާ އިމާރާތް ހުންނަ ހިސާބުންނެެވެ.\nނާޒިމު ވިދާޅުވީ ފުލުހުން އޭނާ ހައްޔަރުކުރީ ކްރިމިނަލް ކޯޓުގައި ރޭ ކުރިއަށް ދިޔަ މުއްދަތު މަޖިލިސް ނިންމާފައި ގެއަށް ވަޑައިގަންނަވަނިކޮށް ކަމަށެވެ.\nފުލުހުން އޭނާ ހައްޔަރުކުރީ ފުލުހުންގެ ވާޖިބަށް ހުރަސްއެޅި ކަމުގެ ތުހުމަތުގައި ކަމަށްވެސް ނާޒިމު ވިދާޅުވި އެވެ. ފުލުހުންގެ ވާޖިބަށް ހުރަސް އެޅުމުގެ ގޮތުން ނާޒިމު ކުރެއްވީ ކޮން ކަމެއްތޯ ވީނިއުސް އިން ދެންނެވުމުން ނާޒިމް ވިދާޅުވީ އޭނާ ހައްޔަރުކުރި ހިސާބުގައި ފުލުހުންގެ ވެހިކަލެއް އޮތް ކަމަށާއި އެ ވެހިކަލް ނައްޓާލަން އުޅޭކަން ނޭނގި އޭނާއަށް ވެހިކަލްގެ ކުރި މައްޗަށް އެރުމުން އެއީ ފުލުހުންގެ ވާޖިބަށް ހުރަސް އެޅުން ކަމަށް މާނަކޮށް ހައްޔަރުކުރީ ކަމަށެވެ.\nނާޒިމު ވިދާޅުވީ އޭނާ ދޫކޮށްލުމުގެ ގޮތުން ފުލުހުން ހަވާލުކުރި ޗިޓްގައިވެސް ފުލުހުންގެ ވާޖިބަށް ހުރަސްއެޅި ކަމަށް ބުނެފައިވާ ކަމަށެވެ. ނަމަވެސް އޭނާ ހައްޔަރުކުރި ސަބަބާ ގުޅޭގޮތުން ފުލުހުން އިތުރު އެއްވެސް ވާހަކައެއް ބުނެފައި ނުވާ ކަމަށްވެސް ވިދާޅުވި އެވެ.\nނާޒިމް ރޭގެ ވަގުތެއްގައި ހައްޔަރުކޮށް މިއަދު މެންދުރުފަހު ދޫކޮށްލާފައި މިވަނީ ކުއްލި ނުރައްކަލުގެ ހާލަތުގެ ދަށުން ހައްޔަރުކޮށްފައިވާ ބައެއް ބޭފުޅުންގެ ވަކީލެއްގެ ގޮތުގައި ނާޒިމް މަަސައްކަތް ކުރައްވަމުން ގެންދަވަނިކޮށެވެ.\nނާޒިމު ގެންދަވަނީ ވަކީލުންގެ ބައްދަލުވުންތަކަށް ދޫނިދޫ އަށް ވަޑައިގަތުމަށްފަހު ފެނިވަޑައިގަންނަވާ މަންޒަރުތަކުގެ މައުލޫމާތު މީޑިއާތަކާއި އާންމުންނާއި ހިއްސާކުރައްވަމުންނެވެ.\nދޫނިދޫގައި މިވަގުތު ތިއްބެވި ސިޔާސީ ބޭފުޅުންނާއި، ހައްޔަރުކޮށްފައިވާ ފުލުހުންގެ އިސް ބައެއް ބޭފުޅުންގެ ބައެއް މެސެޖުތައް ވެސް ނާޒިމް ގެންދެވަނީ ސޯޝަލް މީޑިއާގައި ހިއްސާ ކުރައްވަމުންނެވެ.


މަހުގެ މައްސަލަތައް August, 2017\nދަޢުވާ ކުރާ ފަރާތް: ނާއިފް ޢަބްދުއްރަޙްމާން، ހ. ބްލޫސްޓީމް / މާލެ ، ޢަބްދުﷲ ޔާމީން، މއ. ދުންތަރި / މާލެ، ޖާވީދު ހުސައިން، ޒަމާނީގެ / ސ. ހިތަދޫ، މޫސާ މުއީޒް މއ. މީމަސް /މާލެ، އަހްމަދު ނަފީޒް ރޯޝަނީވިލާ / ބ. ހިތާދޫ، އަޙްމަދު ޝާފީ، މ. ކުދި ހިތިގަސްދޮށުގެ / މާލެ، އަހްމަދު ޖިނާހް، މ. ރަންބުސްތާނުގެ / މާލެ، ރިފްޢާތު ޔޫސުފް، އުތުރުގެއާގެ / ބ. އޭދަފުށި، ނަޞްރުﷲ ޝަކީބް، ގުލްއަލަމާގެ / ފ. ފީއަލި، ހަސަން ޝަރީފް، ގ. ކަޝްމީރުގެ / މާލެ، ހަމްދާން މުހަންމަދު، ނިއަމި / ސ. ހިތަދޫ، މުހައްމަދު އަރުޝަދު އިބްރާހިމް ޒުހައިރު، ސާޔާ / ސ. ހިތަދޫ، ޢާރިފް މުޙައްމަދު ދީދީ ގ.ފިނިއާގެ /މާލެ، ޢަލީ ނަޢީމް، މ. އީސްޓްކޯނަރ / މާލެ، އަޙްމަދު ރަޝީދު، ދަފްތަރު ނަންބަރު 6666 / މާލެ، މުޙައްމަދު މަފާޛް، ދިރޭލާލުގެ / މާލެ، މުޙަންމަދު ޔާސިރު ޖައުހަރީ، މ. ސުހާނީ / މާލެ، މުޙައްމަދު ހަމްދޫން ނަސީމް، ގ. ސްނޯލައިން / މާލެ، މުޙައްމަދު މިއުޝާދު ޝަފީޤް، މއ. ވީމާ / މާލެ، ފަތުހުﷲ ޢަބްދުއްލަތީފް، ފަލަކު / ށ. މަރޮށި، މުހަންމަދު ޢަބްދުއްރަޝީދު ހ. ހަކި / މާލެ، އިބްރާހީމް ނާޞިފް ފޭރުގަސްދޮށުގެ / ސ. މަރދޫ، އަހްމަދު މަސްރޫރު ފުނާޑު ރިޔާޒް / ޏ.ފުވައްމުލައް\n2# ފައިސާ ހޯދުން\nފަނޑިޔާރު ޢަބްދުﷲ ސަޢީދު، ފަނޑިޔާރު ޢަބްދުﷲ ޢަރީފް، ފަނޑިޔާރު އަޙްމަދު މުއުތަސިމް އަދުނާން\n4# އަމުރެއް ނެރެދިނުމަށްއެދި\nޤަޟިއްޔާ ނަމްބަރ: 2013/SC-A/26\nދަޢުވާ ކުރާ ފަރާތް: ޢަލީ އިބްރާހީމް، ފިނިވާގެ / އދ. ފެންފުށި\nދަޢުވާ ރައްދުވާ ފަރާތް: ދައުލަތް ( އެޓާނީ ޖެނަރަލްގެ އޮފީސް )\nފަނޑިޔާރު ޢަބްދުﷲ ސަޢީދު، ފަނޑިޔާރު ޑރ. އަޙްމަދު ޢަބްދުﷲ ދީދީ، ފަނޑިޔާރު އަޙްމަދު މުޢުތަސިމް ޢަދްނާން.\n6# އެޕާރޓްމަންޓް ހުސްކުރުން\nފަނޑިޔާރު ޢަބްދުﷲ އަރީފް، ފަނޑިޔާރު ޢަލީ ހަމީދު މުޙައްމަދު، ފަނޑިޔާރު ޑރ.އަޙްމަދު އަބްދުﷲ ދީދީ\n7# ގޯތިގެދޮރާމެދު ގޮތެއް ނިންމުން\nޤަޟިއްޔާ ނަމްބަރ: 2013/SC-A/05\nދަޢުވާ ކުރާ ފަރާތް: ޢަބްދުލްމުޙުސިން، ގއ. ގައްދޫ، ޒީރާ\nދަޢުވާ ރައްދުވާ ފަރާތް: އިސްމާޢީލް ޝަމީމް، ގދ. ގައްދޫ، އަތިރީގެ\nގޯތިގެދޮރާމެދު ގޮތެއް ނިންމުން\nފަނޑިޔާރު ޢަބްދުﷲ ޢަރީފް، ފަނޑިޔާރު ޢަލީ ހަމީދު މުޙައްމަދު، ފަނޑިޔާރު ޑރ. އަޙްމަދު އަބްދުﷲ ދީދީ\n8# އަމުރެއް ނެރެދިނުމަށްއެދި\nފަނޑިޔާރު ޢަބްދުﷲ ސަޢީދު، ޑރ. އަޙްމަދު ޢަބްދުﷲ ދީދީ، ފަނޑިޔާރު އަޙްމަދު މުއުތަސިމް އަދުނާން\n9# އެޕާރޓްމަންޓް ހުސްކުރުން\n10# އިންތިޚާބީ ކުށުގެ މައްސަލަ\nޤަޟިއްޔާ ނަމްބަރ: 2014/SC-A/20\nދަޢުވާ ރައްދުވާ ފަރާތް: ޢަލީ އިބްރާހީމް، ޖޯޖެޓްވިލާ / ގއ. ކޮނޑޭ\nއުއްތަމަ ފަނޑިޔާރު އަޙްމަދު ފާއިޒް ޙުސައިން،ފަނޑިޔާރު ޢަބްދުﷲ ސަޢީދު، ފަނޑިޔާރު ޢަބްދުﷲ ޢަރީފް، ފަނޑިޔާރު ޢަލީ ޙަމީދު މުޙައްމަދު، ފަނޑިޔާރު އާދަމް މުޙައްމަދު ޢަބްދުﷲ، ފަނޑިޔާރު ޑރ. އަޙްމަދު ޢަބްދުﷲ ދީދީ، ފަނޑިޔާރު އަޙްމަދު މުޢުތަސިމް ޢަދްނާން.\n11# އިންތިހާބީ ޝަކުވާގެ މައްސަލަ\nޤަޟިއްޔާ ނަމްބަރ: 2014/SC-A/21\nދަޢުވާ ކުރާ ފަރާތް: ސިޔާމް މުޙައްމަދު، ކުދިމާގެ / ގއ. ކޮނޑޭ\nއިންތިހާބީ ޝަކުވާގެ މައްސަލަ\nއުއްތަމަ ފަނޑިޔާރު އަޙްމަދު ފާއިޒް ޙުސައިން،ފަނޑިޔާރު ޢަބްދުﷲ ސަޢީދު، ފަނޑިޔާރު ޢަބްދުﷲ ޢަރީފް، ފަނޑިޔާރު ޢަލީ ޙަމީދު މުޙައްމަދު، ފަނޑިޔާރު އާދަމް މުޙައްމަދު ޢަބްދުﷲ، ފަނޑިޔާރު ޑރ. އަޙްމަދު ޢަބްދުﷲ ދީދީ، ފަނޑިޔާރު އަޙްމަދު މުޢުތަސިމް ޢަދްނާން.\n12# ހދ. ކުޅުދުއްފުށި ސައިމާގެ ރަޖިސްޓްރީގެ މައްސަލަ\n13# އުސޫލާއި ޚިލާފަށް ބިމެއް ދޫކޮށްފައިވާކަމަށް ބުނެ\nޤަޟިއްޔާ ނަމްބަރ: 2014/SC-A/23\n14# އުސޫލާއި ޚިލާފަށް ބިމެއް ދޫކޮށްފައިވާކަމަށް ބުނެ\n15# ގެއްލުމުގެ ބަދަލު ހޯދުން\nޤަޟިއްޔާ ނަމްބަރ: 2014/SC-A/43\nދަޢުވާ ކުރާ ފަރާތް: ގުލޭފާ މުޙައްމަދު، މއ. ކުރެދިވަރުގެއާގެ / މާލެ\nދަޢުވާ ރައްދުވާ ފަރާތް: އާދަމް ޙަލީމް، ނޫރާނީގެ / ލ. ފޮނަދޫ\n17# ވިޔަފާރި އަޤުދު ކޮށްދިނުންއެދި\nއުއްތަމަ ފަނޑިޔާރު ޢަބްދުﷲ ސަޢީދު، ފަނޑިޔާރު އަލީ ހަމީދު މުހައްމަދު، ފަނޑިޔާރު ޑރ. އަހްމަދު އަބްދުﷲ\n18# ރަހުނު ވިއްކާލުން ހުއްޓުވުން\n20# ވަޒިފާއާ ބެހޭ\n22# މަނާކުރެވިފައިވާ މަސްތުވާ އެއްޗެއް ވިޔަފާރި ކުރުމަށްޓަކާ އަތުގައި ބެހެއްޓުމާއި، ބޭހުގެގޮތުގައި ބޭނުންކުރެވޭ މަސްތުވާއެއްޗެއް ވިޔަފާރިކުރުމަށްޓަކައި އަތުގައި ބެހެއްޓުން\n23# މަނާކުރެވިފައިވާ މަސްތުވާ އެއްޗެއް ބޭނުން ކުރުމާއި ވިޔަފާރީގެ ބޭނުމަށް އަތުގައި ބެހެއްޓުން\n24# ވަގުތީ އަމުރު\n. ފަނޑިޔާރު ޢަލީ ޙަމީދު މުޙައްމަދު، ފަނޑިޔާރު އާދަމް މުޙައްމަދު ޢަބްދުﷲ، ފަނޑިޔާރު ޑރ.އަޙްމަދު ޢަބްދުﷲ ދީދީ\n25# މަނާކުރެވިފައިވާ މަސްތުވާ އެއްޗެއް ވިޔަފާރިކުރުމަށްޓަކައި އަތުގައި ބެހެއްޓުން\n26# ބަދަލު ހޯދުން\n27# ވަގުތީ އަމުރު ނެރެދިނުމަށް އެދި\nޤަޟިއްޔާ ނަމްބަރ: 2015/SC-L/44\nދަޢުވާ ކުރާ ފަރާތް: ދިވެހި ދައުލަތް (މިނިސްޓްރީ އޮފް ޓޫރިޒަމް)\nދަޢުވާ ރައްދުވާ ފަރާތް: މާނެންފުށި ޕްރައިވެޓް ލިމިޓެޑް\nވަގުތީ އަމުރު ނެރެދިނުމަށް އެދި\n28# ބަދަލު ހޯދުން\nފަނޑިޔާރު ޢަލީ ޙަމީދު މުޙައްމަދު،ފަނޑިޔާރު އާދަމް މުޙައްމަދު ޢަބްދުﷲ،ފަނޑިޔާރު ޑރ.އަޙްމަދު ޢަބްދުﷲ ދީދީ\n30# ދުސްތޫރީ މައްސަލަ\nޤަޟިއްޔާ ނަމްބަރ: 2013/SC-A/56\nދަޢުވާ ކުރާ ފަރާތް: ޢަލީ ރަޝީދު، މއ. ބިންމަތީގެ / މާލެ 2- މުޙައްމަދު މުހާޒު ޙަމީދު، މއ. ފުލޫނިޔާ / މާލެ 3-ޢަބްދުއްރަޝިދު، މއ. ބިންމަތީގެ / މާލެ\nދަޢުވާ ރައްދުވާ ފަރާތް: މޯލްޑިވްސް ފައިނޭންސް ލީސިންގ ކޮމްޕެނީ ޕްރައިވެޓް ލިމިޓެޑް، ހ. އާގަ / މާލެ\nއުއްތަމަ ފަނޑިޔާރު ޢަބްދުﷲ ސަޢީދު،ފަނޑިޔާރު ޢަބްދުﷲ ޢަރީފް، ފަނޑިޔާރު އާދަމް މުޙައްމަދު ޢަބްދުﷲ\n32# ވަޒީފާއިން ވަކިކުރުން\n33# ވަޒީފާއިން ވަކިކުރުން\n34# ގެއްލުމުގެ ބަދަލު ހޯދުން\nޤަޟިއްޔާ ނަމްބަރ: 2016/SC-A/05\nދަޢުވާ ކުރާ ފަރާތް: އަޙްމަދު އިޙްސާން، ހަނދުވަރީގެ / ގދ. ފަރެސް\nދަޢުވާ ރައްދުވާ ފަރާތް: ދައުލަތް، މިނިސްޓްރީ އޮފް ހެލްތް\nއުއްތަމަ ފަނޑިޔާރު ޢަބްދުﷲ ސަޢީދު، ފަނޑިޔާރު ޢަބްދުﷲ ޢަރީފް، ފަނޑިޔާރު ޢަލީ ހަމީދު މުޙައްމަދު، ފަނޑިޔާރު އާދަމް މުޙައްމަދު ޢަބްދުﷲ، ފަނޑިޔާރު ޑރ. އަޙްމަދު އަބްދުﷲ ދީދީ\n35# ނައިފަރުން ގޯއްޗަށް އެދި ހުށަހެޅީ ފޯމް ބާޠިލްކުރުން\nޤަޟިއްޔާ ނަމްބަރ: 2015/SC-A/17\nދަޢުވާ ކުރާ ފަރާތް: ޢަބްދުﷲ ޖަމީލް، ވައްވަރުގެ / ޅ. ނައިފަރު\nދަޢުވާ ރައްދުވާ ފަރާތް: ފާދިއްޕޮޅު ނައިފަރު ކައުންސިލްގެ އިދާރާ\nނައިފަރުން ގޯއްޗަށް އެދި ހުށަހެޅީ ފޯމް ބާޠިލްކުރުން\n36# އެއްބަސްވުމާއި ގުޅޭ\nޤަޟިއްޔާ ނަމްބަރ: 2016/SC-A/17\nދަޢުވާ ކުރާ ފަރާތް: އިބްރާހީމް ޢަލި މަނިކު، މ. ނޫރީ / މާލެ\nދަޢުވާ ރައްދުވާ ފަރާތް: ސަން ސްޕޯޓިންގ ހޮލިޑޭސް ޕްރައިވެޓް ލިމިޓެޑް، ހ. މާރަމް / މާލެ\n37# ދުސްތޫރީ މައްސަލަ\nޤަޟިއްޔާ ނަމްބަރ: 2017/SC-C/19\nދަޢުވާ ކުރާ ފަރާތް: މުޙައްމަދު ވަޙީދު އިބްރާޙީމް، މއ. އައިވަރީ ހައުސް / މާލެ\nދަޢުވާ ރައްދުވާ ފަރާތް: އިލެކްޝަންސް ކޮމިޝަން، ޕޯރޓްސް ކޮމްޕްލެކްސް / މާލެ\n38# ދުސްތޫރީ މައްސަލަ\nޤަޟިއްޔާ ނަމްބަރ: 2017/SC-C/20\nދަޢުވާ ކުރާ ފަރާތް: ސަޢުދު ޙުސައިން، އަޅިވިލާގެ / ގއ. ވިލިނގިލި\n39# ދުސްތޫރީ މައްސަލަ\nޤަޟިއްޔާ ނަމްބަރ: 2017/SC-C/21\nދަޢުވާ ކުރާ ފަރާތް: އަބްދުއްލަޠީފު މުޙައްމަދު، ފުނަމާގެ / ހއ. ދިއްދޫ\n40# ދުސްތޫރީ މައްސަލަ\nޤަޟިއްޔާ ނަމްބަރ: 2017/SC-C/22\nދަޢުވާ ކުރާ ފަރާތް: މުޙައްމަދު އަމީތު އަޙްމަދު މަނިކު،ރޯސްމާގެ / ގދ. ގައްދޫ\n41# ދުސްތޫރީ މައްސަލަ


ލޭބަރ (ސްކިލްޑް)، ލޭބަރ (ނޮން ސްކިލްޑް) - ހދ.ކުޅުދުއްފުށި\nކުންފުނީގެ ހދ.ކުޅުދުއްފުށި ބްރާންޗްގެ އައު އިންޖީނުގެ އިމާރާތް ކުރުމުގެ މަސައްކަތް ކުރުމަށް ތިރީގައި މިދަންނަވާ މަޤާމްތަކަށް ކޮންޓްރެކްޓް އުޞޫލުން (4 މަސް ދުވަހަށް) މީހުން ހޯދުމަށް ބޭނުންވެއެވެ.\n(ހ) މަސައްކަތުގެ ތަޖުރިބާ ލިބިފައިވުން.\n(ށ) ސިއްހަތު ރަނގަޅު ބުރަ މަސައްކަތް ކުރެވޭނެ ފަރާތެއް ކަމުގައިވުން.\n(ނ) ބައެއް ހާލަތްތަކުގައި ރޭގަނޑުގެ ވަގުތުތަކުގައާއި ބަންދު ދުވަސްތަކުގައި މަސައްކަތް ކުރެވޭނެ ފަރާތެއް ކަމުގައިވުން.\n(ރ) ގިނަ ވަގުތު މަސައްކަތުގައި އުޅެވޭނެ ފަރާތެއް ކަމުގައިވުން.\n(ހ) ސްޕަވައިޒަރގެ އިރުޝާދުގެ ދަށުން ހަވާލު ކުރެވޭ އެންމެހައި މަސައްކަތްތައް ކުރުން.\n(ހ) މަސައްކަތް ކުރަންޖެހޭ މާހައުލަކީ ރާއްޖޭގެ އާއްމު މޫސުމީ މާހައުލު.\n(ށ) މަސައްކަތުގެ ގިނަ ވަގުތަކީ ދުވާލުގެ ވަގުތުތައް ކަމުގައިވުމުން ގިނަ ވަގުތު އަވީގައި މަސައްކަތް ކުރަން ޖެހުމަކީ އެކަށީގެންވާކަމެއް.\n(ނ) މަސައްކަތުގެ މާހައުލަކީ ތަފާތު މެޝިނަރީ އާއި އާލަތްތައް ގެންގުޅޭ ތަނަކަށްވުމުން މަސައްކަތުގެ އާއްމު މާހައުލަކީ އަޑުގަދަ މާހައުލަކަށްވުން އެކަށީގެންވޭ.\nވަޒީފާއަށް އެދި ހުށަހަޅާ އެޕްލިކޭޝަން ފޯމް މި ކުންފުނީގެ ހެޑް އޮފީހުންނާއި (ޕޯޓް ކޮމްޕްލެކްސް،7ވަނަ ފަންގިފިލާ) ހދ.ކުޅުދުއްފުށި ބްރާންޗްއިން ރަސްމީ ދުވަސްތަކުގެ 09:00 – 13:00 އަށް ލިބެންހުންނާނެއެވެ. ވަޒީފާއަށް އެދި ހުށަހަޅާ ފަރާތްތަކުގެ ތެރޭގައި ޝަރުތު ހަމަވާ ފަރާތެއް ނެތްނަމަ އިންޓަރވިއުއާއި، ތަޢުލީމީ ފެންވަރަށާއި މަސައްކަތު ތަޖުރިބާއަށް ބަލައި، އެންމެ އެކަށީގެންވާ ފަރާތަކަށް ވަޒީފާ ހަމަޖައްސާ ދެވޭނެއެވެ.\nވީމާ، ޝައުޤުވެރިވެލައްވާ ފަރާތްތަކުން 29 ޖުލައި 2021 ވާ ބުރާސްފަތި ދުވަހުގެ 13:00 ގެ ކުރިން ތިރީގައި މިވާ އެޑްރެހަށް ނުވަތަ އީމެއިލްއަށް ނުވަތަ ހދ.ކުޅުދުއްފުށި ބްރާންޗަށް އެޕްލިކޭޝަން ފޯމާއިއެކު ސީ.ވީ، އައިޑެންޓިޓީ ކާޑުގެ ކޮޕީ، ތަޢުލީމީ ސެޓްފިކެޓްތަކުގެ ކޮޕީ އަދި3މަސް ނުވާ ޕޮލިސް ރިޕޯރޓް ހުށަހެޅުއްވުން އެދެމެވެ. އެޕްލިކޭޝަން ފޯމާއެކު ހުށަހަޅާ ލިޔެކިޔުންތަކުގެ ކޮންމެ ގަނޑެއްގެ ކަނާތްފަރާތުގެ ތިރީ ކަނުގައި ވަޒީފާއަށް ހުށަހަޅާ ފަރާތުގެ އިނގިލީގެ ނިޝާން އަދި އިނީޝިއަލް ސޮއި ޖައްސަވައި ދެއްވުން އެދެމެވެ.\n3 ޛުލްޙިއްޖާ 1442\nސުންގަޑި: 29 ޖުލައި 2021 13:00


Hulhumale' ga meehakah thoonu ehchakun hamalaadhee maraalumaa...\nހުޅުމާލޭގައި މީހަކަށް ތޫނުއެއްޗަކުން ހަމަލާދީ މަރާލުމާއި ގުޅިގެން ވެހިކަލްތައް ޗެކްކުރަނީ\nވެހިކަލްގެ އިތުރުން މީހުން ވެސް ބަލާ ފާސް ކުރާނެ\nތުހުމަތު ކުރެވޭ މީހާ، ހޯދުމަށް ފޮރެންސިކާ ގުޅިގެން ދަނީ މަސައްކަތް ކުރަމުން\nމަރާލީ 59 އަހަރުގެ ޓެކްސީ ޑްރައިވަރެއް\nކ. މާލެ |5ޑިސެންބަރ 2019 | ބުރާސްފަތި 00:40 | 3,916\nހުޅުމާލޭގައި ތޫނުއެއްޗަކުން ހަމަލާދީ މީހާ މަރާލެވުނު ސަރަހައްދުގައި ފުލުހުން ހަރަކާތްތެރިވަނީ - ޓްވިޓަރ\nހުޅުމާލޭގައި މީހަކަށް ތޫނު އެއްޗަކުން ހަމަލާދީ މަރާލާފައިވާތީ އުޅަނދުތައް ބަލާފާސްކުރަން ފަށައިފި އެވެ.\nމި ހާދިސާހާ ގުޅިގެން ކޮމިޝަނާ އޮފް ޕޮލިސް މުހައްމަދު ހަމީދު، ކުރެއްވި ޓްވީޓެއްގައި ވިދާޅުވީ އުމުރުން 59 އަހަރުގެ ޓެކްސީ ޑްރައިވަރެއްގެ ގަޔަށް ވަޅި ހަރާ މާރާލާފައިވާ ކަމަށެވެ. އަދި ފުލުހުން ހުޅުލެ އާއި މާލެ އަދި އެއާޕޯޓް ސަރަހައްދުގެ ވެހިކަލްތަކާއި މީހުން ވެސް ބަލައިފާސް ކުރަމުން އަންނަ ކަމަށް ހަމީދު ވިދާޅުވިއެވެ.\nމީގެ އިތުރުން ހަމީދު ވިދާޅުވީ މި މަރުގެ މައްސަލަ ސީރިއަސް ކްރައިމް ޑިޕާޓްމަންޓް އޮފް އިންވެސްޓިގޭޝަނުން ތަހުގީގު ކުރިއަށް ގެންދާ ކަމަށާއި، ތުހުމަތު ކުރެވޭ މީހާ، ހޯދުމަށް ފޮރެންސިކާ ގުޅިގެން މަސައްކަތް ކުރަމުން އަންނަ ކަމަށެވެ.\nމި ހާދިސާއާ ގުޅޭ އެއްވެސް މައުލޫމާތެއް އާންމުންގެ ފަރާތަކަށް އެނގޭނަމަ ހިއްސާކޮށްދިނުމަށް ހަމީދު ވަނީ އިލްތިމާސްކޮށްފައެވެ.\nފުލުހުން ބުނީ މީހަކު ވެއްޓިފައި އޮތް ކަމުގެ ރިޕޯޓެއް ބުދަ ދުވަހުގެރޭ 9:07 ހާއިރު ފުލުހުންނަށް ލިބިގެން އެތަނަށް ދިޔައިރު އެމީހާ އެމްބިއުލާންސްގައި ހުޅުމާލެ ހޮސްޕިޓަލަށް ގެންގޮސްފައިވާ ކަމަށެވެ. އަދި އެމީހާ ހޮސްޕިޓަލަށް ގެންދިޔައިރު ވެސް މަރުވެފައިވާ ކަމަށް ހޮސްޕިޓަލުން މައުލޫމާތު ދީފައިވާ ކަމަށް ފުލުހުން ބުނެއެވެ.


SunOnline: ACC ge kureege memberunge massalathakeh commission in balanee\nއޭސީސީގެ ކުރީގެ މެމްބަރުންގެ މައްސަލަތަކެއް ކޮމިޝަނުން ބަލަނީ\nމުހައްމަދު މުޒައްޔިން ނާޒިމް 19 Feb 2020, 21:58\nއޭސީސީގެ ކުރީގެ މެމްބަރުން: އެ މެމްބަރުންގެ މައްސަލަތަކެއް މިހާރުގެ އޭސީސީން ދަނީ ބަލަމުން -- ސަން ފައިލް ފޮޓޯ\nއެންޓި-ކޮރަޕްޝަން ކޮމިޝަން (އޭސީސީ)ގެ ކުރީގެ މެމްބަރުންގެ މައްސަލަތަކެއް މިިހާރުގެ އޭސީސީން ބަލަމުންދާ ކަމަށް އެ ކޮމިޝަންގެ ރައީސް މަރިޔަމް ޝިއުނާ ވިދާޅުވެއްޖެއެވެ.\nޝިއުނާ މިހެން ވިދާޅުވީ މިއަދު ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގެ ބައްދަލުވަމުގައެވެ. ބަލަމުންދަނީ ކޮން މައްސަލައެއް ކަމެއް އަދި ކުރީގެ ކޮން މެމްބަރުންތަކެއްގެ މައްސަލަތަކެއް ކަމެއް ޝިއުނާ ހާމައެއް ނުކުރައްވައެވެ.\nއެ ބައްދަލުވުމުގައި ވިލިމާލެ ދާއިރާގެ މެމްބަރު، އަހްމަދު އުޝާމް ވިދާޅުވީ، ނިމިދިޔަ ދައުރުގައި އޭސީސީގެ މެމްބަރުންގެ މައްޗަށް ވަރަށް ގިނަ ތުހުމަތުތަކަކާއި ޝައުކާވާތަކެއް ކުރެވުނު ކަމަށެވެ. އެހެންކަމުން މިހާރު އާ ކޮމިޝަނުން އެ މެމްބަރުންގެ އެއްވެސް މައްސަލަތަކެއް ބަލަމުންދޭތޯ އުޝާމް ސުވާލު ކުރެއްވިއެވެ.\n"އާދެ. އަޅުގަނޑުމެން ބަލަމުން އެބަދަން. އެކަމަކު އޭގެ ތަފްސީލެއް މިވަގުތު ދެވެން ނެތް،" ވަރަށް ކުރުކޮށް ޖަވާބު ދެއްވަމުން ޝިއުނާ ވިދާޅުވިއެވެ.\nމިއަދު ބޭއްވި ކޮމިޓީ ބައްދަލުވުމުގައި ޝިއުނާ ވާހަކަ ދައްކަވަނީ: ކުރީގެ އޭސީސީ މެމްބަރުންގެ މައްސަލަތައް ބަލަމުންދާ ކަމަށް ޝިއުނާ ވިދާޅުވި --- ސަން ފޮޓޯ\nކޮމިޓީގައި ގަމު ދާއިރާ މެމްބަރު މުހައްމަދު ވިސާމް ވިދާޅުވީ، މިދިޔަ ދައުރުގައި ކޮމިޝަންގެ މުވައްޒަފުންނަށްވެސް އެެކި އެކި ނުފޫޒު އަންނަ ކަމަށް ތުހުމަތުކުރެވުނު ކަމަށެވެ. އެގޮތުން މިހާރު އެގޮތަށް ނުފޫޒު ފޯރުވޭ ފަދަ މުވައްޒަފަކު ހުރިތޯ މެމްބަރު ވިސާމް ސުވާލު ކުރެއްވިއެވެ. ނަމަވެސް އެފަދަ މުވައްޒަފަކު ކޮމިޝަންގައި މިހާރު ނުހުންނާނެ ކަމުގެ ޔަގީންކަން ޝިއުނާ ދެއްވިއެވެ.\n"އަޅުގަނޑުމެންގެ މަސައްކަތަށް އުދަނގޫވާ ގޮތަށް ނުވަތަ ވަކި ފަރާތަކަށް ޖެހިގެން މަސައްކަތް ކުރާ އެއްވެސް ސްޓާފެއް ނެތް. މިވަގުތު އަޅުގަނޑު ވަރަށް ޔަގީންކަމާއެކު ދެންނެވޭނީ. އެއީ އަޅުގަނޑުމެން [ކޮމިޝަނުން] ކުރާ މަސައްކަތުގައި ކޮންމެ މައްސަލައެއް ބަލާފައިވެސް ތަހުގީގުގެ އެކި މަރުހަލާގައި މެމްބަރުންނާ ހުރިހާ ކަމެއް ހިއްސާ ކުރެވެމުން ދާނީ. އަޅުގަނޑުމެން ފަސް މެމްބަރުންގެ ނިންމުމެއް ނިންމިގެން އަންނާނީ،" ޝިއުނާ ވިދާޅުވިއެވެ.\nމިއަދު ބޭއްވި މިނިވަން މުއައްސަސާތަކުގެ ބައްދަލުވުމުގެ ތެރެއިން --- ފޮޓޯ/ މަޖިލިސް\nވިސާމް ކުރެއްވި ސުވާލަށް އިތުރަށް ޖަވާބު ދެއްވަމުން ކޮމިޝަންގެ މެމްބަރު، އިބްރާހިމް ޝަކީލް ވިދާޅުވީ، މިދިޔަ ދައުރުގައި މައްސަލައެއް ތަހުގީގު ކުރުމުގައި ހިމެނުނު މުވައްޒަފަކު އެ މައްސަލައެއް ހިފަހައްޓާފައި އޮތްކަން ފާހަގަ ކުރެވުނު ކަމަށެވެ. ނަމަވެސް މިހާރު އެ މުވައްޒަފަކީ އޭސީސީގެ މުވައްޒަފެއް ނޫން ކަމަށް ޝަކީލް ވިދާޅުވިއެވެ.\n"އެކަމާ ]މައްސަލައާ] ގުޅިގެން ތަފްސީލެއް ދޭން އަޅުގަނޑު އުޒުރުވެރިވަން. ނަމަވެސް މީގެ ކުރިން އަޅުގަނޑުމެން ހަވާލުވުމުގެ ކުރިން، ވަކި މައްސަލައެއްގައި ހިމެނުނު ވަކި މުވައްޒަފަކު އެ މައްސަލައެއް ހިފަހައްޓާފައި ނުވަތަ ކުރިއަށް ގެންދަން އެކަށީގެންވާ ފިޔަވަޅު އަޅާފައި ނެތްކަން އަޅުގަނޑުމެންނަށް ފާހަގަ ކުރެވުނު ކޭސްއެއް އޮތް. އެހެން ނަމަވެސް އެ މުވައްޒަފަކީ އޭސީސީގެ މުވައްޒަފެއް ނޫން،"ޝަކީލް ވިދާޅުވިއެވެ.\nކޮމިޓީގައި އިތުރަށް ވާހަކަ ދައްކަވަމުން ކޮމިޝަންގެ ރައީސް ޝިއުނާ ވިދާޅުވީ، މިހާރުވެސް 680 މައްސަލަ އެ ކޮމިޝަނުން ބަލަމުންދާއިރު، އިވެލުއޭޝަން މަރުހަލާގައި 328 މައްސަލަ އުޅޭ ކަމަށެވެ. ޖުމްލަ 1،000 އަށް ވުރެ ގިނަ މައްސަލަ އުޅޭ އިރު، 120 މައްސަލައަކީ ކޮމިޝަންގެ އިސްނެގުމަކަށް ބަލަމުންދާ މައްސަލަތައް ކަމަށް ޝިއުނާ ވިދާޅުވިއެވެ.\nއޭސީސީގެ ކުރީގެ މެމްބަރުންގެ މައްސަލަތައް ބަލަމުން އަންނަކަން މިއަދު އެ ކޮމިޝަނުން ހާމަކުރިއިރު، ރައީސް ޔާމީންގެ ސަރުކާރުގައި ކޮމިޝަނަށް ކޮރަޕްޝަންގެ ތުހުމަތުތައް ވަރަށް ބޮޑަށް ކުރެވުނެވެ. އެގޮތުން މެމްބަރުން ރިޝްވަތު ނެގުމާއި، މެމްބަރުން ވަކި މައްސަލަތައް ނުބާލާ ދޫކޮށްލުމުގެ ޝަކުވާގެ އަޑު އޭރު ގަދަވިއެވެ. އަދި ކޮރަޕްޝަންގެ ތުހުމަތު އެންމެ ބޮޑަށް ކުރެވުނު އޭސީސީގެ ކުރީގެ ރައީސް ހަސަން ލުތުފީ މަގާމުން ވަކިކުރުމުގެ މަސައްކަތް ރައްޔިތުންގެ މަޖިލީހުން ފެށުމުން އޭނާ ވަނީ އަމިއްލައަށް އިސްތިއުފާދެއްވާފައެވެ.


TC othy ithubaaraa eku, Kyrgyzstan club ves balikureveyne\nޝައިހް ކަމާލް އިންޓަނޭޝަނަލް ކ\nޓީމު އޮތީ އިތުބާރާއެކު، ކިރިގިސްތާން ކްލަބްވެސް ބަލިކުރެވޭނެ: ނިޒާމްބެ\nމެޗު ފަށާނީ އެޓޭކިންކޮށް: ނިޒާމްބެ\nމެޗުން އިއްބެ ފެނިދާނެ: ނިޒާމްބެ\nކ. މާލެ | 19 ފެބްރުއަރީ 2017 | އާދީއްތަ 23:33 | 3,529\nޓީސީގެ ކޯޗު މުހައްމަދު ނިޒާމް - އަވަސް\nޓީމު އޮތީ ވަރަށް އިތުބާރާ އެކުގައި ކަމަށާއި، ކިރިގިސްތާންގެ އެފްސީ އަލްގާ ބިޝްކެކްވެސް ބަލިކުރެވޭނެ ކަމަށް ޓީސީ ސްޕޯޓްސް ކްލަބްގެ ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nޝައިހް ކަމާލް އިންޓަނޭޝަނަލް ކްލަބް ކަޕްގައި އެފްސީ އަލްގާއާ ދެކޮޅަށް ޓީސީ ނިކުންނަ މެޗުގެ ކުރިން ރާއްޖެއެމްވީ އަށް މައުލޫމާތު ދެމުން ނިޒާމްބެ ބުނީ ޓީމު އޮތީ ވަރަށް އިތުބާރާ އެކުގައި ކަމަށާއި، ހުރިހާ ކުޅުންތެރިންވެސް ބޭނުންވަނީ އެ މެޗ ކާމިޔާބުކޮށް ސެމީގެ އުންމީދު އާކުރަން ކަމަށެވެ.\nނިޒާމްބެ ބުނީ އެފްސީ އަލްގާއާ ދެކޮޅަށް ނިކުންނަނީ އެޓީމަކީ ވަރަށް ފަސޭހަޓީމެއްކަމަށް ދެކިގެން ނޫން ކަމަށާއި، އެޓީމުގައި ރަނގަޅު ފައިޓެއް ދެވޭނެވަރުގެ ކުޅުންތެރިން އެބަތިބި ކަމަށެވެ. އެގޮތުން އެޓީމާ ދެކޮޅަށް ނިކުންނާނީ އެކަމަށް ސަމާލުވެގެންކަމަށްވެސް އޭނާ ވަނީ ބުނެފައެވެ.\nމޮޅުވާން ވަރަށް މަސައްކަތްކުރާނަން. ފަސޭހަކުރާކަށް ނެތިން. މޮޅުވެވޭނީ ކުޅުންތެރިންގެ މަސައްކަތާއެކު. ކުޅުންތެރިންނަށް އިތުބާރު އެބައޮތް. ކުޅުން ތެރިން ތިބީ މޮޅުވާން ބޭނުންވެގެން. މޯޓިވޭޝަން - ނިޒާމްބެ ބުނިއެވެ.\nމީގެއިތުރުން ނިޒާމްބެ ބުނީ އަބާނީއާ ދެކޮޅަށް ކުޅުނު މެޗުވެސް ފެށިގެން ޓީސީން ކުޅެމުންދިޔައީ އެޓޭކިން ފުޓުބޯޅައެއް ކަމަށެވެ. އެހެންނަމަވެސް ލީޑު ލިބުމާއެކު ޑިފެންސިވް ގޭމަކަށް ބަދަލުކުރި ކަމަށެވެ. އެގޮތުން ކުރިޔަށް އޮތް މެޗުގައިވެސް ފުރަތަމަ ފެނިގެންދާނީ އެޓޭކިންކޮށް ކަމަށް އޭނާ ވަނީ ބުނެފައެވެ.\nކުޅުންތެރިންގެ މަސައްކަތް ކޮންމެ މެޗެއްގައިވެސް މުހިންމުކަން ފާހަގަކުރަމުން ނިޒާމްބެ ބުނީ އަލްގާއެފްސީއާ ދެކޮޅަށް ކުޅޭ މެޗުވެސް ފެއްޓުމާއެކު ދެން މަސައްކަތްކުރަން ޖެހޭނީ ކުޅުންތެރިން ކަމަށާއި، އެގޮތުން ކުޅުންތެރިން ތިބީ އެ މޮޅު ކުޅުން ދައްކަން ފުރިހަމައަށް ތައްޔާރުވެގެން ކަމަށެވެ.\nދިވެހި ފުޓުބޯޅަ އަށް ލޯބިކުރާ ފަރާތްތަކަށް އަދި ޓީސީގެ ސަޕޯޓަރުން ދެއްވާ ހިތްވަރަށް ސާބަސް ދެމުން ނިޒާމްބެ ބުނީ ޓީސީން އަބަދުވެސް ކުޅެމުންދާނީ ކުޅެމުންދާ ފެންވަރުގައި ކުޅެން ކަމަށާއި، ސަޕޯޓް ލިބުމުން ވަރަށް އުފާވާ ކަމަށެވެ.\nދިވެހި ފުޓުބޯޅ ޓީސީ މަސައްކަތްކުރާނީ ކުޅޭ ފެންވަރުގަ ކުޅެން. ވަރަށް އުފާވޭ ފުޓުބޯޅަ އާއިލާ އިން ދެއްވާ ސަޕޯޓު ހިތްވަރު. އެގޮތަށް މަސައްކަތްކުރާން. އިދިކޮޅު ޓީމު ދަށެއް ނޫން. ރަނގަޅު ފައިޓެއް ދެވޭނެ ކުޅުންތެރިން އެބަތިބި - ނިޒާމްބެ ބުނިއެވެ.\nމުބާރާތުގައި ޓީސީ ކުޅުނު ފުރަތަމަ މެޗުން ބަންގްލަދޭޝްގެ ލީގް ޗެމްޕިއަން އަބާނީ އެފްސީ އަތުން 0-1 ގެ ނަތީޖާއިން މޮޅުވިއިރު، އެފްސީ އަލްގާ ވަނީ އެޓީމު ކުޅުނު ފުރަތަމަ މެޗުން ކޮރެއާ ކްލަބް އަތުން 0-2 ގެ ނަތީޖާއިން ބަލިވެފައެވެ.\nޝައިޚް ކަމާލް އިންޓަނޭޝަނަލް ކްލަބް ކަޕްގެ ޗެމްޕިއަން ޓީމަށް 20 ހާސް އެމެރިކާ ޑޮލަރު ދޭއިރު ރަނައަޕް ޓީމަށް 10 ހާސް ޑޮލަރު ދެއެވެ. އަދި ކޮންމެ މެޗަކުން މޮޅުވާ ޓީމަކަށް 1000 ޑޮލަރު ދޭއިރު ކޮންމެ މެޗަކުން އެންމެ މޮޅު ކުޅުންތެރިޔާގެ މަޤާމްހޯދާ ކުޅުންތެރިއަކަށް 500 ޑޮލަރު ދެއެވެ.


City Balikureveyny United Ge Squad Varugadha Koggen- Solskjaer - Vaguthu\nއަންނަ ސީޒަނުގައި މެންޗެސްޓަރ ސިޓީ ބަލިކުރަން ބޭނުންވާނަމަ މިހާރު އޮތް މެންޗެސްޓަރ ޔުނައިޓެޑުގެ ސްކޮޑު ވަރުގަދަކުރަން އިތުރު ހަރަދުތަކެއް ކުރަންޖެހޭޭކަމަށް ޔުނައިޓެޑުގެ ކޯޗު އޮލެ ގުނަ ސޯލްޝެއާ ބުނެފިއެވެ.\nމި ސީޒަނުގެ ލީގު ހޯދާފައިވަނީ މެންޗެސްޓަރ ސިޓީންނެވެ. އެ ޓީމާއި އެންމެ ކައިރިން ދެވަނައިގައި އޮތީ ވާދަވެރި މެންޗެސްޓަރ ޔުނައިޓެޑެވެ. ސިޓީން ލީގު ހޯދިއިރު މި ދެ ޓީމުގެ ދެމެދުގައި 10 ޕޮއިންޓުގެ ފަރަގެއް އެބައޮތެވެ.\nސިޓީއަށް ލީގު ކަށަވަރުވެފައިވަނީ ލެސްޓާ ސިޓީ އަތުން 2-1 އިން މެންޗެސްޓަރ ޔުނައިޓެޑް ބަލިވުމުންނެވެ. މިއީ ގާޑިއޯލާގެ ކޯޗުކަމުގެ ދަށުން ސިޓީން ހޯދި ތިންވަނަ ލީގެވެ.\nއަންނަ ސީޒަނާއި ގުޅޭގޮތުން ވާހަކަދައްކަމުން ސޯލްޝެއާ ބުނީ ޔުނައިޓެޑަށް ކާމިޔާބީ ހޯދަން ބޭނުންވާނަމަ އެ ކުލަބުގެ ވެރިން އަންނަ ސީޒަނަށް ހަރަދުތަކެއް ކުރަންޖެހޭ ކަމަށާއި ޓީމަށް ބަދަލުތަކެއް ގެންނަންޖެހޭ ކަމަށެވެ.\n"ސިޓީ ހޯދީ ވަރަށް ފުރިހަމަ ކާމިޔާބެއް، އެކަމަށް މަރުހަބާ ކިޔަން، މިއީ އަހަރެމެން (ޔުނައިޓެޑުން) އާ ސީޒަނަށް މަސައްކަތްތަކެއް ކުރަންޖެހޭ ދަނޑިވަޅު، ގިނަ ކަންކަން ރަނގަޅުކުރަން ޖެހޭ، ކުލަބުގެ އިސްވެރިން މި ބަދަލުތައް ގެނެސްދޭނެ ކަމަށް އުއްމީދުކުރަން" ސޯލްޝެއާ ބުންޏެވެ.\nސޯލްޝެއާގެ ކޯޗުކަމުގެ ދަށުން މި ސީޒަނުގައި ޔުނައިޓެޑުން ވަނީ ބޮޑެތި ކުރިއެރުންތަކެއް ހޯދާފައެވެ. ނިސްބަތުން ޒުވާން ކުޅުންތެރިންތަކެއް ސްކޮޑުން ފެނުނު ނަމަވެސް ޓީމުގެ ފަރާތުން ފެނިގެންދިޔައީ ވަރުގަދަ ޓީމުތައް ފަހަތަށް ޖައްސާލި ޓީމެއްގެ ގޮތުގައެވެ. ލީގު ގެއްލުނު ނަމަވެސް ޔުނައިޓެޑަށް ޔުރޮޕާ ލީގު ކާމިޔާބުކުރުމުގެ ފުރުސަތު އެބައޮތެވެ.\nޔުރޮޕާ ލީގުގެ ފައިނަލުގައި މި މަހުގެ 27 ވަނަ ދުވަހު ޔުނައިޓެޑް ބައްދަލުކުރާނީ ސްޕެއިންގެ ވިޔަރެއާލް އާއެވެ.


Haiti ge avahaara kollevunu Raees ge janaza, amillafulhu avashugai baavvaifi.\nއަވަހާރަ ކޮށްލެވުނު ރައީސްގެ ޖަނާޒާ ބޭއްވިފައިވަނީ ވަރުގަަދަ ސަލާމަތީ ފިޔަވަޅުތަކާއެކު\nހެއިޓީގެ އަވަހާރަ ކޮށްލި ރައީސްގެ ޖަނާޒާ، އަމިއްލަފުޅު އަވަށުގައި ބާއްވައިފި\nހަމަނުޖެހުމާއި ސިޔާސީ އުދާސްތަކުގެ ތެެރޭގައި، ހެއިޓީގައި އަވަހާރަ ކޮށްލާފައިވާ ރައިސް ޖޮއިނަލް މުއީޒްގެ ޖަނާޒާ ބާއްވައިފިއެވެ.\nޖޯވެނެލް މުއީޒްގެ ޖަނާޒާ އޭނާގެ އަމިއްލަފުޅު އަވަށުގައި ބާއްވަމުން ދިޔައިރުވެސް، މި ޖަނާޒާ ބާއްވަމުންދިޔަ ސަރަހައްދުން ބަޑީގެ އަޑުފައްގަޑު ދިޔައީ އިވެމުންނެވެ. އަދި ފުލުހުންނާއި، މުޒާހިރާ ކުރަމުންދިޔަ އެތައް ސަތޭކަ މީހުންނާ ދެމެދުވެސް ދިޔައީ ހަމަނުޖެހުންތައް ހިގަމުންނެވެ.\nކެރީބިއަން ގައުމެއް ކަމުގައިވާ، އަދި އެމެރިކާ ބައްރުގައި އޮތް އެންމެ ފަގީރު ގައުމުކަމުގައިވާ، ހެއިޓީގެ އަވަހާރަ ކޮށްލެވުނު ރައީސްގެ ނަޖާޒާ ބޭއްވުމަށްޓަކާ އަމިއްލަފުޅު އަވަށަށް ގެނެވުނީ، ހިގަމުންދިޔަ ހަމަ ނުޖެހުންތަކާ އަދި ސިޔާސީ ހަލަބޮލިކަމުގެ ތެރޭގައި، ސަލާމަތީގޮތުން އަޅާފައިވާ ވަރުގަދަ ފިޔަވަޅުތަކާ އެކީއެވެ.\nއަދި ކެޕް-ހެއިޓިއެންގައި ބޭއްވުނު ޖަނާޒާއަށް މުއީޒުގެ ހުވަފަތް އަނބިކަބަލުން، ހިންގަވާފައި ސަންދޯއް އޮތް ތަނަަށް ވަޑައިގެން ހުއްޓިވަޑައިގަތީ ސަންދޯއް ކުރިމަތީގައެވެ. އަދި އެކަމަނާ ގެންދެވީ، "އިންސާފު، އިންސާފު!" މިގޮތަށް ވިދާޅުވަމުން، ގިސްލާ ރޮމުންނެވެ.\nއަދި އެކަނާގެ ކަނާތަށް މި ހަމަލާއިން ލިބުނު ގެއްލުމުގެ ސަބަބުން އަނިޔާވެފައިވާތީ، އެކަމަނާ ހުންނެވީ ވާތް ފިރިކަލުންގެ ސަންދޯއް މަތީގައި އަޅުއްވައިގެންނެވެ. އަދި އެކަމަނާގެ ގިސްލަމުން ދިޔައިރު، މި ރަސްމިއްޔާތުގައި ދެމަފިރި ކަނބަލުންގެ3ދަރިންވެސް ބައިވެރި ވެފައިވެއެވެ.\nއުމުރުން 53 އަހަރުގެ ޖޮވެނެލް މުއީޒް އަވަހާރަ ކޮށްލާފައިވަނީ، މި ޖުލައިމަހުގެ7ވަނަ ދުވަހުގެ ރޭގެ މެންދަމުގެ ވަގުތުގައެވެ. ހެއިޓީގެ އޮތޯރިޓިން ބުނެފައިވަނީ، އޭނާ އަވަހާރަ ކޮށްލާފައިވަނީ، “ވަރަށް ރަގަޅަށް ތަމްރީން ދީފައިވާ ހަގުރާމަވެރިންގެ ބަޔަކު، ހަތިޔާރާއެކު ވަރަށް ރަގަޅަށް ރާވާއިގެން ދީފައިވާ ހަމަލާއެއްގައި،” ކަމަށެވެ.\nހެއިޓީގެ އޮތޯރިޓީތަކުން ބުނެފައިވަނީ، އެގައުމުގެ ރައީސް އަވަހާރަ ކޮށްލާފައިވަނީ، ހަތިޔާރުއެޅި، ކޮމާންޑޯއިންގެ 28 ހަނގުރަމަވެރިއަކު ކަމަށެވެ. މީގެތެރޭގައި ކޮލަމްބިއާގެ 26 މީހަކާއި ހެއިޓީގެ އެމެރިކާ ދަރިކޮޅުގެ2މީހަކު ހިމެނޭ ކަމަށްވެސް ބުނެފައި ވެއެވެ.\nމި މީހުން ހެއިޓީގެ ރައީސްއާއި އަނބިކަބަލުން ދިރިއުޅުއްވަމުން ގެންދެވި އަމިލަފުޅު ގެއަށް ވަދެގަތީ ދޮރުތައްވެސް ފަޅާލުމަށްފަހު، ޑްރަގް އޮޕަރޭޝަންގެ ހިންގާ އެމެރިކާގެ ސިއްރު ފުލުންގެ ނަމުގައި ކަމަށްވެސް ހެއިޓީގެ އޮތޯރިޓީން ބުނެފައި ވެއެވެ.\nހެއިޓީގެ ސަލާމަތީ ބާރުތަކުން ފަހުންވަނީ، މީގެތެރެއިން 17 މީހަކު ހައްޔަރު ކޮށްފައެވެ. އަދި ތިންމީހަކު މަރާލެވިފައިވާއިރު، މިހަމަލާގެ ތަހުގީގު އަދިވެސް ދަނީ ކުރިޔަށެވެ.\nހެއިޓީ, ޖޮވެނެލް މުއީޒު


ﷲ ގެ އަމުރަށް ކިޔަމަންވުމުގައި މިއަދު އަޅުގަނޑުމެން…! – DhiSalafiyyah\nﷲ ގެ އަމުރަށް ކިޔަމަންވުމުގައި މިއަދު އަޅުގަނޑުމެން…!\n12/11/2011 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާގެ ވަޙީބަސްފުޅުގައި ވެއެވެ. ” قُلْ إِن كُنتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ وَاللَّهُ غَفُورٌ رَّحِيمٌ (*) قُلْ أَطِيعُواْ اللَّهَ وَالرَّسُولَ فإِن تَوَلَّوْاْ فَإِنَّ اللَّهَ لاَ يُحِبُّ الْكَافِرِينَ ” – آل عمران 31-32 – މާނަ : ” ކަލޭގެފާނު ވިދާޅުވާށެވެ. ތިޔަބައިމީހުން ﷲ ތަޢާލާ ދެކެލޯބިވާކަމުގައި ވާނަމަ ތިމަންކަލޭގެފާނަށް ތަބަޢުވާށެވެ. އޭރުން ﷲ ތަޢާލާ ތިޔަބައިމީހުން ދެކެ ލޯބިވެވޮޑިގަންނަވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. ﷲ އީ، ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ. (*) ކަލޭގެފާނު ވިދާޅުވާށެވެ! ތިޔަބައިމީހުން،ﷲ އަށާއި، رسول އާއަށް ކިޔަމަންވާށެވެ! ފަހެ، ތިޔަބައިމީހުން އެނބުރި ފުރަގަސްދީފިނަމަ ދަންނާށެވެ! ފަހެ، ހަމަކަށަވަރުން، ކާފިރުންދެކެ ﷲ ލޯބިވެވޮޑިގެނެއް ނުވެތެވެ.”\nޞަޙީޙުލް ބުޚާރީގައިވާ ، އިބްނު އަބީ މުލައިކަތު ރިވާކުރައްވާފައިވާ ރިވާޔަތެއްގައި ވެއެވެ. އެއްދުވަހެއްގައި އުމަރު ރަޞިޔަﷲ ޢަންހު އާއި އަބޫބަކުރު ރަޞިޔަﷲ ޢަންހު އާއި ދެބޭކަލުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި އިންނަވަނިކޮށް ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ބަނީ ތަމީމު ދަރިކޮޅުގެ ބަޔަކު އައިހިދު ދެކެވުވުނު ވާހަކައެއްގައި އުމަރު ރަޞިޔަﷲ ޢަންހު އާއި އަބޫބަކުރު ރަޞިޔަﷲ ޢަންހު އާއި ދެބޭކަލުންގެ އަޑުފުޅު ތަންކޮޅެއް ގަަދަވެގެން ދިޔައެވެ. ދެން ﷲ ތަޢާލާގެ މި ވަޙީބަސްފުޅު ބާވައިލެއްވުނެވެ. ” يَا أَيُّهَا الَّذِينَ آمَنُوا لَا تَرْ‌فَعُوا أَصْوَاتَكُمْ فَوْقَ صَوْتِ النَّبِيِّ وَلَا تَجْهَرُ‌وا لَهُ بِالْقَوْلِ كَجَهْرِ بَعْضِكُمْ لِبَعْضٍ أَن تَحْبَطَ أَعْمَالُكُمْ وَأَنتُمْ لَا تَشْعُرُ‌ونَ ﴿٢﴾ إِنَّ الَّذِينَ يَغُضُّونَ أَصْوَاتَهُمْ عِندَ رَ‌سُولِ اللَّـهِ أُولَـٰئِكَ الَّذِينَ امْتَحَنَ اللَّـهُ قُلُوبَهُمْ لِلتَّقْوَىٰ ۚ لَهُم مَّغْفِرَ‌ةٌ وَأَجْرٌ عَظِيمٌ ﴿٣﴾ ” – سورة الحجرات – މާނަ : ” އޭ އީމާންވެއްޖެ މީސްތަކުންނޭވެ! ނަބިއްޔާގެ އަޑުފުޅުގެ މައްޗަށް ތިޔަބައިމީހުންގެ އަޑުތައް ނޫފުލާށެވެ! އަދި ތިޔަބައިމީހުން އެއްބަޔަކު އަނެއްބަޔަކަށް ގަދައަޑުން ވާހަކަދައްކާފަދައިން އެކަލޭގެފާނުގެ އަރިހުގައި ބަސްބުނެ ނުހަދާށެވެ! (އެއީ) ތިޔަބައިމީހުންނަށް ނޭނގިތިއްބައި، ތިޔަބައިމީހުންގެ ޢަމަލުތައް ބާޠިލު ވެދާނެތީއެވެ. (2) ހަމަކަށަވަރުން، ﷲ ގެ ރަސޫލާގެ އަރިހުގައި އެއުރެންގެ އަޑު މަޑުކުރާ މީހުންނީ އެއުރެންގެ ހިތްތައް ﷲ، އިމްތިޙާންކުރައްވައި، ތަޤުވާވެރިވުމަށް ފަހިކޮށްދެއްވި މީހުންނެވެ. އެއުރެންނަށް ފާފަފުއްސެވުމަކާއި، ބޮޑުވެގެންވާ ދަރުމައެއްހުށްޓެވެ. “ މި އާޔަތް ބާވައިލެއްވުމުން އުމަރު ރަޞިޔަﷲ ޢަންހު ، ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުގައި އެއްޗެއް ވިދާޅުވެއްޖެނަމަ ، ވިދާޅުވާލެއް މަޑުކަމުން އެ ވިދާޅުވި އެއްޗެއް އޮޅުންފިލުވުމަށްޓަކައި ނަބިއްޔާ ޞައްލަﷲ ޢަލައިހި ވަސައްލަމަ ދެވަނަ ފަހަރަށް ސުވާލުކުރައްވަން ޖެހިވަޑައިގަންނަވާކަމުގައި ވެއެވެ. އޭ އުމަރެވެ އަދި އެއްފަހަރު ވިދާޅުވާށެވެ. ﷲ ގެ އަމުރަށް ކިޔަމަންވުމުގައި އެބޭކަލުންގެ އުޞޫލަކީ އަބަދުވެސް އެއީ އެއްމެ މުހިއްމު ކަންކަމުގައި ދެކުމެވެ. ﷲ ގެ އަމުރު އައުމަށްފަހު އެއަށްވުރެ މައްޗަކަށް އެއްވެސް އަމުރެއް ނުވާނެތީއެވެ. މިއީ އެބޭކަލުން ﷲ ގެ އަމުރަށް ކިޔަމަންވުގައި އަވަސްވެގަންނަ މިންވަރެވެ.\nﷲ އާއި ރަސޫލާ ޞައްލަﷲ ޢަލައިހި ވަސައްލަމައަށް ކިޔަމަންތެރިވާންޖެހޭ ހައްޤު ގޮތުގައި ކިޔަމަންތެރިވީ ބަޔަކީ މާތްނަބިއްޔާގެ ޞައްލަﷲ ޢަލައިހި ވަސައްލަމަގެ ޞަޙާބީންނެވެ. އެބޭކަލުންނާއި ހަމައަށް ﷲ ތަޢާލާއާއި އެއިލާހުގެ ނަބިއްޔާ ޞައްލަﷲ ޢަލައިހި ވަސައްލަމަގެ އަމުރުފުޅެއް އަތުވެއްޖެ ނަމަ ރުހިގެންވާހާލު އެއަމުރުފުޅަކަށް ޢަމަލުކުރައްވަމުން ގެންދެވިއެވެ. އޭގެ ސަބަބުން ﷲ ތަޢާލާވަނީ އެބޭކަލުންނަށް އެއިލާހުގެ ރުހިވޮޑިގަތުން ލިބިފައިވާކަން އަންގަވައިފައެވެ. އެހެންކަމުން އެބޭކަލުންގެ އެ ނަމޫނާގައި ހިފައިގެން މެނުވީ އަޅުގަނޑުމެންނަށް ﷲ ތަޢާލާގެ ރުހިވޮޑިގަތުމެއް ނުލިބޭނެއެވެ.\nއަޅުގަނޑުމެންގެ އިސްލާމީ އުއްމަތަށް މިއަދު ނަޒަރު ހިންގާލައިފި ނަމަ ފެނިގެންދަނީ އެބޭކަލުންގެ އެ ނަމޫނާއާއި މުޅިން އިދިކޮޅަށް މީސްތަކުންގެ ޢަމަލުތައް ގެންގުޅޭ މަންޒަރެވެ. ރަސޫލުއްﷲ ޞައްލަﷲ ޢަލައިހި ވަސައްލަމަގެ ކިބައިން އަމުރެއް އައިސްފިކަމުގައިވާނަމަ އެއިން ރެކެވޭތޯ ކޮންމެހެން ހަދާފައިވެސް ބަލައެވެ. އެއަށް ޢަމަލު ނުކޮށްވޭތޯ މަސައްކަތްކުރެއެވެ. ﷲ ތަޢާލާ ޙަރާމްކުރައްވާފައިވާ ކަމެއް ، ނަމަވެސް އެކަމަކީ ތިމާ ކުރަންބޭނުންވާ ނުވަތަ ހިތްއެދޭ ކަމަކަށް ވާތީ އެކަން ކުރަންވެގެން ބައެއްމީހުން ، އެކަން ހުއްދަކުރާނޭ ކޮންމެވެސް “ޝެއިޚަކާއި” ދިމާވަންދެން ފަހަރަކު މީހަކާއި ސުވާލުކުރަމުންދެއެވެ.\nﷲ ތަޢާލާ ކަމެއް ޙަރާމްކުރައްވައިފިނަމަ ، އެފަދަ މީހުން އެ ޙަރާމްކަމަށް އަރައިގަންނަން އުޅޭ މިންވަރުން ހީވެގެންދަނީ މުސްތަޙައްބު ( ކުރުންއެދެވިގެންވާ) ކަމެއް އަދާކުރަން އުޅޭހެންނެވެ. އަދި އެއީ މަކްރޫހަ(ކުރުން އެދެވިގެންނުވާ) ކަމެއްކަމުގައިވާނަމަ ، ކޮންމެހެން ކުރަންޖެހޭ ވާޖިބުކަމެއް އަދާކުރަން އުޅޭފަދައިން އެކަމަކަށް އަރައިގަންނަން އުޅެއެވެ. އަދި ވާޖިބެއް އެމީހުނާއި ހަމައަށް އަތުވެއްޖެނަމަ އެއީ މަކްރޫހަ ކަމެކޭހީވާފަދައިން އެކަމުން ދުރުވެގަންނަން މަސައްކަތްކުރެއެވެ. އެކަމެއް އަދާ ނުކޮށްވާނެ ގޮތެއް އޮތްތޯ ކޮންމެހެންވެސް ބަލައެވެ. އަދި މުސްތަޙައްބު ( ކުރުންއެދެވިގެންވާ) ކަމެއް އެމީހުނާއި ހަމައަށް އަތުވެއްޖެނަމަ ، އެކަމަކުން ދުރުވެގަންނަނީ ޙަރާމްކަމަކުން ދުރުވެގަންނަ މީހަކު ދުރުވެގަންނަގޮތަށެވެ. ހިތާމަހުއްޓެވެ. ނަމަވެސް މިއީ މިއަދު އަޅުގަނޑުމެންގެ ޙާލަތެވެ.\nﷲ ތަޢާލާއަި އެއިލާހުގެ ނަބިއްޔާ ޞައްލަﷲ ޢަލައިހި ވަޞައްލަމަގެ ކިބައިން ޙުކުމެއް އަތުވެއްޖެނަމަ އަޅުގަނޑުމެން ކަންތައްތައް ކުރަންޖެހޭގޮތަކީ ކޮބައިތޯއެވެ؟\nﷲ ތަޢާލާގެ ވަޙީ ބަސްފުޅުގައިވއެވެ. ” وَمَا كَانَ لِمُؤْمِنٍ وَلَا مُؤْمِنَةٍ إِذَا قَضَى اللَّـهُ وَرَ‌سُولُهُ أَمْرً‌ا أَن يَكُونَ لَهُمُ الْخِيَرَ‌ةُ مِنْ أَمْرِ‌هِمْ ۗ وَمَن يَعْصِ اللَّـهَ وَرَ‌سُولَهُ فَقَدْ ضَلَّ ضَلَالًا مُّبِينًا ” – سورة الأحزاب 36 – މާނަ : ” އަދި ﷲ އާއި، އެކަލާނގެ ރަސޫލާ ކަމަކަށް ނިޔާކަނޑައަޅުއްވައިފިހިނދު، މުއުމިނު ފިރިހެނަކަށްވެސް، އަދި މުއުމިނު އަންހެނަކަށްވެސް، އެކަމުގައި އެއުރެންނަށް އިޚްތިޔާރު އޮތުމަކީ ނެތްކަމެކެވެ. އަދި ﷲ އަށާއި، އެކަލާނގެ ރަސޫލާއަށް އުރެދިއްޖެ މީހާ (ދަންނާށެވެ!) ފަހެ، ފާޅުވެގެންވާ މަގުފުރެދުމަކުން އެމީހަކު ފުރެދިއްޖެކަން ކަށަވަރެވެ.”\nދުނިޔެމަތީގައި ތަފާތު އުޒުރުތައް ދައްކައިގެން މީސްތަކުންގެ ކުރިމަތީގައި ކަންކަން އޮޅުވައިލައިގެން ﷲ ތަޢާލާގެ އަމުރުފުޅުތަކަށް އެއްވެސް އަޅާލުމެއް ނުބަހައްޓައި އުޅެވިދާނެއެވެ. އަނިޔާވެރި މުޖުރިމުންނަށްވެސް ﷲ ތަޢާލާ ދުނިޔެމަތީގައި މުހުލަތުދެއްވައެވެ. އެއީ އެބައިމީހުން އެނބުރި ހައްޤަށް ރުޖޫޢަވުމަށްޓަކައެވެ. ނަމަވެސް މީސްތަކުންގެ ހިތްތަކުގައިވާ އެއްމެހާ ސިއްރުތަކާއި ހަޤީޤަތްތައް ހާމަކޮށްލެވޭ ދުވަހުގައި ފިލަންދާނެ އެއްވެސް ތަނެއް ނޯންނާނެއެވެ. އެދުވަހުން މީސްތަކުން ގޮވާހަދާނެއެވެ. ﷲ އާއި ރަސޫލާއަށް ކިޔަމަންވެވުނު ނަމައެވެ. ނަމަވެސް އެދުވަހުން ދެވަނަ ފުރުޞަތެއް ނުދެވޭނެއެވެ.\nﷲ ތަޢާލާ ވަޙީ ކުރައްވާފައިވެއެވެ. ” يَوْمَ تُقَلَّبُ وُجُوهُهُمْ فِي النَّارِ يَقُولُونَ يَا لَيْتَنَا أَطَعْنَا اللَّـهَ وَأَطَعْنَا الرَّ‌سُولَا ﴿٦٦﴾ وَقَالُوا رَ‌بَّنَا إِنَّا أَطَعْنَا سَادَتَنَا وَكُبَرَ‌اءَنَا فَأَضَلُّونَا السَّبِيلَا ﴿٦٧﴾ رَ‌بَّنَا آتِهِمْ ضِعْفَيْنِ مِنَ الْعَذَابِ وَالْعَنْهُمْ لَعْنًا كَبِيرً‌ا ﴿٦٨﴾ ” – سورة الأحزاب – މާނަ : ” އެބައިމީހުންގެ މޫނުތައް ނަރަކައިގެ އަލިފާނުގައި ފުރޮޅި ފުރޮޅިވާނޭ ދުވަހެވެ. އެދުވަހުގައި އެބައިމީހުން ބުނާނެތެވެ. ﷲ އަށް ކިޔަމަންތެރި ވެވުނުނަމަ ކިހާ ރަނގަޅުވީސްހެއްޔެވެ. އަދި ރަސޫލާއަށް ކިޔަމަންތެރި ވެވުނު ނަމަ ކިހާ ރަނގަޅުވީސްހެއްޔެވެ. އަދި އެބައިމީހުން ބުނާނެތެވެ. އޭ އަޅަމެންގެ ވެރި ރައްބެވެ. އަޅަމެންގެ ސާޙިބުންނަށާއި ބޮޑުންނަށް ކިޔަމަންތެރިވީ ބައެއްކަމުގައި އަޅަމެންވީމުއެވެ. ފަހެ އެބައިމީހުން އަޅަމެން މަގުފުރެއްދީއެވެ. އޭ އަޅަމެންގެ ވެރި ރައްބެވެ. ޢަޒާބުގެ ތެރެއިން ދެގުނަ ޢަޒާބު އެބައިމީހުނަށް ދެއްވާފާންދެއެވެ. އަދި ބޮޑުވެގެންވާ ލަޢުނަތް ލެއްވުމަކުން އެބައިމީހުނަށް ލަޢުނަތް ލައްވާފާންދެއެވެ. “\nދުޢާ އަކީ ﷲ ތަޢާލާ އާއި އެއިލާހުގެ ނަބިއްޔާ އަށް ހައްޤު ގޮތުގައި ކިޔަމަންތެރިވުމަށް އަވަސްވެގަންނަ ބައެއްކަމުގައި ﷲ ތަޢާލާ އަޅުގަނޑުމެން އެންމެން ލެއްވުމެވެ.


Gina Vaguthu Moodhugai Ulhey Nama, Hashi Gan'dah Nurahkaa Vedhaane - Dhiraasaa - Vaguthu\nގިނަ ވަގުތު މޫދުގައި އުޅޭނަމަށް ހަށިގަނޑަށް ނުރައްކާ ވެދާނެ - ދިރާސާ\nމޫދުގައި ފެތުމަށް ނަމަވެސް ގިނަވަގުތު ހޭދަކުރުމަކީ ބަނޑުގައި ޖަރާސީމު އުފެދުމާއި ކަންފަތުގައި ރިއްސުން ފަދަ ތަފާތު ބަލިތައް ޖެހުމަށް މަގުފަހި ކުރުވާ ކަމެއް ކަމަށް ދިރާސާއަކުން ދައްކައިފިއެވެ.\n120000 މީހުން ހިމެނޭ ގޮތަށް ކުރެވުނު މި ދިރާސާގެ ނަތީޖާ ދައްކާ ގޮތުގައި، އާންމު ގޮތެއްގައި މޫދަށް އެރި އުޅޭ މީހުންނަށް ކަންފަތުގެ ރިއްސުމުގެ ބަލި ޖެހުމުގެ 77% އޮވެއެވެ.\nދިރާސާ ކުރައްވާ ފަރާތްތަކުން ޤަބޫލު ކުރައްވާ ގޮތުގައި މޫދަށް އެރި އުޅުމަކީ އޭގެ ސަބަބުން ސިއްޙީ އެތައް ފައިދާތަކެއް ވެސް ލިއްބައިދޭ ކަމެކެވެ. ފެތުމުގެ ސަބަބުން ހުޅުތަކަށް ކަސްރަތުވެސް ލިބިގެންދާނެއެވެ. އެހެންނަމަވެސް މި ކަމުގެ ސަބަބުން ލިބިގެންދާ ގެއްލުންތަކާއި ޖެހޭ އެކި އެކި ނުރައްކާތެރި ބަލިތަކަށް ސަމާލުވުން ވެސް މުހިންމު ކަމަށް އެ ބޭފުޅުން ވިދާޅުވެއެވެ.\nދިރާސާގެ ރިޕޯޓްގައި ވާ ގޮތުގައި، ބައެއް މީހުންނަށް ވަރަށް ފަސޭހައިން އިންފެކްޓް ވިޔަސް އެކަމުން އަރައިގަނެވޭނެއެވެ. އެކަމަކު އަނެއް ބައި މީހުންނަކީ ވޭން ތަހައްމަލު ކުރަން ފަހަރުގައި ޖެހޭނެ ބައެކެވެ. ވަކީން ޚާއްސަކޮށް ދިފާއީ ނިޒާމު ބަލިކަށި ވެފައިވާ މުސްކުޅިންނެވެ.\nމިހެން ދިމާވާ މައިގަނޑު ސަބަބަކީ ލޮނުގަނޑު ތަޤައްޔަރުވުމެވެ. އެހެންކަމުން އެންމެ ރަނގަޅު ގޮތަކީ މޫދަށް އެރި އުޅޭ މާހައުލު ސާފުތާހިރު ކޮށް ބޭއްވުމެވެ.\nމާޗް 6, 2018 09:31\nދެން ކިހިނެއް ރާޅު ލައިފް ހަދަނީ\nމާޗް 6, 2018 14:32\nކޮން ދިރާސާ އެއް ބާ މީ؟\nމާޗް 7, 2018 08:20\nމި ދެން ވާހަކައެއްތާ. ހަށިގަނޑައް ނުރައްކާވާނެ ބައިވަރު ގޮތްގޮތް ހުރޭ. ހުރިހާކަމަކުންވެސް ރައްކާތެރިވެވޭނެ ގޮތްގޮތް ހުރޭ. ހަމަ ގައިމުވެސް ނުރައްކަލައްވުރެ ވާނެ ފައިދާ ބޮޑުވާނީ. ތިހެން ކިޔަންޔާ ބުނަންވީތާ ޖިންސީ ގުޅުން ހިނގުމަކީވެސް ނުރައްކާތެރި ކަމެކޭ. ކުޑަކަމުދާ ނިޒާމުގެ އިންފެކްޝަންތައް އެންމެ ގިނަ ވަނީ އަންހެން ކަނބަލުންގެ. މި ކަމުން ރައްކާތެރި ވެވެން އޮންނަ ގޮތަކީ ގިންސީ ގުޅުން ހިންގުމައްފަހު ކުޑަކަމުދިޔުން. ގައިމު ނުލިޔާނެ ސުރުޚީއެއްގެ ގޮތުގަ ގިނައިން ޖިންސީ ގުޅުން ހިންގުމަކީ ނުރައްކާތެރި ކަމެކޭ. މިހެން ލިޔުންތައް ލިޔާއިރު ސާފުކޮއް، މިކަންކަމުން ރައްކާތެރި ވެވޭނެ ގޮތް ލިޔުން މާ މުހިންމު. އެހެން ނޫންތޯ؟؟؟؟؟؟؟؟؟